RELIGION: Salaamayi vefaivaa hitha Kobaa?\nސަލާމަތް ވެފައިވާ ހިތަކީ ކޮބާ؟\nބިރުވެރި ރޯގާއެއް މުޅި ދުނިޔޭގައި ފެތުރެމުން މިދާ ދަނޑިވަޅުގައި، ގިނަ ބަޔަކަށް ކުރިމަތިވެފައިވާ މުޅިން އެހެން ނުރައްކާތެރި ބަލިމަޑުކަމެއް އެބައޮތެވެ. އެއީ ހިތުގެ ބަލިތަކެވެ. އޭގެ ތެރޭގައި ރުޅިވެރިކަމާއި، ޙަސަދަވެރިކަމާއި، ބޮޑާވެރިކަމާއި، ކިބުރުވެރިކަން ހިމެނެއެވެ. ހަމައެފަދައިން ދެއްކުންތެރިކަމާއި، ކަންދެކުމާއި، މީހުންގެ ރިވެތިބަސްތަކާއި ރުހުން ހޯދަމަށް މަސައްކަތް ކުރުންވެސް ހިމެނެއެވެ. މިއީ ހައްތަހާވެސް ހިތުގެ ބަލިތަކެވެ.\nއިންސާނާގެ ހިތަށް ކުރިމަތާ އެތައް އާފަތްތަކެއް ހުރެއެވެ. ބައެއް ހިތްތަކަކީ ހަރު ހިލަޔަވުރެ ހަރުވެފައިވާ ހިތްތަކެއް ކަމުގައި މާތް ﷲވަނީ ކީރިތި ޤުރްއާނުގައި ސިފަކުރައްވާފައެވެ. އަދި ކުފުރުގެ އަހުލުވެރިންނާއި، މުނާފިޤުންނާމެދު މާތް ﷲ ވަޙީކުރައްވާފައިވެއެވެ. "فِي قُلُوبِهِم مَّرَضٌ فَزَادَهُمُ اللّهُ مَرَضاً وَلَهُم عَذَابٌ أَلِيمٌ بِمَا كَانُوا يَكْذِبُونَ" (البقرة 10) މާނައީ: "އެބައިމީހުންގެ ހިތްތަކުގައި ވަނީ ނިފާގުގެ ބަލިމަޑުކަމެކެވެ. ދެން، ﷲ، އެބައިމީހުންގެ ބަލިމަޑުކަން އިތުރުކުރެއްވިއެވެ. އަދި ދޮގުހަދައި އުޅުނަތީވެ، އެބައިމީހުންނަށް ހުރީ ވޭންދެނިވި އަޒާބެކެވެ."\nހިތް ގާވެފައިވާނަމަ، ދެން އެހެން ހުރިހާ ގުނަވަންތަކުގެ މަންފާއެއް ނެތެވެ. މިއީ ރޫހާނީ ގޮތުންނާއި ޖިސްމާނީ ގޮތުންވެސް މިކަން އޮތްގޮތެވެ. އުރެދުނު މީހުންގެ ޙާލަތު އަންގަވައި މާތް ﷲ ވަޙީކުރައްވާފައިވެއެވެ. "أَفَلَمْ يَسِيرُوا فِي الْأَرْضِ فَتَكُونَ لَهُمْ قُلُوبٌ يَعْقِلُونَ بِهَا أَوْ آذَانٌ يَسْمَعُونَ بِهَا فَإِنَّهَا لَا تَعْمَى الْأَبْصَارُ وَلَكِن تَعْمَى الْقُلُوبُ الَّتِي فِي الصُّدُورِ" (الحج 46) މާނައީ: "ފަހެ، އެއުރެން ބިމުގައި ދަތުރުފަތުރުކޮށް ނޫޅެނީހެއްޔެވެ؟ އެހެންނަމަ، އެއުރެން އެއިން ވިސްނައިހަދާނޭ ހިތްތަކެއް އެއުރެންނަށް ވީހެވެ. ނުވަތަ އެއިން އެއުރެން އަޑުއަހާނޭ ކަންފަތްތަކެއް (އެއުރެންނަށް) ވީހެވެ. އެހެނީ ހަމަކަށަވަރުން، ލޯތައް ކަނުވަނީއަކީނޫނެވެ. އެހެނެއްކަމަކު، ކަނުވަނީ މޭތަކުގައިވާ ހިތްތަކެވެ."\nއެދުވަހަކުން މުދަލާއި ދަރީންގެ ކިބައިން މަންފާއެއް ނުކުރާނޭ ދުވަހުގައި ދިންނަވާ ނަރަކައިން މުއްތިކުރައްވާނީ ސަލާމަތްވެގެންވާ ހިތަކާއިގެން މާތް ﷲ ގެ ޙަޟުރަތަށް ހިނގައްޖެ މީހަކު އެކަންޏެވެ. އެއިލާހު ވަޙީކުރައްވާފައިވެއެވެ. "يَوْمَ لَا يَنفَعُ مَالٌ وَلَا بَنُونَ * إِلَّا مَنْ أَتَى اللَّهَ بِقَلْبٍ سَلِيمٍ" (الشعراء 88-89) މާނައީ: "އެދުވަހަކީ، މުދަލެއްވިޔަސް، އަދި ދަރިންނެއްވިޔަސް، މަންފާއެއް ނުކުރާނެ ދުވަހެވެ. * ސަލާމަތްވެގެންވާ ހިތަކާއިގެން ﷲގެ ޙަޟުރަތަށް އައިމީހަކަށް މެނުވީއެވެ."\nހަމަ މިމޭރުމުން، ހިތްތައް އިޞްލާޙު ވެއްޖެނަމަ މުޅި ހަށިގަނޑު އިސްލާޙުވާނޭ ކަމުގައި ކީރިތި ރަސޫލާ صلى الله عليه وسلم ވަނީ ޙަދީޘްކުރައްވާފައެވެ. އަދި އެހެން ޙަދީޘްއެއްގެ މާނައިގައިވެއެވެ. "އަޅެއްގެ ހިތް ސީދާނުވާހާހިނދަކު އޭނާގެ އީމާންކަން ސީދާ ނުވާހުއްޓެވެ."\nއިސްވެ ބަޔާންކުރެވުނު އާޔަތުގައި އެވާ، "ސަލާމަތްވެގެންވާ ހިތޭ" އޮތް ބަސްފުޅުގެ ޝަރަޙައިގައި އަލްއިމާމު އިބްނުލް ޤައްޔިމު رحمه الله ވިދާޅުވެފައިވެވެ. ސަލާމަތްވެގެންވާ ހިތަކީ، ޝިރުކުގެ ނުބައިކަމުން ސަލާމަތްވެފައިވާ ހިތެވެ. އަދި އަނެކާގެ މައްޗަށް ހިތުގައި އުފެދޭ ނަފުރަތާއި، ހަސަދައާއި، ރުޅިވެރިކާމއި، ހިތުގެ ދަހިވެތިކަމާ، ދުނިޔޭގެ އެދުވެރިކަމާއި، ދުނިޔޭގެ މަތީ މަޤާމުތަކަށް އެދެވޭ އެދުންތަކުން ސަލާމަތްވެގެންވާ ހިތެކެވެ. އަޅަކު އޭނާގެވެރި އިލާހު ތަބާރަކަވަތަޢާލާ އާ ދުރަށް ޖައްސާ ކޮންމެ ކަމަކުން ސަލާމަތްވާ ހިތެކެވެ. އަދި އެހިތަކީ އެއިލާހު އެންގެވި ބަސްފުޅުތަކާމެދު ޝައްކު އުފެދޭފަދަ އެންމެހައި ކަމަކު ސަލާމަތްވެގެންވާ އެއްޗެކެވެ. ހަމައެފަދައިން އެއިލާހު ކުރެއްވި އެންމެހައި އަމުރު ފުޅުތަކަށް ބޯލެނބުމަށް ހުރަސްއަޅާ ޝަހުވަތްތަކުން ސަލާމަތްވެގެންވުމެވެ. މާތް ﷲ އާއި ތިމާދެމެދުގައި ހުރަސްވާ ހުރިހާ ހުރަސްތަކަކުން ސަލާމަތްވުމެވެ.\nއަދި އޭނާ ފަސްކަމަކުން ސަލާމަތް ނުވާހާހިނދަކު ސަލާމަތްވެގެންވާ ހިތެއް ނުލިބޭހުއްޓެވެ. އެ ފަސްކަމަކީ؛ ތައުޙީދު (މާތް ﷲ ގެ އެއްކައުވަންތަކަމާ) ޚިލާފުވާ ޝިކުރުގެ ނުބައިކަމާއި، ކީރިތި ރަސޫލާ صلى الله عليه وسلم ގެ ސުންނަތަ ޚިލާފުވާ ބިދުޢަތަކާއި، މާތް ﷲ ގެ އަމުރުފުޅުތަކާއި ޚިލާފުވާ ޝަހުވަތްތަކާއި، އެއިލާހު ހަނދުމަކުރުމަށް ހުރަސްއަޅާ ޣަފުލަތްތެރިކަމާއި، އެއިލާހަށް އިޚްލާޞްތެރިވުމަށް ހުރަސްއަޅާ ހަވާނަފްސުގެ އެދުންތަކެވެ. މިފަސްކަމަކީ ތިމާއާއި ތިމާގެ ވެރި ރައްބާ ދެމެދުގައި ހުރަސްއަޅާ ފަސްކަމެވެ. މި ފަސްކަމުންކުރެ ކޮންމެ ކަމެއްގެ ދަށުގައި ގުނާ ޢަދަދު ނުކުރެވޭހާ ގިނަ ކަންކަން ޖަމާވެފައި ވެއެވެ. ވީމާ، އަބަދާއި އަބަދު، ސިދާވެގެންވާ މަގަށް މަގު ދެއްކެވުމަށާއި، ތެދުމަގުގައި ލެހެއްޓެވުމަށް އެދި ދުޢާ ކުރަންޖެހެއެވެ." (الجواب الكافي لابن القيم)\nއިންސާނާ ދުނިޔޭގައި ލެއްވި މަޤްޞަދަކީ މާތް ﷲ އަށް އަޅުކަން ޚާލިޞްކުރުމެވެ. އެއިލާހުފިޔަވައި އެހެން ހުރިހާ ފަރާތެއްގެ އަޅުވެތިކަމުން ސަލާމަތްވެގެން ހުރެ އެއިލާހަށް އެކަނި އަޅުވެތިވުމެވެ. އިންސާނާ ދުނިޔޭގައި ލެވުމުގެ މި މަޤްޞަދު ޙާޞިލު ނުވާނަމަ އޭނާގެ ދިރިއުޅުމުގައި އެއްވެސް ބަރަކާތެއް ނުހުންނާނެއެވެ. އޭނާގެ ޢަމަލުތަކުގައި އެއްވެސް ހެވެއް ނުވެއެވެ. އަދި އޭނާގެ ހިތަކީ ޣާފިލުވެގެންވާ، ހަރު ހިލަގަނޑެއްފަދައެވެ.\nއެމީހެއްގެ ހިތްތަކީ ސަލާމަތްވެގެވާ ހިތެއްކަމުގައި ވެގެން ނޫނީ އާޚިރަތުގައި މާތް ﷲ ގެ އަޒާބުން ސަލާމަތް ނުވާހުއްޓެވެ. މަތީގައި ބަޔާންކުރެވުނު، އިބްނުލް ޤައްޔިމު رحمه الله ގެ ބަސްފުޅުގައިވާފަދައިން ސަލާމަތްވެގެންވާ ހިތަކީ އޭނާގެ ވެރި ރައްބުގެ އަމުރުފުޅުތަކަށް ކިޔަމަންގެންފައިވާ ހިތެކެވެ. އެހިތުގެ ވެރި އިލާހުގެ އަމުރުފުޅުތަކަށް އެއްވެސް ދެކޮޅުވެރިވުމެއް ނުވާ ހިތެކެވެ. އެއިލާހުގެ އެންގެވުންތަކަށް އުރެދުމެއްނުވާ ހިތެކެވެ. މާތް ﷲ ގެ ރުއްސެވުންމެނުވީ އެހިތަށް ބޭނުން ޖެހިފައިނުވާ ހިތެކެވެ. އެހިތުގައިވާ ހަމައެކަނި އެދުމަކީ މާތް ﷲގެ ރުއްސެވުން ލިބުކަމުގައިވާ ހިތެކެވެ. އޭރުން، އެފަދަ ހިތެއްގެ ވެރިއަކު ކުރާ ކޮންމެ ޢަމެލެއްގެ ކުރާނީ މާތް ﷲގެ ރުއްސެވުން ހޯދުމަށެވެ. އެއިލާހު ނުރުއްސަވާ ކޮންމެ ކަމަކުން އެއްކިބާވެ ދުރުހެލިވާނެއެވެ. އެއިލާހުގެ ޝަރީޢަތަށް ފުރިހައަށް ރުހޭނެއެވެ. އެއިލާހުގެ ނަބިއްޔާ صلى الله عليه وسلم ގެ އިރުޝާދުތަކަށް ފުރިހަމައަށް ތަބާވާނެއެވެ.\nހިތްތަކުގެ ހަމަޖެހުންވަނީ މާތް ﷲ ހަނދުމަކުރުމުގައޭ އަންގަވާފައިވަނީ މަތީގައި ބަޔާންކުރެވުނު ސަބަބުތަކަށްޓަކައެވެ. މާތް ﷲ ވަޙީކުރައްވާފައިވެއެވެ. "الَّذِينَ آمَنُواْ وَتَطْمَئِنُّ قُلُوبُهُم بِذِكْرِ اللّهِ أَلاَ بِذِكْرِ اللّهِ تَطْمَئِنُّ الْقُلُوبُ" (الرعد 28) މާނައީ: "އެއުރެންނީ އީމާންވި މީހުންނެވެ. އަދި ﷲ ހަނދުމަކުރުމުން، އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ، ﷲ ހަނދުމަކުރުމުން ނޫންހެއްޔެވެ؟"\n"އިލްމުވެރިންނަށް ބިރު ދެއްކުން ބަލައެއް ނުގަނެވޭނެ"\nއިޔާޒުގެ ދިފާއުގައި އަދާލަތުގެ އިލްމުވެރިން\nނިންމުން އައީ އިލްމުވެރިންގެ ބަހާ ދެކޮޅަށް!\nނަމާދު ޖަމާއަތް ހުއްޓާލަން އިލްމުވެރިންގެ މަޝްވަރާ ހޯދަނީ


abuAbdhullah: Himendhoo haadhisaa ah..\nހިމެންދޫގައި ހިނގައިދިޔަ މައްސަލަތަކަކީ ހާދަބޮޑު އަދި ހިތާމަވެރި ޙާދިޘާއެކެވެ. ކޮންމެމީހަކުވެސް، މިހެންބުނެފައި ނިންމާލަނީއެވެ. އަނެއްބަޔަކި ހިމެންދޫގައި ވަކިވެގަނެގެން އުޅޭ ޖަމާޢަތް ކުށްވެރި ކޮށްލާފައި ނިންމާލަނީއެވެ. އަޅުގަނޑުގެ ހިތުގައި އުފެދެނީ ސުވާލުތަކެކެވެ. ހިމެންދޫގައި ވަކިވެގަނެގެން އުޅޭ ޖަމާޢަތެއް އުފެދެން ޖެހުނީ ކީއްވެގެންތޯއެވެ.؟ މި ސުވާލުގެ ޖަވާބު ދެއްވާނީ ކޮންބޭފުޅެއްތޯއެވެ.؟ ހިމެންދޫއަށް ފުލުހުން އަރާ މިޖަމާޢަތް ރޫޅާލަން ޙަރަކާތްތެރިވީ މިއީ ފުރަތަމަ ފަހަރެއްނޫނެވެ. ދަންނަވަންތޯއެވެ. ވޭތުވެ ދިޔަ ރަމަޟާންމަހަކީވެސް، މިފަދައިން ފުލުހުން މިރަށަށް އަރާފައިވާ ރަށެކެވެ. އެފަހަރު ބޮޑު ހަނގުރާމަޔަކާ ކުރިމަތިލާން ނުޖެހުނުނަމަވެސް، މި ޖަމާޢަތުގެ މީހުން ނަމާދު ކުރަމުންދާ "ދާރުލް ޚައިރު" ފުލުހުންވަނީ ތަޅާލާފައެވެ. އަދި އެތަނުން 27މީހަކު ހައްޔަރުކޮށްގެން ޖަލުގައި ދުވަސްތަކެއް ހޭދަކުރަންޖެހުނުވެ. މިބައިމީހުންގެ މައްޗަށް ދީނީ މަޞްލަޙަތު ނަގާލަން މަސައްކަތްކޮށްގެން ދަޢުލަތުން ކުރާ ދަޢުވާ އަދިވެސް، ކުރިޔަށް އޮތީއެވެ.\nއަޅުގަނޑަކީ ހިމެންދޫއަށް ގޮސް ހިމެންދޫގައި މި ނަންގަނެވޭ ވަކިވެގަނެގެން އުލޭ ޖަމާޢަތް ނޫނީ ހައްދުފަހަނައަޅާފައިވާ މީހުންނާއި ބައްދަލުކޮށްފައިވާވެސް މީހަކީމެވެ. މި ޖަމާޢަތުގެ މީހުންނާއި ދެކެވޭ ހުރިހާ ވާހަކަތަކަކީ ތެދު ޙަޤީޤަތްކަމުގައި އަޅުގަނޑަށް ދެންނެވޭކަށްނެތެވެ. މި ނަންގަނެވޭ ހައްދުފަހަނަ އަޅާފައިވާ ޖަމާޢަތަކީ އެންމެހާ ތަހުޒީބުގެ ރިވެތި އާދަތަކުން މަޙުރޫމްވެގެންވާ ބައެއްކަމުގައި އަޅުގަނޑު ޤަބޫލްއެއްނުކުރަމެވެ. އަޅުގަނޑަކީ ހަމަ ޔަޤީނުންވެސް، މި ޖަމާޢަތުގެ މީހުންގެ ދިރިއުޅުމާ އެއްގޮތަށް އުޅޭ މީހެއްނޫނީމެވެ. އަދި މިބައިމީހުންގެ ހެދުންއެޅުމާއި، ދިރިއުޅުމާއި ގާތްކުރާގޮތަކަށްވެސް، އުޅޭ މީހެއްނޫނީމެވެ. އެހެންނަމަވެސް، އެމީހުންގެ ފަރާތުން ރިވެތި އާދަތަކެއް ނެތިގެނެއްނުދެއެވެ. ރަށަށް އަރާ ބީރައްޓެހިންނަށް ކަމޭހިތަން އެބައިމީހުންވެސް، ދަނެއެވެ. އަޅުގަނޑަށް އެމީހުންގެތެރެއިން ފިރިހެނެއް، އަންހެނެއް. ކުޑަކުއްޖެއް ކިޔާނެކަމެއްނެތެވެ. އެންމެންވެސް ކަމޭހިތިއެވެ. އަދި އެމީހުންގެ ވާހަކަދެއްކުމުގައި އޯގާތެރިކަންވެއެވެ. މިއަދާ ހަމައަށްވެސް، އަޅުގަނޑާއި އެބައިމީހުންނާއި އޮންނަ ގާތް ކަމެއް އެބައޮތެވެ. އެމީހުން ފަހަރެއްގައިވެސް، އެމީހުން އުޅޭގޮތް އެންމެ މޮޅުގޮތްވެގެން އެގޮތަށް އުޅުމަށް ނޫނީ އެގޮތް އެއީ އެންމެ ފުރިހަމަގޮތްކަމުގައި އަޅުގަނޑަށް ވިސްނާދޭކަށް މަސައްކަތެއް ނުކުރެއެވެ. އަދި އެފަދަ ގޮތަކަށް އުޅޭ މީހަކަށްނުވާތީވެ، އަޅުގަނޑަށް މަލާމަތްރައްދުކޮށް ހަދާފަކައިވެސް ނެތެވެ. މިދަންނަވަނީކީ އެބައިމީހުން ނަކީ އެންމެ ފުރިހަމަ ގޮތަށް ނޫނީ އުޅެންވީ އެންމެ މާތް ގޮތަށް އުޅޭ ބައެކޭއެއްނޫނެވެ. އަދި ވަކިން ޖަމާޢަތް ހަދައިގެން، މުޅިން ވަކިވެގަނެގެން، ވަކިން މިސްކިތް ހަދައިގެން އެއުޅޭ އުޅުމަކީ އެންމެ ރަނގަޅުގޮތެކޭވެސް، ނޫނެވެ. އެހެންނަމަވެސް ސުވާލަކީ، އެމީހުންނަށް އެގޮތަކަށް ކަންތައް ކުރަން ޖެހުނީ، ނޫނީ އެގޮތަށް އެމީހުން ބަދަލުވީ ކިހިނެއްވެގެންތޯ، މިކަން މިހެންމިދިމާވީ މިއަދުހަމަ ކުއްލިއަކަށްތޯއެވެ؟\nސަލްޓަން ޕާރކުގައި ބޮންގޮއްވީމާ އަދި ފަތުރުވެރިންގެ ބަޔަކަށް އަނިޔާތަކެއްލިބުނީމާ، އެކަމާގުޅިގެން ހޯދަންޖެހޭ އެންމެން ހޯދުމުގެ ގޮތުން މިކުރާ މަސައްކަތަށް އަޅުގަނޑުވެސް ހަމަ ތާޢީދުކުރަމެވެ. ޓެރަރިޒަމްގެ ޢަމަލުތަކަށް ހިތްވަރުދޭ މީހެއްކަމުގައި އަޅުގަނޑުނުވަމެވެ. އެހެންނަމަވެސް، މިކަމާއި ގުޅިގެން އއ. ހިމެދޫގައި ހިނގައިދިޔަ ކުރިމަތިލުންތަކަކީ އެކަންއެގޮތަށް ހިނގައިގެންވާނެކަމެއްނޫނެވެ. އެންމެ ފުރަތަމަވެސް، މިދަންނަވާ ޖަމާޢަތަށް ހީވެފައިއޮތީ ފުލުހުން މިރަށަށް އެރީ މިސްކިތް ތަޅާލަން އައީ ކަމުގައެވެ. އެހެންކަމުން އެމީހުން ބުނަމުންދިޔައީ ކޮންމެފަދައަކުންވެސް މިމިސްކިތް އެމީހުން ޙިމާޔަތް ކުރާނެކަމަށެވެ. އެގޮތުން އެމީހުން ނުކުތީ ފުރިހަމަ ހަތިޔާރާއެކީއެވެ. އެހެންނަމަވެސް، އެމީހުންނާއި ފުލުހުންނާއި ދެކެވިފައިވާ ވާހަކަތަކުން އެމީހުންތިބީ ފުލުހުންނަށް އެއްބާރުލުން ނުދޭކަށޭ ދެންނެވޭނެ ގޮތެއް އަޅުގަނޑަކަށް ނުވިސްނެއެވެ. އެމީހުންވެސް، އަދި ފުލުހުންވެސް ޢަމަލުކޮށްފައިވަނީ އެންމެ ރަނގަޅަށޭ އަޅުގަނޑަކަށް ނުދެންނެވޭނެއެވެ. އެމީހުންގެ އަނބިދަރިން ތިބެނީ މޫނުބުރުޤާ އަޅުވާ ނިވާކޮށްފައިނަމަވެސް، ފުލުހުންނަށް އެމީހުންގެ މޫނުދައްކާ ގެތައް ފާސްކޮށް ހެދުމަށް ފުރުޞަތުދިނެވެ. އަދި ނޫސްވެރިންގެ ކުރިމަތީގައި އެމީހުންގެ މިސްކިތް ބަލަފާސްކޮށް ހެދުމަށްވެސް ހުއްދަ ދިނެވެ. އެހެންނަމަވެސް. ކުރީ ރަމަޟާންމަހުވެސް، މިސްކިތަށް ގެއްލުމެއްނުދޭނަމޭ ބުނެ އެތަން ހަލާކުކޮށްލީމާ އެމީހުންގެ ކުރިމަތީގައި ފުލުހުންގެ ޢިތުބާރުވަނީ ގެއްލިފައެވެ. އެހެންކަމުން އެމީހުން ބޭނުންވީ އެއްވެސް ހަތިޔާރެއްނެތި ފުލުހުން އެތަނަށްވަނުމަށެވެ. މީގެ ރައްދުގައި ފުލުހުން އިސްވެ، އަވަސްވެގަތީ ޙަމަލާއަކަށެވެ. މިބައިމީހުންތިބީ ފުލުހުންނާއި ސިފައިންނާއި ކުރިމަތިލާން ފުރިހަމައަށް ތައްޔާރުވެގެންކަން ރަނގަޅަށް އެނގިތިބެ މިގޮތަށް ކުރިމަތިލުމަކީ މިކަމުގައި އޮތް އެންމެ ރަނގަޅު ޙައްލުކަމުގައި އަޅުގަނޑު ޤަބޫލެއްނުކުރަމެވެ. މީގެ ހެއްކަކީ މިބަދަލުކުރެވުނު ޙަމަލާގެ ފަހުން ދިވެހިރާއްޖޭގެ ސަލާމަތީ ސިފައިން މިބައިމީހުންނާއި ވާހަކަދައްކައިގެން އެއްވެސް ކުރިމަތިލުމަކަށް ނުގޮސް މިކަމަށް ނިމުންގެނެވުނީމައެވެ.\nމިކުރިމަތިލުން ހިނގައިދިޔަ ދުވަހު އއ.ހިމެންދޫގައި ޙަރަކާތްތެރިވީ ނޫސްވެރިންވެސް ޤަބޫލްކުރާގޮތުގައި މިފަދަ ޙަމަލައަކަށްނުގޮސް މިކަން ޙައްލުކުރެވުނީހެވެ. އަޅުގަނޑުމެންގެ އެސަންދާނަކީ ހަފްތާ މަޖައްލާއަކަށްވާތީ، ފުލުހުން ނާއި ސިފައިން ނޫސްވެރިންނަށާއި ޚަބަރުފަތުރާ ފަރާތްތަކަށް މިފަދަ ޙަރަކާތްތަކުގައި ބައިވެރިވުމަށް ދެއްވާ ފުރުޞަތުތަކުގައި ބައިވެރިވުމުގެ ފުރުޞަތު ނުލިބޭކަން ވަރަށް ހިތާމަޔާއެކު މި ވަޤުތު ފާހަގަކުރަމެވެ. މި ޙަރަކާތްތައް ހިނގަމުންދިޔައިރު ވަޤުތުން ވަޤުތަށް ހިނގަމުންދިޔަ ކަންތައްތައް ގެނެސްދެއްވުމުގައި ދި އެފް.އެމް.އިން ކުރެއްވި މަސައްކަތަށް ހަމަ ސާބަހެވެ. ދި އެފް.އެމް.އިން ވަޤުތުން ގެނެސްދެއްވި ކަވަރޭޖެ ފިޔަވައި ވަޤުތުން އަޅުގަނޑަށް ލިބެމުންދިޔައީ އެއްފަރާތުގެ ބަހެވެ. އަނެއްފަރާތް އަޅުގަނޑުމެންނަށް ގެނެސްދޭންމިޖެހެނީ އެހެނިހެން ނޫސްތަކާއި ބްރޯޑްކާސްޓް ކުރާ ފަރާތްތަކުގެ ޚަބަރުތަކަށް ބަލާފައެވެ. މިގޮތުން މިދެންނެވި ޖަމާޢަތުގެ ބައެއް މީސްމީހުނާއި ކޮންމެވެސް ވަރަކަށް ވާހަކަދެކެވި އެމީހުންގެ ބަސްލިބިފައިވެއެވެ. އެދުވަހުގެ 3ޖެހިއިރުވެސް އެމީހުން ބުނެފައިވަނީ ފުލުހުންނަށް އެއްބާރުލުންދެމުން އެމީހުންދާވާހަކައެވެ. އަދި ފުލުހުންވެސް، އެމީހުންގެ މިސްކިތަށް ގެއްލުމެއް ނުދޭނެކަމަށް ބުނަމުންދާތީ އެއްވެސް ކުރިމަތިލުމަކަށް ނުގޮސް މިކަން ނިމޭނެކަމަށް އުއްމީދުކުރާކަމުގައެވެ. އެހެންނަމަވެސް، އެމީހުން ތިބީ ޙަމަލައެއްދީފިނަމަ އެއަށް ރައްދުދޭންކަމުގައެވެ.\nކުއްލިއަކަށް އެހެންގޮތަކަށް ކަންތައްތައް ބަދަލުވެގެންދިޔައީއެވެ. ހަނގުރާމައިގެ މައިދާނަކަށް އއ.ހިމެންދޫ ބަދަލުވެގެން ދިޔައީއެވެ. މިފަދަ ހަރުކަށި ޖަމާޢަތަކާއި މުޢާމަލާތުކުރަންވީގޮތް ނޫންގޮތަކަށް ފުލުހުންނަށްވެސް އަމަލުކުރެވުނީއެވެ. މި ހަނގުރާމައިގެ މައިދާނުން ނޫސްވެރިން ބޭރުކޮށް މާލެއަށް ފޮނުވާލިއިރުވެސް، އެތައްބަޔަކަށް ދިޔައީ ބޮޑެތި އަނިޔާތަކެއް ލިބެމުންނެވެ. ނޫސްވެރިން ހިމެންދޫއިން ބޭރުކުރެވުނީ އެމީހުންގެ ސަލާމަތަށް ކަމުގައި ވިދާޅުވެއެވެ. އެހެންނަމަވެސް، ނޫސްވެރިން ރަށުން ބޭރުކުރުމަކީ އެތައްބައެއްގެ ހިތުގައި ސުވާލުއުފެދި، މި އޮޕަރޭޝަން ހިންގިމީހުންގެ ނިޔަތާމެދު ޝައްކު އުފެދޭނެކަމެކެވެ. ނޫސްވެރިންނަކީ ބޮޑެތި ހަނގުރާމަތަކުގެ މައިދާނުގައިވެސް، ފަހަށް ނުޖެހި މަސައްކަތް ކުރަންޖެހޭބައެކެވެ. ފުލުހުންނާއި ސިފައިންނެކޭ އެއްފަދައިން ހަށިފުރާނައަށް ބިރުވެތިނުވެ އެބައިމީހުންގެ ވާޖިބު އަދާކުރަންޖެހޭބައެކެވެ. ނޫސްވެރިން ހިމެންދޫއިން ބޭލުމުގެ ކުރިން މިރާއްޖޭގެ ރައްޔިތުންނަށް ވަރަށް ސާފުކޮށް މަޢުލޫމާތުތައް ލިބެމުންދިޔައެވެ. އެހެންނަމަވެސް، އޭގެފަހުން ލިބެމުންދިޔައީ ކަށަވަރު ނުކުރެވޭ ތަފާތު ޒާތްޒާތުގެ ޚަބަރުތަކެވެ. މިގޮތުން އެތައްބައެއްގެ ހިތުގައި ބިރުވެރިކަން ފެތުރިގެންދިޔައެވެ. އަދި ދައްކަންނުޖެހޭ އެތައްވާހަކަތަކެއް ޙަޤީޤަތަކަށް ބެލުމެއްނެތި ދިޔައީ ދައްކަމުންނެވެ. އއ. ހިމެންދޫގައި ދެ ފުލުހަކާއި ސިފައިންގެ ބޭކަލަކު މި ޖަމާޢަތުން ރަހީނުކުރިވާހަކައެވެ. ފޯނުތަކަށް ރޭންޖުނުލިބޭތީ ފޯނުންވެސް، މީހަކާ ބައްދަލުވަނީކީ ނޫނެވެ. އެހެންނަމަވެސް، އެރޭ 10.00ގެކުރިން މީގެން މީހަކާ ބައްދަލުވާގޮތް އަޅުގަނޑަށްވިއެވެ. އެހެންކަމުން އެމީހުން ރަހީނުކޮށްފައިވަނީ ކިތައްމީހުންތޯ އެކަން އެގޮތަށް ކުރީކީއްވެތޯ އަޅުގަނޑު ސުވާލުކުރީމެވެ. އެމީހުން އަޅުގަނޑު ގާތުބުނެފައިވަނީ އެމީހުން އެއްވެސްމީހަކު ރަހީނުނުކުރާކަމަށެވެ. އެހެންނަމަވެސް، ހިނގައިދިޔަ ކުރިމަތިލުމުގައި އަނިޔާވި ސިފައިންގެ ބޭކަލަކު އެމީހުން ބަލަހައްޓަމުންދާކަމުގައެވެ. އަދި އެބޭކަލަކީ އަނިޔާވެފައި އޮއްވާ އޭނާދޫކޮށްލާފައި ލަޝްކަރު ދޫކޮށްފައިދިޔަ މީހެއްކަމުގައެވެ. އަދި އޭނާޔަށް އެމީހުންނަށް ދެވޭނެ ފަރުވާއެއް ދެމުން އަންނަކަމުގަޔާއި، އޭނާގެ ޙާލުވަރަށް ބޮޑުކަމުގައެވެ.\nމީގެފަހުން އެއްވެސް މީހަކާއި އަޅުގަނޑަށް ގުޅޭގޮތެއްނުވިއެވެ. ދެންއިވެންފެށީ މާބިރުވެރިވާހަކަތަކެވެ. މިދެންނެވިމީހާގެ ގައިގައި ފޮތިއޮޅާ ރޯކޮށްލާން ނެރެފަހުރިވާހަކައެވެ. ދެފުލުހުންވެސް، އެމީހުން ރަހީނުކޮށް ހެދިނުހެދިއެއް ނޭނގޭވާހަކައެވެ. އެމީހުން ހަނގުރާމަ އިޢުލާންކުރިވާހަކައެވެ. ޑިފެންސްފޯސްއަށް ބަޑިޖެހުމަށް އަމުރުކުރި ވާހަކައެވެ. ހަނގުރާމައަށް ސިފައިން ފުރިހަމަ ހަތިޔާރާއެކު ފޮނުވާލެވުނުވާހަކައެވެ. މިހިރަ މިހިރަ އަޑުތައްއިވި ފިކުރުކުރާކުރާމީހަކަށްނަމަ ލޮލަށް ނިދިނާންނާނެއެވެ. ވާނުވާނޭނގިފައި އެތައް ވަޤުތުތަކެއްގައި ހިތާމައިން އަޅުގަނޑުމެން ތިބޭކަށް ނުޖެހޭތޯއެވެ.؟ އަނެއްދުވަހުގެ އިރުއަރާވަޤުތު ހިމެންދޫގައި ލޭގެ ސާލެއްދެމިގެންދާނެކަމާމެދު ޚިޔާލެއްނުކުރެވޭތޯއެވެ؟ އަޅުގަނޑުމެންގެ ތެރެއިން ބައެއްގެ ފުރާނައާމެދު ކަންބޮޑުވެ ލޮލުންކަރުނަ ނުހިލޭތޯއެވެ؟ މިފަދަ ހިތާމަވެރިކަމެއް ކުރިމަތި ނުކުރައްވާތޯ އަޅުގަނޑުމެން ދުޢާނުކުރަންތޯއެވެ؟ ﷲގެ އިރާދަފުޅާއެކު އަޅުގަނޑުމެންނަށް ދުވާލުގެ އަލިކަންގެނެސްދިނީ މިފަދަ ކުރިމަތިލުންތަކެއް ނުހިނގާކަމުގެ އުފާވެރި ޚަބަރެވެ. އެއްވެސް ޝަރުތަކާއިނުލާ މި ޖަމާޢަތުގެ މީހުން އަމާންދިންވާހަކައެވެ. އެހެންނަމަވެސް، ރަހީނުކުރި ސިފައިންގެ ބޭކަލަކަށް ވަރަށް އަނިޔާކޮށްފައިވާ ވާހަކައެވެ. މިހާހިސާބުންވެސް، އަޅުގަނޑުގެ ހިތުގައި ހަމަ ސުވާލުތައްދިޔައީ އުފެދެމުންނެވެ. މިނަންގަނެވޭ ހައްދުފަހަނައަޅާފައިވާ ޖަމާޢަތުގެ މީހުން މިހާފަސޭހައިން އެއްވެސް، ޝަރުތެއްނެތި އަމާންދިނީހެއްޔެވެ؟ އެފަދަ ބަޔަކާއި ސިފައިން މުޢާމަލާތުކުރިގޮތް ހަމައެކަނި އެނގޭނީ އެތަނުގައި ތިއްބެވި ބޭފުޅުންނަށެވެ. ދެން ހަމަ މާތް ﷲ ޙަޟްރަތަށެވެ.\nމިދެންނެވި އޮޕަރޭޝަން ނިމުނުއިރު 63މީހަކު ހައްޔަރުވެއްޖެއެވެ. ކަނުބަނދެގެން، ފަހަތަށް ބިޑިއަޅުވައިގެން މިބައިމީހުންގެނެސް ޖަލަށްލެވިއްޖެއެވެ. ސިފައިންގެތެރެއިންނާއި ފުލުހުންގެތެރެއިން އެތައްބަޔަކަށް ބޮޑެތި އަނިޔާތަކެއްލިބިއްޖެއެވެ. އެހެންނަމަވެސް، މިވާހަކަތައް އެނގުނުފަދައިން ހިމެންދޫގެ މިދަންނަވާ ޖަމާޢަތުން މީހަކަށް އަނިޔާއެއްވީކަންނޫނީ ލިބުނީ ކިހާވަރެއްގެ އަނިޔާއެއްކަން އެނގޭމީހަކު އެބަހުރިތޯއެވެ. މީގެތެރެއިން 12މީހަކަށް އަނިޔާތަކެއްލިބި ފަރުވާދެމުންދިޔަނަމަވެސް، ބޮޑެތި އަނިޔާތަކެއް ނުވާކަމަށްވެސް، ވިދާޅުވެދެއްވުނީ މާފަހުންނެވެ. ސިފައިންގެތެރެއިން ރަހީނުކުރެވުނުކަމަށް ވިދާޅުވާބޭކަލަކު ހޮސްޕިޓަލުގައި އެޑްމިޓްކުރެވިފައިވަނިކޮށް ބައްދަލުކުރި ނޫސްވެރިންގާތު އެބޭފުޅާ ވިދާޅުވަނީ އެބޭފުޅާ ރަހީނުނުކުރާކަމުގައެވެ. އަދި އެމީހުން އެބޭކަލަކު ޒަޚަމްވެފައިވަނިކޮށް އޭނާއަށް އޯގާތެރެކަމާއެކު އެހީތެރިވެދޭން މަސައްކަތްކޮށްފައިވާ ކަމުގައެވެ. އެހެންނަމަވެސް، ހިނގައިފާ ކުރިމަތިލުމުގައި ހަމަ ޔަޤީނުންވެސް އެބޭކަލަކަށް ވަރަށްބޮޑެތި އަނިޔާތަކެއް އެވަނީވެފައެވެ.\nމިއީ ހަމަޔަޤީނުންވެސް، އަޅުގަނޑުގެ ޙަޔާތުގައި ހިނގައިދިޔަ މިފަދަ އެންމެ ހިތާމަވެރި ޙާދިޘާއެވެ. މިފަދަ ޙާލަތަކަށް މި ޤައުމު ދާންޖެހުނީ ކީއްވެތޯއެވެ.؟ މިފަދަ ޖަމާޢަތެއް އުފެދި މިފަދަ ޙާލަތަކަށް ބައެއްގެ ފިކުރު ބަދަލުވެގެންދިއައިރު މި ޤައުމުއޮތީ ނިދާފަތޯއެވެ.؟ ދީނީ ގޮތުން ބަޔަކު ހައްދުފަހަނައަޅަނީ ދީން ރަނގަޅަށް އޮޅުންފިލުވާނުދެވުނީމައެވެ. ޤަބޫލްކުރެއްވިޔަސް، ނުކުރެއްވިޔަސް، ޙަޤީޤަތަކީ މިއީއެވެ. މިފަދަ ހަރުކަށި އުޞޫލުތަކެއް ގެންގުޅޭބަޔަކާއި ކުރިމަތިލުމުގައި ބާރުބޭނުންކޮށްގެން މާފުރިހަމަ ކާމިޔާބެއްލިބިދާނެތޯއެވެ.؟ އެހެންނަމަ ދީނުގެ ނަމުގައި، ޖިހާދުކުރުމުގެ ނަމުގައި ޖާނުންފިދާވާމީހުންވެސް، މިދުނިޔެއެއިން ނެތި ހިނގައްޖައީހެވެ. ނިކަންވިސްނަވާށެވެ. ވޭތުވެދިޔަ ރަމަޟާންމަހުވެސް، ފުލުހުންގެ ބާރު މިޖަމާޢަތަށް ވަނީ ދައްކުވާދީފައެވެ. ބާރުބޭނުންކޮށްގެން މިކަންހަމަޖެހޭނެނަމަ މި ރަމަޟާންމަހު މިބައިމީހުން މިގޮތަށް ޙަމަލަދޭން ތައްޔާރުވެގެން ނުކުތީސްތޯއެވެ؟ ފަހަރެއްގައިވެސް، މިބައިމީހުންގެ ޢަމަލުތައް ރަނގަޅުކަމުގައި އަޅުގަނޑު ދަންނަވަނީއަކީ ނޫނެވެ. އެހެންނަމަވެސް، މިގޮތަށް ޢަމަލުކޮށްގެން މީގެނަތީޖާ ފަހުންރަނގަޅުވާނެކަމަށް އަޅުގަނޑަކަށް ޤަބޫލްއެއްނުކުރެވެއެވެ. މިފަދަ މީހުންނަށް ހެޔޮގޮތް ވިސްނާދެވޭފަދަ ބޮޑެތި ދީނީ ޢިލްމުވެރިން މި ޤައުމުގައި އެބަތިއްބެވިއެވެ. އިސްލާމީ ކަންތައްތަކާބެހޭ މަތީމަޖިލިހެކޭ ކިޔާމަޖިލިހެއް އެބައޮތެވެ. މި މަޖިލިހުގެ ދައުރަކީ ކޮބައިކަމެއް ނޭނގެއެވެ. މިމަޖިލިހަށް މިފަދަ ކަންކަމުގައި ކަމެއްނުކުރެވޭނަމަ މި ރާއްޖޭގައި ތިއްބެވި މިފަދަ ޢިލްމުވެރިންނަށް ދަޢުލަތުން ޚަރަދުދެއްވައިގެންނަމަވެސް، މިކަންތައް ކުރެއްވުމަކީ މި ޤައުމުގެ މަޞްލަޙަތަށް ފައިދާކުރާނެ ކަމެއްކަމުގައިވާނެއެވެ. ދީން ދަސްކުރާހިތުންއުޅޭބަޔަކަށް މިފުރުޞަތު ލިބިދޭންޖެހެއެވެ. މިކަމަށްޓަކައި އެދޭބަޔަކު ކޮންމެހެން އަފްޣާނިސްތާނަށް ނޫނީ އެހެންވެސް މިފަދަ ޤައުމަކަށް ދާކަށްނުޖެހޭނެއެވެ. މި ޤައުމުގައި ރަނގަޅަށް ދީންއުނގަންނައިދެއްވޭނެ ބޮޑެތި ޢިލްމުވެރިން ތިއްބެވިކަމަށް އެއްވެސް ޝައްކެއްނެތި އަޅުގަނޑު ޔަޤީންކުރަމެވެ.\nހިނގައިދިޔަ މި ހިތާމަވެރި ޙާދިޘާއަކީ އިންސާނީ ބޮޑުމައްސަލައެކެވެ. މިކަންމިހެން ހިނގާދާންޖެހުމުގެ ޒިންމާ ހަމައެކަނި މިބައިމީހުންގެ ބޮލުގައި އެޅުވުމަކުން މިކަންނިމުނީކީނޫނެވެ. މިބައިމީހުން ވަކިވެގަތީ ކީއްވެތޯ ބައްލަވާށެވެ. މިމީހުންނަށް ފުރައްސާރަކޮށް ގޯނާކުރުމަކުން ނޫނީ ހަމައެކަނި ހަރުކަށި ޢަދަބުދީގެން މިކަންނިންމައެއްނުލެވޭނެއެވެ. މިކަމުގެ ޙައްލަކީ ބާރުބޭނުންކުރުންކަމުގައި ނުބައްލަވާށެވެ. މިބޮޑު މައްސަލަ ހިނގައިދިޔައިރު މިކަމާމެދު ކަންބޮޑުވާބައެއްކަމުގައި ހިޔުމަންރައިޓްސް ކޮމިޝަންވޭބާއެވެ. މި ކޮމިޝަންގެ ކޮމިޝަނަރއަށް ދަޢުވަތު ކާޑެއް ލިބިނުލައްވާތީ ހަމަކަހާތާ ހިރުވާވެސް ނުލެއްވިއެވެ. މިފަދަ އެހެން ޙާދިޘާއެއް ހިނގައިފިނަމަ ހަމަޔަޤީނުންވެސް، އަޅުގަނޑު އެމަނިކުފާނަށް ދަޢުވަތުނާމާއެއް ލިޔެ އާދޭސްދަންނަވާނަމެވެ. އަދި އެމަނިކުފާނު ރަސްމީ އިޢްޒަތުގައި މިފަދަތަންތަނަށް ވަޑައިގެންނެވުމަށް ކާރުކޮޅަކާއި، ލޯންޗްކޮޅެއްވެސް، ހަމަޖެއްސޭތޯ ބަލާނަމެވެ. ދެންއޮތީ ސިޔާސީ ޕާޓީތަކެވެ. މިހަމަނުޖެހުން ހިނގައިދިޔައީއެވެ. އެންމެހާ ޕާޓީތައްވެސް، މިޖަމާޢަތް ކުށްވެރިކޮށްނިންމައިގެން، މިކަމާބެހޭގޮތުން ހަމަޗުއްޕުވެސް ބުނެލަންނުކެރިފައިތިބީއެވެ. މިކަމަކީ ޤައުމީ ބޮޑު މައްސަލައަކަށް ނުވަނީތޯއެވެ.؟ މިފަދަ ބޮޑެތި ޤައުމީ މައްސަލަތައް ޙައްލުކުރުމުގައި ސިޔާސީ ޕާޓީތަކުގެ ދައުރެއްނޯވޭތޯއެވެ؟ މިފަދަ މައްސަލަތަކަށް އެދެވޭ ޙައްލެއް ގެނައުމަށް އެއްވެސް ޕާޓީއަކުން މަސައްކަތެއްނުކުރެއެވެ. ސަރުކާރުން މަސައްކަތް ނުކުރާކަންވެސް އެނގިތިބެއެވެ. ސަރުކާރުންބެލީ ދެމީހަކު އެއްވެއްޖެނަމަ އެތަނެއްރޫޅާލެވޭތޯއެވެ. ވެރިކަމުގައި ވަކިހިއްޕަން މޮޅެތި އުކުޅުތައް ބޭނުންކޮށްލަކޮށްލަ ތިބީއެވެ. ސިޔާސީ ޕާޓީތަކުންބެލީ ހަމައެކަނި މައުމޫނޭ...މައުމޫނޭ..މިހެން ގޮވޭތޯއެވެ. ޤައުމުގައި ހުރި ބައެއް މައްސަލަތަކަށް ބަލައިލެވުނުނަމަވެސް، ކޮންމެބަޔަކުވެސް ބެލީ ތިމަންނައަށް ލިބުނު އަނިޔާގެވާހަކަގޮވައިގެން މެޑަލްޖެހޭތޯއެވެ. ދީނީ ފިކުރު މި ޤައުމުގައި ނެތިގޮސް، އެމީހަކު ހިތައްއެރިގޮތް އެއީ ރަނގަޅުގޮތްކަމށްދެކިގެން އުޅެނަގަނީއެވެ. ހިމެންދޫގައި އެއުފެދުނު ޖަމާޢަތުގެ ވާހަކައެކަނި ދެއްކީމަ ނިމުނީތޯއެވެ. މިމާލޭގައި ފޯސްހަދާލާފަ ނުކުމެ ގެތައް ޗެކްކޮށްލިނަމަ މާގިނަ ހަތިޔާރުވެސް ފެންނާނެއެވެ. މާބެޑެތި އަނިޔާތަށްވެސް، ފުލުހުންނަށްދިނީހެވެ. ބަނގުރަލާއި، މަސްތުވާތަކެތިވެސް ފެންނާނެއެވެ. ޒިނޭޚާނާތައްވެސް ފެންނާނެއެވެ. ނުވިތާކަށް މި ރަމަޟާންމަހު ރޯދަ ހިފުމެއްނެތި ކާންތިބޭ ފިރިހެންވެރިންގެ ބައިގަނޑުވެސް ފެންނާނެއެވެ. ފުލުހުން ހޯދަންޖެހޭ ޖިނާޢީކުށްތައްކޮށްފައިވާ އެތައް އެތައްބަޔަކުވެސް ފެންނާނެއެވެ. މިއީ ދޮގެއްނޫންކަމުގައި ﷲގަންދީ ހުވާކުރަން އަޅުގަނޑަށް ކެރިދާނެއެވެ. ދަންނަވަންތޯއެވެ. ހިމެންދޫއިން 63މީހަކު ހައްޔަރުކޮށް ކަނުބަނދެގެން ބިޑިއަޅުވައިގެން ގެނެސް އެމީހުންގެ މައްޗަށް ބޮޑެތި ހަރުކަށި އަދަބުތައް ކަނޑައެޅިދާނެއެވެ. އެހެންނަމަވެސް، އެ އަދަބުތަކަކީ މިމައްސަލައިގެ ޙައްލުކަމުގައި ނުބައްލަވާށެވެ. ކޮންމެބައެއްގެތެރޭގައިވެސް، ރަނގަޅު ނުރަނގަޅު މިދެބައިވެސް ވާނެއެވެ. ނުބައިކަންނައްތާލުމަށް ނުބައިކަންބޭނުންކޮށްގެން ދުވަހަކުވެސް ރަނގަޅެއްއޮންނާނެތޯއެވެ. މި ޙާދިޘާއާއި ގުޅިގެން އެތައްބައެއްގެ އަބުރަށް ހުތުރުވާކަހަލަ އެތައްވާހަކަތަކެއް ދައްކައިފިއެވެ. ހިމެންދޫގެ މިޖަމާޢަތުގެ ޢާއިލާތަކަށް ބަދުބަސްރައްދުކޮށްފިއެވެ. މިއީވަރަށްވެސް ދެރަކަމެކެވެ. މިފަދައިން ހުރިހާކަމެއް ހިނގައިދިއުމުންވެސް، އެއްވެސް ބަޔަކު މިކަމާ ކަންބޮޑުވީހެން ހިއެއްނުވެއެވެ. ހިމެންދޫ ،ހިމެންދޫ،. ހިމެންދޫ،،، ވަކިވެގަނެގެންއުޅޭ ޖަމާޢަތް،،، މިހެން ތަސްބީހައެއްހެން ކިޔުންނޫންކަމެއް މިއަދަކުނެތެވެ. އެތައް ޢާއިލާތަކެއް އެކަނިވެރިވެ ނިކަމެތިވެފައި ތިބިކަން އެނގޭބަޔަކު އެބަތިބިތޯއެވެ؟ ކުޑަކުދިންނާއި އަންހެންވެރިން އެކަނިމާއެކަނި ކިތައްގޭގައި އެބަތިބިތޯއެވެ.؟ މިޢާއިލާތަށް ކައިބޮއިހަދާނީ ކިހިނެއްތޯއެވެ؟ މިޢާއިލާތައްދިރިއުޅުމަށް ޚަރަދުކުރާނީ ކޮންފަދައަކުންތޯއެވެ؟ މި ޢާއިލާތަކަށް މި ރަށުގައި ދެންއުޅޭމީހުންގެ ފަރާތުންގޯނާއެއް މިދަނޑިވަޅުގައި ލިބުމަކީވެސް، ވެދާނެކަމެއްނޫންތޯއެވެ؟ މިއީ ބަލަންޖެހޭ އިންސާނީ މައްސަލަތަކެއްނޫންތޯއެވެ.؟\nމިވާހަކަތައް މިމޭރުމުން ލިޔުމުން އަޅުގަނޑުވެސް، ހައްދުފަހަނައަޅައިދިއައިކަމުގައި ބުނާބަޔަކުބުނާނެއެވެ. ނޫސްވެރިކަން ޒިންމާދާރުގޮތުގައި ނުކުރަނީއޭވެސް ބުނާނެއެވެ. އެހެންނަމަވެސް، މިކަމާމެދު އަޅުގަނޑުގެ ވިސްނުންހުރިގޮތް އަޅުގަނޑު މިދެންނެވީއެވެ. އަޅުގަނޑުމެންނަކަށް ޒިންމާދާރު ނޫސްވެރިކަން އަދާކުރެވޭކަށްނެތެވެ. ޒިންމާދާރު ނޫސްވެރިކަމަކީ ތިލަފަތްހަމަވާގޮތަށް ދެފަރާތްފެންނަގޮތަށް އަދާކުރާ ނޫސްވެރިކަމެވެ. މިފަދަ ނޫސްވެރިކަން ނުކުރާބައެއްކަމަށް ވިދާޅުވެ، އަޅުގަނޑުމެންގެ މަޖައްލާގެނަންގެނެސް ހައްދަވާ ބޭފުޅުން މިކަމުގެ ޒިންމާފުރިހަމައަށް އުފުއްލަވާށެވެ. އަޅުގަނޑުމެންގެ ހަފްތާ މަޖައްލާ 'އެސަންދާން' އަކީ އިންފޮމޭޝަން މިނިސްޓްރީގައި ރެޖިސްޓްރީކޮށްގެން ނެރެމުންދާ މަޖައްލާއެއްކަމުގައި ވީނަމަވެސް، އަޅުގަނޑުމެންނަކީ މި ރާއްޖޭގައި މީޑިއާއޭމިކިޔާބައިގައި ހިމެނޭ ބަޔަކަށްނުވެއެވެ. ހިމެނޭކަމުގައިވާނަމަ ފުލުހުންނާއި ސިފައިން މީޑިއާއަށް ދެއްވާ ފުރުޞަތުތަކުގައި ބައިވެރިވުމުގެ ފުރުޞަތު އަޅުގަނޑުމެންނަށް ލިބުނީހެވެ. މިފަދަ ނޫސްވެރިކަން ކުރާބަޔަކަށް އަޅުގަނޑުމެންވާނީ ކިހިނެތްތޯއެވެ. އަޅުގަނޑުމެން މިފަދަ ފުރުޞަތުތަކަށްއެދި އެފަރާތްތަކަށް ދަންނަވަންވީ ކޮންފަދައަކުންތޯއެވެ. އިންފޮމޭޝަން މިނިސްޓަރ ނަޝީދުއަށް މިހިނދު ވަރަށް އާދޭހާއެކު ދަންނަވަމެވެ. މިފަދައިން އަޅުގަނޑުމެންނާމެދު ތަފާތުކުރެވެމުންދާއިރު މަނިކުފާނު ޒިންމާދާރު ނޫސްވެރިކަން އަޅުގަނޑުމެންނުކުރާވާހަކަ ވިދާޅުވަން ލަދުފުޅެއްނުގަނޭތޯއެވެ. މިފަދަ ޤައުމުގެ ހުރިހާކަމެއް ހަލާކުވެގެން މިދަނީ މިފަދަ ތަފާތުކުރުންތައް ގިނަވީމައެވެ.\nPosted by abuAbdhullah at 1:07 PM\nwins solveig analyst mirza lenhart execubooks loaded knowledge benefits entrants cipla


Hrithik Roshan bunanee cigarette nuboa kamah | Mihaaru\nސިނގިރެޓެއް ނުބޮން، ބޭނުމީ ދުނިޔެއިން އެ ނައްތާލަން: ރިތިކް\n29 އެޕްރީލް 2020 - 12:012comments\nއޭނާ މިގޮތަށް ބުނެފައި ވަނީ ސޯޝަލް މީޑިއާގައި އާންމުކުރި މޯޝަން ފޮޓޯއަކާ ގުޅިގެން ފޭނަކު ކުރި ސުވާލެއްގަ އެވެ. ރިތިކްގެ ކުރީގެ އަންހެނުން ސުޒާން ޚާން މި މަހުގެ 26 ވަނަ ދުވަހު އިންސްޓަގްރާމްގައި އާންމުކުރި ފޮޓޯގައި ފެންނަނީ ރިތިކް ދެ ތަރިންނާ އެކު ގޭގެ ބެލްކަނީގައި ބޭރު ބަލަން ތިއްބަ އެވެ. އަދި ފޮޓޯ ނެގިފައި އިން ގޮތުން އޭނާގެ އަތުގައި ސިނގިރެޓެއް އޮތްހެން ހީވެ އެވެ.\nއެކަމާ ގުޅުވައިގެން ފޭނަކު ކުރި ސުވާލުގެ ޖަވާބުގައި ބުނީ އޭނާ އަކީ ސްކްރީންގައި ކުޅޭ ކްރިޝް ކަަހަލަ ސްޕަހީރޯއެއް ނަމަ ކުރާނެ އެއް ކަމަކީ މިހާރު ދުނިޔެ ހަނގުރަކުރަމުންދާ ވައިރަސް ނައްތާލައި، ދުނިޔެއިން ސިނގިރެޓް ވެސް ނައްތައިލުން ކަމަށެވެ.\n"އަހަންނަކީ ދުންފަތުގެ އިސްތިއުމާލުކުރާ މީހެއް ނޫން." ބޮލީވުޑްގެ އެންމެ ފިޓް އެކްޓަރުންގެ ތެރޭގައި ހިމެނޭ ރިތިކް ބުންޏެވެ.\nބޮލީވުޑްގެ މަޝްހޫރު ވަރަށް ގިނަ ތަރިންނަކީ ދުންފަތުގެ އިސްތިއުމާލުކުރާ މީހުންނެވެ. އޭގެ ތެރޭގައި ސަލްމާން ޚާނާއި ޝާހްރުކް ޚާނާއި އަޖޭ ދޭވްގަން ފަދަ އޭ-ލިސްޓް ތަރިން ފާހަގަކޮށްލެވެ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ބޮލީވުޑް ސިނގިރޭޓް ރިތިކް ރޯޝަން


ހުވަދުއަތޮޅު އުތުރުބުރީ ނިލަންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\nހުވަދުއަތޮޅު އުތުރުބުރީ ނިލަންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު\n9 އޮގަސްޓް 2014، ރިފަރެންސް: FAS/NRJ/2014/21\nالْحَمْـدُلِلَّـه، وَالصَّـلاَةُ وَالسَّـلاَمُ عَـلَى رَسُـولِ اللّـه وَعلـى آلـه وَصَحْبِـهِ أجمـعـين.\nނިލަންދޫ ކައުންސިލްގެ ޢިއްޒަތްތެރި ރައީސް، ކައުންސިލްގެ މެންބަރުން، އަތޮޅު ކައުންސިލްގެ ރައީސް، ރައްޔިތުންގެ މަޖިލީހުގެ ގއ. ދާއިރާގެ ޢިއްޒަތްތެރި މެންބަރު ސަޢުދު ޙުސައިން، ކޫއްޑޫ ފިޝަރީޒްގެ އެންމެހައި ބޭފުޅުން، މިއަދުގެ މި ކުޑަ އިޙްތިފާލުގައި ބައިވެރިވެވަޑައިގަންނަވާ ލޮބުވެތި އެންމެހައި ރައްޔިތުން.\nއަޅުގަނޑުގެ އެންމެ އިސް ވާޖިބަކީ، އެނގިވަޑައިގަންނަވާނޭ ފަދައިން، މިދަތުރު، އަޅުގަނޑުމެން މިއަތޮޅާ ހަމައަށް މިކުރިއިރުގައި، މިރަށުން އާދަޔާ ޚިލާފު ހޫނު މަރްޙަބާއެއް އަޅުގަނޑުމެންނަށް، މިއަތޮޅުގެ ކައުންސިލްގެ ފަރާތުންނާއި އަދި މިރަށުގެ ކައުންސިލުން ޚާއްޞަކޮށް ދެއްވާފައިވާތީ، ތިޔަ ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކީގައި، ތިޔަ ދެއްވި މެހްމާންދާރީއާއި އަދި ދެއްވި މަރްޙަބާއަށްޓަކައި ވަރަށް އިޚްލާޞްތެރިކަމާއެކީގައި ޝުކުރު ދަންނަވަން. ވަރަށް ބޮޑަށް ޝުކުރިއްޔާ.\nމިރަށަށް މިފަހަރު ޒިޔާރަތް ކުރުމުގެ ކުރިން، އަޅުގަނޑަކަށް އެނގިފައެއް ނެތް، މިރަށަކީ މިހާ ޝާޢިރީ މާޙައުލެއް ކަމެއް. އެހެން ނަމަވެސް، އަޅުގަނޑަށް ވަރަށް ބޮޑަށް އެނގިގެން ހިނގައްޖެ، މިރަށަކީ އާދަޔާ ޚިލާފަށް ޝާޢިރީ، ވަރަށް ޖާދުވީ މާޙައުލެއްކަން. އެހެންވީމާ، މިރަށުގެ ރައްޔިތުންނަކީ ވަރަށް ހިތްހެޔޮ، އުފާވެރި މާޙައުލެއްގައި ދިރިއުޅޭ، އެހެން މީހުންނަށް އެމީހުންގެ ކިބައިން އުފާ ފޯރުކޮށްދޭފަދަ ބާރެއް ލިބިގެންވާ ވަރަށް ލޯބި ރައްޔިތުންތަކެއް ދިރިއުޅޭ ރަށަކަށްވާތީ، އެކަން އަޅުގަނޑު ފާހަގަކޮށް، އެކަމަށްޓަކައި ތިޔަ ރައްޔިތުންނަށް ސާބަހާއި ޝުކުރާއި ތަޢުރީފު އަދާކުރަން.\nއަޅުގަނޑުމެން މިހާ ހިސާބަށް މި ދަތުރު، މިއަތޮޅުގައި މީގެ ދެބުރެއްގެ މަތިން އަޅުގަނޑު ކޮށްފިން. ކުރީފަހަރު ދަތުރުނުކުރެވި ހުރި ރަށްތަކަށް މިފަހަރު މި ދަތުރުކުރަނީ. މީގެ ބޭނުމަކީ، ސަރުކާރު ވުޖޫދަށް އައުމަށްފަހުގައި، ރައީސް ޔާމީންގެ ފަރާތްޕުޅުން ސަރުކާރުން ކޮށްދޭން ވަޢުދުވެފައިވާ ކަންތައްތައް ހިނގަމުންދާގޮތާއި އަދި ރައްޔިތުންނާ ހަމައަށް ވާސިލުވެ، ހާލުއަހުވާލު ރައީސްގެ ފަރާތްޕުޅުން އަޅުގަނޑުމެން މިކަންތައްތައް ބެލުން. ދެން ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، އަޅުގަނޑުމެންގެ ސަރުކާރު ވުޖޫދަށް އައީ ވަރަށްގިނަ ބައެއްގެ ވަރަށްބޮޑު މަސައްކަތްތަކުން. އަޅުގަނޑު ހަނދާން އެބަހުރި، މިރަށުގެ ލޮބުވެތި އަޅުގަނޑުމެންނަށް ތާއީދު ކުރައްވާ މެންބަރުންނާއި، ޚާއްޞަ ގޮތެއްގައި، ޕީ.ޕީ.އެމް.ގެ ޒުވާނުން މިރަށުގައި ވަރަށް ވަރުގަދަ ޖިހާދެއް ކުރެއްވި މިދިޔަ ރިޔާސީ އިންތިޚާބުގެ ތެރޭގައި. އަދި ރައްޔިތުންގެ މަޖިލީހުގެވެސް ވަރަށްބޮޑު މަސައްކަތްތަކެއް މިރަށުގެ، އަޅުގަނޑުމެންގެ ސިޔާސީ ފިކުރަށް ތާއީދު ކުރައްވާ ބޭފުޅުންނާއި، އަޅުގަނޑުމެންނަށް ވާގިދެއްވި ބޭފުޅުން ވަރަށްބޮޑު މަސައްކަތްތަކެއް ކުރެއްވި. އެމަސައްކަތުގެ އިތުރުން، އަޅުގަނޑުމެންނާ ޚިޔާލުތަފާތުވި ބޭފުޅުންވެސް އަޅުގަނޑުމެންނަށް ހަމަ ފަހު ވަގުތުގައި ވަރަށްބޮޑު ތާއީދެއް މިއަތޮޅުތަކުން ކުރެއްވި. އެހެންވީމާ، އަދި އެބޭފުޅުން ތަފާތު ޚިޔާލުގައި މަސައްކަތް ކުރެއްވި ކަމުގައިވީނަމަވެސް، އެބޭފުޅުންވެސް އެކަންތައްތައް އެކުރެއްވީ އަޅުގަނޑު ދެކޭގޮތުގައި، ޤައުމަށާއި ރައްޔިތުންނަށް ރަނގަޅެއްވާނެ ކަމަށް ގަބޫލުކޮށްގެން. އެހެންވީމާ، ނިމިގެންދިޔަ މި އިންތިޚާބުތަކުގައި، ތިޔަ ހުރިހާ ރައްޔިތުން ކޮށްދެއްވި މަސައްކަތަށް ރައީސުލްޖުމްހޫރިއްޔާ އަލްފާޟިލް ޢަބްދުﷲ ޔާމީން ޢަބްދުލްޤައްޔޫމްގެ ނަންފުޅުގަޔާއި، އަޅުގަނޑުގެ ނަމުގައި ތިޔަބޭފުޅުންނަށް އަދިވެސް އެއްފަހަރު ވަރަށް ލޯތްބާ އެކީގައި ޝުކުރު އަދާކުރަން.\nއަޅުގަނޑަށްވެސް އެނގޭ، ހަމައެކަނި މިވާހަކަ ދެއްކުމަކުން ތިޔަބޭފުޅުން ހިތްޕުޅުހަމަޖެހިވަޑައިނުގަންނަވާނެކަން. ތިޔަބޭފުޅުންގެ ޝަކުވާ އޮންނާނެ. ތިމަންނަމެންގެ ވާޖިބު އަދާކޮށްފީމޭ. އެހެންވީމާ، ކޮބައިހެއްޔޭ ތިޔަފަރާތުން މިހާރު އަދާކުރަންޖެހޭ ކަންތައް. އެވާހަކަ ދެންމެ ކައުންސިލްގެ ރައީސް ނާޒިމް އިބްރާހީމްވެސް އެ ވިދާޅުވީ. ޢަރަބި ހަރުބަހެއްގައިވެސް އޮވޭ، تهادوا تحابوا ހަދިޔާދޭށޭ، ލޯބި އިތުރުވާނޭ. އެހެންވީމާ، އަޅުގަނޑުމެންނަށްވެސް އެނގޭ، ގިނަ ކަންތައްތަކެއް ސަރަޙައްދަށާއި ރަށަށް ކޮށްދެވުމުން، އިތުރަށް އަޅުގަނޑުމެންނަށް ތިޔަބޭފުޅުންގެ ހިތުގައި ޖާގަ ހޯދޭނެ. މިހާރަށްވުރެ ގިނަ ޅެންތައް، ދެން އަންނަ ފަހަރަކުންވެސް އަޑުއިވިގެންދާނެ ކަމަށް އަޅުގަނޑު ޔަޤީންކުރަން.\nއަޅުގަނޑު ދަންނަވާލަން ބޭނުންވަނީ، އަޅުގަނޑުމެން މި ސަރުކާރުގައި، ރައީސް ޔާމީން ސަރުކާރުގައި، އިޖްތިމާޢީ ކަންތައްތަކުގައި ހުރި ވަރަށްގިނަ ވާހަކަތަކެއް މިރަށުގެ ރައްޔިތުން ޙިއްޞާކޮށްފި. އެކަމަކު އެޔާއެކީގައި ޚާއްޞަ ނަޒަރެއް، އިޤްތިޞާދީ ދާއިރާއަށް އެބައޮތް. ކުރިއަށް މިއޮތް ދުވަސްތަކުގައި، ތިޔަބޭފުޅުންނަށް ﷲގެ ރަޙްމަތާއެކީގައި، އެ މަސައްކަތް ފެނިގެންދާނެ. މިއަތޮޅު، ހުވަދުއަތޮޅު، މި ބޮޑު ބިޔަ އަތޮޅު، އިރާދަކުރެއްވިއްޔާ މިއީ، ރާއްޖޭގެ ރައްޔިތުންގެ ހިތްތަކުގައި ވަރަށްބޮޑު ފަޚްރެއް ދެވިފައިވާ އަތޮޅެއް. އެވާހަކަ އަޅުގަނޑު ދަންނަވާލަން ބޭނުންވީ. ސަބަބު ވަރަށްގިނަ. މި އަތޮޅަކީ މުއްސަނދި އަތޮޅެއް. އަތޮޅުގެ ހައިސިއްޔަތުން ވަރަށްބޮޑު އަތޮޅެއް. ދުނިޔޭގައި އޮތް އެންމެބޮޑު އަތޮޅު މިއީ. އޭގެއިތުރުން، ވަރަށް މަސައްކަތްތެރި، ހީވާގި ރައްޔިތުންތަކެއް، ޒަމާނުއްސުރެ މަޝްހޫރު، މިއަތޮޅުތަކުގައި ދިރިއުޅޭ. ވަރަށް ހީވާގި، މަސްވެރިކަމުން ކަމުގައި ބެލިނަމަވެސް. އަޅުގަނޑުމެން މާލޭގައި މިއަދު ތިބެންޖެހޭތީ މި ތިބެނީ. އެހެން ނަމަވެސް، މާލެއަށް ބެލިކަމުގައިވީނަމަވެސް، ބުރަކޮށް މަސައްކަތްކުރާ މި އަތޮޅުގައި، މިއަތޮޅުގެ ވަރަށްގިނަ ދަރިން ވަރަށްމަތީ މަޤާމުތައް އެބަ އަދާކުރޭ. ވަރަށްމަތީ މަޤާމުތަކުގައި. ފަނޑިޔާރުން، ޑޮކްޓަރުން، އިންޖިނިއަރުން، މިހެން ގޮސް ތަފާތު މަޤާމުތަކާ ހަމައިން ވާސިލުވެއްޖެ. އަޅުގަނޑު ދެކޭގޮތުގައި މިއަދު އެކަމުގެ ޙައްޤު ތަޢުރީފު ތިޔަބޭފުޅުންނަށް، އަޅުގަނޑުމެން އަދާކުރަންޖެހޭނެ. މި ތިއްބެވި ބޭފުޅުންނަށް، ޢުމުރުން ދުވަސްވީ ބޭފުޅުންނަށް، އަޅުގަނޑުމެންގެ މަންމައިން، ދައްތައިން، އަޅުގަނޑުމެން މިއަދު ޝުކުރު އަދާކުރުން ޙައްޤު. އެއީ، ތިޔަބޭފުޅުން އެ ނަމޫނާ ނުދެއްކެވިނަމަހީ، މިއަދު މިތިބަ ޒުވާން ކައުންސިލަރުންނާއި، އަޅުގަނޑުމެންފަދަ މީހުންނަށް، މިހާ ހިސާބަކަށް ނާދެވޭނެ. އެއީ ހަމަ ޙަޤީޤަތުގައިވެސް މިއަތޮޅުގެ ރައްޔިތުން، ޚާއްޞަކޮށް، ރާއްޖޭގެ އެހެން އަތޮޅުތަކުންވެސް މިމަސައްކަތް ކުރި ކަމުގައިވީނަމަވެސް، މިއަތޮޅުގެ ރައްޔިތުން ވަރަށް ޚާއްޞަކޮށް، ބުރަ މަސައްކަތްތަކެއް ކުރެއްވިކަން ފާހަގަކުރަންޖެހޭނެ. ތަޢުލީމީ ގޮތުން މިއަތޮޅު ހޯދަމުންދާ ކާމިޔާބީއަކީ ފާހަގަކުރަންޖެހޭ ކަމެއް.\nދެންމެ މިރަށަށް ޒިޔާރަތް ކުރުމަށްފަހުގައި މިވީ ވަގުތުކޮޅުގައި، މިރަށުގެ ސްކޫލްގެ ތެރޭގައި އަޅުގަނޑު މަޑުކޮށްލީމަ، މިރަށުން މިރަށުގެ ޕްރިންސިޕަލް ދެއްކެވި ވާހަކައަކީވެސް ވަރަށް އުންމީދުން ފުރިގެންވާ ވާހަކަކޮޅެއް. ވިދާޅުވި، މިރަށުގައި ވަރަށް ރަނގަޅޭ ހުރިހާ ކަންތައްތަކެއް. ތަޢުލީމީ ކަންތައްތައް ރަނގަޅޭ. އެހެން ނަމަވެސް، ބައެއް ކަހަލަ ދަތިތަކެއް އެބަހުއްޓޭ. އެ ދަތިތަކަކީ އެއްދަންފަޅިއަށް ސްކޫލް ބަދަލުކުރުމަށްޓަކައި ބޭނުންވާ ކަންތައްތަކެއް އެބަހުރި. އޭގެތެރޭގައި4ކްލާސްރޫމެއް، މިހާރުން މިހާރަށް ބޭނުންވާ ވާހަކަ. އަދި މުޅިން އެއްދަންފަޅިއަށް ބަދަލުކުރުމަށްޓަކައި އިތުރު5ކްލާސްރޫމެއް ބޭނުންވާ ވާހަކަ. އަޅުގަނޑު އިރާދަކުރެއްވިއްޔާ، ތިޔަބޭފުޅުންނަށް ދަންނަވާލަން ބޭނުންވޭ. މިހާރުން މިހާރަށް ކުރެވެންހުރި ކަންތައްތަކުގެ އިތުރަށް، ކުރިއަށް އޮތް ދުވަސްތަކުގައި، ދެންމެ ކައުންސިލްގެ ރައީސްގެ އިޝާރާތާވެސް އެކީގައި އަދި ސްކޫލްގެ ފަރާތުން އެ އެދުނު ކަންތައްތަކަކީ، މުޅި ރައްޔިތުންގެ މަޞްލަޙަތު ހުރި ކަންތައްތަކަށްވާތީ، އިރާދަކުރެއްވިއްޔާ، އިސްކަމެއްދީގެން އެކަން ކުރިއަށް އޮތް ދުވަސްތަކުގައި، ތަރައްޤީގެ ޕްލޭންގައި އެކުލަވައިލާނެ ކަމުގެ ޔަޤީންކަން، ތިޔަބޭފުޅުންނަށް އަޅުގަނޑު އަރުވަން. އަދި ލަސްތަކެއްނުވެ، އެކަން ފުރިހަމަކޮށްދެވޭތޯ ބެލުމަކީ، އަޅުގަނޑުވެސް ދެކެން ބޭނުންވާ ކަންތައްތަކެއް. އެއީ، މުޅި މިއަތޮޅަކީ ޙަޤީޤަތުގައި އަޅުގަނޑަށްވެސް ވަރަށް ޚާއްޞަ އަތޮޅެއް. ދެންމެ އަތޮޅު ކައުންސިލްގެ ރައީސްގެ ވާހަކަފުޅުގައި ވިދާޅުވެއްޖެ، މިއަތޮޅުގެ ބޭފުޅެކޭ. ދެން އަޅުގަނޑަކީ މުޅިން މިއަތޮޅުގެ މީހެއް ނޫން. އަޅުގަނޑަކީ ފުވައްމުލަކު މީހެއް. އެހެން ނަމަވެސް، ޙަޤީޤަތަކީ މިއަތޮޅަކީ އަޅުގަނޑުގެ އަތޮޅެއް. މި ބޮޑު ހުވަދުއަތޮޅަކީ ހަމަ އަޅުގަނޑުމެންގެ އަތޮޅެއް. މި ރަށަކީވެސް އަޅުގަނޑުގެ މައިފުށުގެ ހަމަ ވަރަށް ގާތް ބޮޑުދައިތައިންނާއި، ބޮޑުބޭބޭއިން ހިސާބުން ދިރިއުޅޭ ރަށެއް. އެހެންވީމާ، އަޅުގަނޑަށް ވަރަށް ޚާއްޞަ ހިތްހަމަޖެހުމެއް، އުފަލެއް ލިބިގެންދޭ، އަޅުގަނޑު ހުވަދުއަތޮޅަށް ކޮންމެ ޒިޔާރަތެއްގައި. ރާއްޖޭގެ ހުރިހާ ހިސާބަކުންވެސް ލިބިގެންދޭ. އެހެން ނަމަވެސް، ތިމާގެ ގާތް މީހުންނާ ހަމައަށް ވާސިލުވުމުން ލިބޭ ޚާއްޞަ އުފަލެއް އޮވޭ.\nއެޔާއެކީގައި އަޅުގަނޑު ހަމަ ދެކެން ބޭނުންވާ ދުވަހެއް އެބައޮތް. އެދުވަހަކީ އަޅުގަނޑުމެން މިހާރަށްވުރެ ބޮޑަށް، އަޅުގަނޑުމެންގެ ޤައުމު ބިނާކުރުމުގައި، އެކަތިގަނޑަކަށްވެގެން ދަތުރުކުރާތަން އަޅުގަނޑުމެން ދެކެން ބޭނުންވާ ދުވަސް. މިވާހަކަ އަޅުގަނޑު މިދަންނަވާލީ، ދެންމެ އަޅުގަނޑުމެން މިހިސާބަށް ދަތުރުކުރިއިރުގައިވެސް، ތަކުރާރުކޮށް އައި ވާހަކަތަކުގެ ތެރޭގައި، ތަރައްޤީގެ ވާހަކަ އަތުވެއްޖެ. ރައީސް ޔާމީންގެ ވަޢުދުގެ މަތިން، ރާއްޖެ ކުރިއަށް އިޤްތިޞާދީ ގޮތުން ގެންދިޔުމުގައި، ޚާއްޞަ ގޮތެއްގައި، ދެ ދާއިރާއަކަށް އިސްކަމެއް އެބަ ދެއްވާ. އެއް ދާއިރާއަކީ މަސްވެރިކަމުގެ ދާއިރާ. މިއަތޮޅަކީ މަސްވެރިކަމުގެ ޚާއްޞަ މަޤާމެއް ހޯދާފައިވާ އަތޮޅެއް. ކޫއްޑޫގެ ބޭފުޅުން މިތާ އެބަތިއްބެވި. އެބޭފުޅުން ބުރަ މަސައްކަތްތަކެއް އެބަ ކުރައްވާ މިހާރުވެސް. އަޅުގަނޑު ދެކެން ބޭނުންވަނީ، މި މަސްވެރިކަމުގެ އިތުރު ކުރިއެރުންތަކެއް އަންނާނެ ދުވަސް. ވަޒީފާތަކެއް މިހާރުވެސް މި ދާއިރާއިން ލިބިފައިވަނީ، މި ކުންފުނީގެ ތެރެއިން. އެކަމަކު އެޔާއެކީގައި، އެންމެ ބޮޑަށް، ކުރިއަށް އޮތް ދުވަސްތަކުގައި އިރާދަކުރެއްވިއްޔާ، ފަތުރުވެރިކަން މިއަތޮޅުގައި ކުރިއަށްދާނެ. މިހާރުވެސް ރޭވިފައި ހުރި މަޝްރޫޢުތައް، ކުރިއަށް އޮތް އަހަރެއް، ދެއަހަރެއްހާ ދުވަހުގެ ތެރޭގައި، ނިމިގެންދާއިރުގައި، މިހާރު އަންދާޒާ ކުރަނީ، އިރާދަކުރެއްވިއްޔާ، މިއަތޮޅުން ވަޒީފާ ފުރިގެން ގޮސް އެހެން ހިސާބުން މީހުންނަށް ވަޒީފާއަށް މިއަތޮޅަށް އާދެވޭނެވަރުވާނެ. މާތްﷲގެ ރަޙްމަތުން އެއީ މާ ދުރު ހުވަފެނެއް ނޫން. އެކަންތައްތައް ފުރިހަމަކުރުމަށްޓަކައި، ރައީސް ޔާމީން ވަޢުދުވެވަޑައިގެންފައިވާ ކަންތައްތަކުގެ ތެރެއިން ރިޒޯޓްތައް ފުރިހަމަކުރުމަށްޓަކައި ބޭނުންވާ އިންތިޒާމުތައް މިހާރުދަނީ ހަމަޖެހެމުން. އަޅުގަނޑުމެން ދެކެން ބޭނުންވަނީ އެދުވަސް.\nއަޅުގަނޑު، އަޅުގަނޑުމެންގެ މިދަތުރުގައި އެކިހިސާބުތަކަށް ދިމާވެފައި ހުރި ދަތިތައް ބަލައިފިން. ސުނާމީގެ ގެތަކުގެ ވާހަކަ، ހަމަ އެބަހުރި ހުރިހާ ދިމާއެއްގައިވެސް. އެއީ ވަރަށް ހިތަށް އުނދަގޫވާ ވާހަކައެއް. އެއީ ސަބަބަކީ ވަގުތީހިޔާއެއްގައި ދިރިއުޅެމުންދާތާ ވަރަށްގިނަ ދުވަސްވީ ރައްޔިތުންތަކެއް އެބަތިއްބެވި. މިއީކީ ފަސޭހަ ކަންތައްތަކެއް ނޫން. މިތަންތާނގެ ކުދިން ބޮޑުވެ، މީހުންނާ ކައިވެނިކޮށްފި މިހާރު. އެތައް ދުވަސްތަކެއް ވެގެން މިދިޔައީ. ގަބޫލުކުރަން ދަތި، ޙަޤީޤަތުގައި މިހާ ގިނަ ދުވަސްތަކެއް މި މަސައްކަތް ނުނިމިދާތީ. އެކަމަކު ތިޔަބޭފުޅުން ގަބޫލުކުރައްވަންޖެހޭ ޙަޤީޤަތަކީ، އަޅުގަނޑުމެން އައީ އިހަކަށްދުވަހު. އަޅުގަނޑުމެން އައިއިރުވެސް، މި މަސައްކަތަށް އިހުމާލުވީ ފަރާތްތަކެއް އެބަ ތިއްބެވި. އަޅުގަނޑު މިހާރު ދަންނަވައިފިން. އަޅުގަނޑާ އެކީގައި ރައީސް އޮފީހުގެ ބޭފުޅުން އެބަ ތިއްބެވި. މުޅި މި މަޝްރޫޢު ހިނގައިދިޔަގޮތް، މުޅި ރާއްޖޭގައި އަދި މިއަތޮޅުގައިވެސް ހިނގައިދިޔަގޮތް، އަޅުގަނޑުމެން އެނބުރި ގޮއްސަ އިރާދަކުރެއްވިއްޔާ، މިކަންކަން ބަލާނަން. އަދި މިހާރު ހުއްޓިފައިވާ ސަބަބުތައް އިރާދަކުރެއްވިއްޔާ ނައްތާލައި، ލަސްތަކެއްނުވެ މިގެތައް، މިހާރު މިރަށުގައިވެސް ހުރި ގެތަކުގެ ތެރޭގައި، ގާތްގަނޑަކަށް 72 ޕަސެންޓްވަރު. މިއީ ދެން ހަމަ ހުރިހާ ހިސާބެއްގައިވެސް އެގޮތަށް މިހިރީ. 80، 70 ޕަސެންޓް ނިމިފައި، މިގެތައް ނުނިމި މިހިރީ. އަޅުގަނޑު ތިޔަބޭފުޅުންނަށް ހަމަ އިރާދަކުރެއްވިއްޔާ، ރައީސް ޔާމީންގެ ފަރާތްޕުޅުން ހަމަ ވަޢުދުވަން، މި މަސައްކަތް ބަލައި، ލަސްތަކެއްނުވެ މިކަން ނިންމުމުގެ އިންތިޒާމު ހަމަޖައްސައި، ކައުންސިލާ ގުޅިގެން އެކަން ކުރިއަށް ގެންދާނެ ކަމުގެ ޔަޤީންކަން ތިޔަބޭފުޅުންނަށް އަރުވަން.\nއާދެ! ޞިއްޙީ ދާއިރާގެ ބޭފުޅުން އަޅުގަނޑު ގެނައީ ސަބަބަކަށްޓަކައި. އެއީ އަޅުގަނޑުމެން ޙަވާލުވިއިރުވެސް ވަރަށް ބޮޑެތި މައްސަލަތައް ހުރި ޞިއްޙީ ދާއިރާގައި. ގޮންޖެހުންތަކެއް ހުރި. އެހެން ނަމަވެސް، ތިޔަބޭފުޅުންވެސް ގަބޫލު ކުރައްވާނެ، މިއީ ވަރަށްބޮޑު މަސައްކަތްތަކެއް. އަޅުގަނޑުމެން މި މަސައްކަތާ ޙަވާލުވިފަހުން އައި ކުރިއެރުންތަކެއްވެސް އެބަހުރި. އަތޮޅު ހޮސްޕިޓަލް، މިއަތޮޅުގައި ދެފަޅީގައި. ގދ. އާއި ގއ. އަށް ބެލި ކަމުގައިވީނަމަވެސް، އަޅުގަނޑުމެންނަށް އެންމެ ބޮޑަށް އިރާދަކުރެއްވިއްޔާ، މިހާ ހިސާބަށް މަސައްކަތް ކުރެވުނު ދެ ހޮސްޕިޓަލް މިއީ، އަތޮޅު ހޮސްޕިޓަލްގެ ގޮތުގައި. ތިނަދޫ ހޮސްޕިޓަލްވެސް، ވިލިނގިލީ ހޮސްޕިޓަލްވެސް. އަޅުގަނޑު ދަތުރުކުރިއިރުގައި، ވިލިނގިލީގައި އެންމެ ފުރަތަމަވެސް ހަމަ ވަރަށް ބައިވަރު ކަންތައްތަކެއް ފެނިގެންދިޔަ. ބޮޑު ޢިމާރާތެއް ހުރި. ޢިމާރާތުގެ ލިފްޓެއްވެސް ނެތް. މިއިން ދުވަހަކު، އެކަމަކަށް މަސައްކަތް ކޮށްފައެއްވެސް ނެތް. އަޅުގަނޑު އެކަންވެސް ނިންމައިދީފައި، މިހާރު ލިފްޓެއް ބެހެއްޓުމަށްޓަކައިވެސް އެވަނީ އިޢުލާނު ކުރެވިފައި. އެހެންވީމާ، އިރާދަކުރެއްވިއްޔާ، މި ހޮސްޕިޓަލްތައް، އަޅުގަނޑުމެންގެ އަމާޒަކީ، މިއަތޮޅުގައި ދިރިއުޅޭ ރައްޔިތުންނަށް މިއީ އެބޭފުޅުންނަށް ޞިއްޙީ ނިޒާމުގެ ފަރުވާ ފޯރުކޮށްދޭ މައި މަރްކަޒުތަކަށް ބަދަލުވެގެންދާނެ. ދެން މިހިރަ، ރަށްރަށުގައި ހުރި ސެންޓަރުތައް ވެގެންދާނީ، އެއަށް ވާގިވެރިވެދޭ ތަންތަނަށޭ. އެހެންވީމާ، އެމޭރުމުން އެކަންތައްތައް އިޞްލާޙު ވެގެންދާނެ.\nމިއަދުގެ އެންމެބޮޑު ހިތްހަމަޖެހުމަކީ، ބޮޑު ބައްޔެއްވެގެން، ކުރީގައި އޮތް ގޮތަށް އާދޭސްކުރަންދާކަށް އިރާދަކުރެއްވިއްޔާ ދާކަށްނުޖެހޭ. ވަރަށްބޮޑު ހިތްހަމަޖެހުމެއް އެއީ. ގަބޫލުކުރަން އެބަޖެހޭ ދޮއެއްތޯ. ވަރަށްބޮޑު ޚަރަދުތަކެއް އެއީ. ރާއްޖެއާއި ރާއްޖެއިން ބޭރަށް އަޅުގަނޑުމެން މީހުން މި އުފުލައިދެނީ މުޅިން ހިލޭ. ހަމަ [ހުސްނުވާ އާސަންދަ] ރައީސް ޔާމީން ވަޢުދުވެވަޑައިގެން ގޮތުގެ މަތިން، ރައްޔިތުންނާ ހަމައަށް ފޯރުކޮށްދެމުން މިދަނީ. އިރާދަކުރެއްވިއްޔާ، އެކަން އެއޮތީ ހަމަޖެހިގެން ގޮއްސަ.\nއެޔާއެކީގައި، މިއަދު މިހާ ހިސާބުން ދެން އަޅުގަނޑުމެން ތަރައްޤީއާ ހަމައަށް ކުރިއަށްދާއިރުގައި، އަޅުގަނޑު އެދެނީ، އަޅުގަނޑު ކުރިންވެސް މި ދެންނެވި ފަދައިން، އަޅުގަނޑުމެން އެންމެން، މިހާރުގެ މިއޮތް މާޙައުލުގެ ތެރޭގައި، ހިނގާށޭ ބަލަމާ ރާއްޖެއަށްޓަކައި އެންމެން އެކުވެރިވާން. މި މުޖްތަމަޢަށްޓަކައި އެންމެން އެކީގައި ގުޅިގެން ކުރިއަށް ދާން. މި ހިތްދަތިކަމުން އަޅުގަނޑުމެން އަރައިގަންނަން އެބަޖެހޭ. ވަރަށްގިނަ ޒަމާންވެއްޖެ. ފަސްވަރަކަށް އަހަރުވެއްޖެ، ދިހަވަރަކަށް އަހަރުވެއްޖެ، މޫނު ދިމާނުވާތާ. މިއީ ވަރަށްބޮޑު މައްސަލައެއް. އަޅުގަނޑު ހަނދާން އެބަހުރި، ރިޔާސީ އިންތިޚާބުގައި މިރަށަށް އަޅުގަނޑު ދަތުރުކުރިން. ރައްޔިތުންގެ މަޖިލީހުގެ އިންތިޚާބުގައިވެސް ދަތުރުކޮށްފިން. މިދެންނެވިހެން މިއީ ވަރަށް ގާތް އުޚުތުންނާއި އަޚުންތަކެއް ދިރިއުޅޭ ތަނެއް. އަދި ކޮންމެހެން ލޭގެ ގުޅުން ނެތަސް، މިއީ އަޅުގަނޑުމެންނަކީ އެއްބައެއް. މުޅި ރާއްޖޭގައި މިތިބީ އަޚުންނާއި އުޚުތުން. މީގެ ސަބަބަކީ އަޅުގަނޑުމެންނަކީ އެއް ދީނެއްގައި ތިބުމުގެ، މާތްﷲ މަތިވެރި ނިޢުމަތް ދެއްވާފައިވާ، ވަރަށްބޮޑު ނިޢުމަތެއް ލިބިގެންވާ ރައްޔިތުންތަކަކަށްވާތީ. އެކަމަކު އަޅުގަނޑަށް ފެނިގެންދިޔަ އިނގޭތޯ. ހަމަ ތެދަށް މިދަންނަވަނީ، މިރަށަށް އައިއިރުވެސް، ހަމަ އަޅުގަނޑުމެންނާވެސް އަޚުންގެ ގޮތުގައި ތިބި މީހުންނާވެސް މުޅިން ރަނގަޅަކަށް މޫނު ދިމާނުވޭ އަޅުގަނޑުމެންނަކާ. އެއީ، ވަރަށްދެރަ ކަމެއް. މިއީ، ވަރަށް ހިތާމަހުރި ކަމެއް. އަދި ރާއްޖޭގެ އެހެން ހިސާބުތަކުގައިވެސް އެކަން އޮތީ ހަމަ އެހެން. އަދި ސިޔާސީ ފިކުރުގެ ސަބަބުން އަޅުގަނޑުމެންނަށްވެސް ދިމާވި. މިއަދު އަޅުގަނޑުމެން އެކަން ނައްތާލަން އެބަޖެހޭ. 10 އަހަރުވެއްޖެ، މި ނުތަނަވަސްކަމުގެ ތެރޭ. އަތޮޅު ކައުންސިލްގެ ރައީސް، އަޅުގަނޑާ އެކީގައި މިދަތުރުގައި އެ ހުންނެވީ. މިރަށު ކައުންސިލްގެ ރައީސްވެސް އެހުންނެވީ، ހަމަ އަޅުގަނޑުމެންނަށް ވަރަށް ރަނގަޅަށް އެބޭފުޅާވެސް ކަންތައް އެބަ ކުރައްވާ. އަޅުގަނޑުމެންނާ ސިޔާސީ ފިކުރެއް ދިމައެއްނުވޭ. އެކަމަކު ދެންމެވެސް ހަމަ ވާހަކައިގައިވެސް އެ ވިދާޅުވިފަދައިން، މިއަދު އެބަޖެހޭ ދެން އެކީގައި ހިނގައިގަންނަން. އަޅުގަނޑުމެންނަށް މި ތަރައްޤީ ގެނެވޭނީ، މަސައްކަތް އެގޮތަށް ކޮށްގެން. އެއީ އަޅުގަނޑުމެން، މުސްލިމުންގެ ހައިސިއްޔަތުން މިއަދު އަޅުގަނޑުމެން، އަޅުގަނޑު ތިޔަބޭފުޅުންނަށް ދޭ ނަޞޭޙަތަކީ، ހިނގާށޭ މިގޮތް އަޅުގަނޑުމެން ގަބޫލުކުރަމާ. އެކީގައި ދަތުރުކުރެވޭނެ މަގު ހޯދަމާ. އަޅުގަނޑުމެން ހަނދާން ކުރަން އެބަޖެހޭ، މުސްލިމުންގެ ހައިސިއްޔަތުން އެއީ އަޅުގަނޑުމެން ކުރަންޖެހޭ ކަމެއްކަން. އެކަން އެގޮތަށް ކޮށްފިނަމަ، ދެންހުރި ކަންތައްތައް ފަސޭހަވެގެންދާނެ އަޅުގަނޑުމެންނަށް.\nއަޅުގަނޑުމެންގެ ޞިއްޙީ ޙާލަތުވެސް، އަޅުގަނޑުމެންގެ އެހެން ކަންތައްތައްވެސް އަޅުގަނޑުމެންނަށް ފަސޭހަވެގެންދާނެ. އެއީ އަޅުގަނޑު ދައްކާ ވާހަކައެއް ނޫން. އަޅުގަނޑު ދައްކާ ވާހަކައެއް ނޫން. ކީރިތި ޤުރްއާނުގައި اللّـه سبحـانـه وتعـالىއެގޮތަށް ވަޙީކުރައްވާފައިވަނީ. އެކަލާނގެ ވަޙީކުރައްވަނީ، فَأَمَّا مَنْ أَعْطَىٰ وَاتَّقَىٰ، وَصَدَّقَ بِالْحُسْنَىٰ، فَسَنُيَسِّرُهُ لِلْيُسْرَىٰ. فَأَمَّا مَنْ أَعْطَىٰ ތިޔަބައިމީހުންގެ ތެރެއިން މީސްމީހުންނަށް ހޭދަކުރާ މީހާ، ތިންކަމެއް މި އާޔަތުގައި މިވަނީ، މިސޫރަތުގައި. ތިންކަމެއް ކޮށްފި މީހާއަށް، ތިމަން ﷲ ކަންތައްތައް ފަސޭހަކުރައްވާނަމޭ. فَأَمَّا مَنْ أَعْطَىٰ އެމީހުންނަކީ އެކަކު އަނެކަކަށް އެހީތެރިވާ މީހުންނޭ. ދެން އެކަންތައް ދޮއެއްތޯ އަޅުގަނޑުމެން މިއަދު މިކުރަނީ. އަޅުގަނޑުމެންގެ މުސްލިމް އަޚުން، ދުނިޔޭގެ އެހެން ތަންތާނގައި ވަރަށް ހާލުގައި ތިއްބެވީ. ވަރަށް ނިކަމެތި. މިއަދު މިގޮތަށް އަޅުގަނޑުމެން ތިބިއިރުވެސް، އަޅުގަނޑުމެންގެ އަޚުން ހަމަ އަނިޔާވެރިކަމުގެ ތެރޭގައި ހޭދަކުރަނީ. އެހީތެރިވާށޭ. فَأَمَّا مَنْ أَعْطَىٰ وَاتَّقَىٰ ބިރުވެތިވާށޭ.\nމިވާހަކަ މިހެން ދައްކަން މިޖެހެނީ، އަޅުގަނޑުމެން ހިނގާފައިދާއިރުގައި، އެއްވެސްކަހަލަ ވިސްނުމެއް ފިކުރެއްނެތި، އެމީހެއްގެ ދުލަށް އައި އެއްޗެއް އަނެކާއަށް ދިމާއަށް އެބަ ބުނެލާ ދޮއެއްތޯ. މިހާރު އަޅުގަނޑާ ދިމާއަށްވެސް އަދި އެހެން މީހުންނާ ދިމާއަށްވެސް ބުނެލުމަކީ، ބައެއް ޒުވާނުން ދެކޭގޮތުގައި އެއީ އުފަލެއް. ވަރަށް މޮޅު ކަމެއްވީ. ޖަމީލަށްވެސް، އެހެން މީހަކަށްވެސް އެއްޗެއް ބުނެލެވުނީމަ. ކޮންމެވެސް ވަނަމަކުން ގޮވާލެވުނީމަ. ކޮންމެވެސް އެއްޗެއް ބުނެލީމަ، ދެން ގެޔަށް ގޮސް ހޭންތިބޭނީ، ވަރަށްމޮޅު ކަމެއް ވެއްޖެކަމަށް ހީކޮށް. އެކަމަކު ޤުރްއާން އަޅުގަނޑުމެންނަށް ބުނަނީ އެހެން ވާހަކައެއް. وَاتَّقَىٰ ދެވަނަ ކަމަކަށް، ތިޔަބައިމީހުން ތަޤްވާވެރިވާށޭ. ތަޤްވާވެރިވުމަކީ މިފަދަ ކަންތައްތަކަށް ބިރުގަތުން. ސަބަބަކީ ކޮބައިތޯ؟ ކީރިތި ރަސޫލާ ޙަދީޘް ކުރައްވަނީ، المسلم من سلم المسلمون من لسانه ويده. މުސްލިމަކަށްނުވޭ، މުޙަންމަދު، އިބްރާހީމް، ޢާއިޝާ، ޙައްވާ ކިޔުމަކުންނެއް. އެ ނަން ކިއިދާނެ، ޚިތާނު ކުރެވިދާނެ، ޕާޓީ ބޭއްވިދާނެ. ކައިވެނި ޕާޓީވެސް ބޭއްވިދާނެ. މުސްލިމަކަށް ވަނީ، المسلم من سلم المسلمون من لسانه ويده. ކަންކަށިމަތީގައި ޖެހުމެއް ނޫން ހަމައެކަނި. ޖަހައިގެންވެސް ނުވާނެ. އެކަމަކު އޭނަގެ ދުލުންވެސް އަނެއް މުސްލިމާއަށް ރައްކާތެރިކަން ފޯރުކޮށްދޭންވާނެ. وَاتَّقَىٰގެ މާނައަކީ އެއީ. فَأَمَّا مَنْ أَعْطَىٰ وَاتَّقَىٰ ބިރުވެތިވާށޭ ﷲ އަށް. އެއީ ﷲ އެންގެވި ގޮތް. އެގޮތަށް އަރައިނުގަންނާށޭ. އެކަލާނގެ ވަޙީކުރައްވާފައިވަނީ، ރަސޫލާ މެދުވެރިކުރައްވައި، ތިޔަބައިމީހުން އެކަކު އަނެކަކަށް، އަތުންވެސް ދުލުންވެސް އަނިޔާނުދޭށޭ. وَاتَّقَىٰ ބިރުވެތިވާށޭ. ކީރިތި ޤުރްއާނުގައި. وَصَدَّقَ بِالْحُسْنَىٰ، ތިންވަނަ ކަމަކަށް، ރަނގަޅު ގޮތްތައް ގަބޫލުކުރާށޭ. ރަނގަޅު ގޮތްތައް. ކޮންމެ ބަޔަކު އަޔަސް، ކޮންމެ ސަރުކާރެއް އަޔަސް، ކޮންމެ މީހަކު އަޔަސް، އެގޮތް ގަބޫލުކޮށްގެން ކުރިއަށްދާށޭ. فَسَنُيَسِّرُهُ لِلْيُسْرَىٰ މި ތިން ކަން ފުރިހަމަކޮށްފި މުޖްތަމަޢެއް، ބަޔަކަށް، ތިމަން اللّـه،اللّـه سبحـانـه وتعـالىވަޙީކުރައްވަނީ، فَسَنُيَسِّرُهُ لِلْيُسْرَىٰ ތިމަން ﷲ، އެ ބައެއްގެ ކަންތައްތައް ފަސޭހަކުރައްވާނަމޭ.\nވީމާ، އަޅުގަނޑުގެ ނަޞޭޙަތަކީ، މިއަދު އަޅުގަނޑުމެން މިކުރާ މަސައްކަތުގައި، އެންމެން ގުޅިގެން ހިނގާށޭ އެކުވެރިކަމާއެކީގައި ކުރިއަށްދަމާ. އަޅުގަނޑުމެން ހަނދާންނައްތާލައިގެން ނުވާނެ، މިހާ ހިސާބަށް ރާއްޖެ މިއައީ މި ބުރަ މަސައްކަތުގެ ތެރެއިންކަން. އެހެންވީމާ، އަޅުގަނޑު އުންމީދު ކުރަން، ކުރިއަށް އޮތް ދުވަސްތަކުގައި އަޅުގަނޑުމެން ވެފައިވާ ވަޢުދުގެ މަތިން އިރާދަކުރެއްވިއްޔާ އަޅުގަނޑުމެންނަށްވެސް، އަޅުގަނޑުމެންގެ ވަޢުދު ފުއްދުމުގެ ތައުފީޤު اللّـه سبحـانـه وتعـالىމިންވަރު ކުރެއްވުން. އަދި އަޅުގަނޑުމެންގެ މުޅި މުޖްތަމަޢަކީ، އެންމެންވެސް ހިތްހެޔޮކަމާ އެކީގައި ދިރިއުޅޭ މުޖްތަމަޢެއް ކަމަށް އެކަލާނގެ މިންވަރު ކުރެއްވުން. ތަރައްޤީއާއި ފާގަތިކަން، އަޅުގަނޑުމެން ރައްޔިތުންނަށް اللّـه سبحـانـه وتعـالىމިންވަރު ކުރެއްވުން. އާމީން.


Maruviyas beyrah dhaany thahugeegah ehbaarulun dheefai: Adeeb | Mihaaru\nކުރީގެ ނައިބު ރައީސް އަހްމަދު އަދީބު އައިޖީއެމްއެޗްގައި އެޑްމިޓްކޮށްފައި: މިހާރު ފަރުވާދެމުން އަންނަނީ ކިޑުނީގައި އުފެދިފައިވާ ހިލަ ނައްތާލުމަށް -- މިހާރު ފައިލް ފޮޓޯ\nމަރުވިޔަސް ބޭރަށް ދާނީ ތަހުގީގަށް އެއްބާރުލުން ދީފައި: އަދީބު\n12 ނޮވެމްބަރ 2018 - 12:07 19 comments\nބޭސް ފަރުވާ އަށް ރާއްޖޭން ބޭރަށް ފޮނުވައިފި ނަމަ، އަދީބު ފިއްލަވާނެ ކަމަށް ބައެއް ފަރާތްތަކުން ދައްކާ ވާހަކަތަކަށް ރައްދު ދެއްވަމުން އަދީބުގެ އަނބިކަނބަލުން މަރިޔަމް ނަޝްވާ މިއަދު ވިދާޅުވީ އަދީބު ހުންނެވީ އާ ސަރުކާރުން ކުރާ ތަހުގީގަށް އެއްބާރުލުން ދެއްވަން ތައްޔާރަށް ކަމަށެވެ.\n"މިއަދު ވެސް ހޮސްޕިޓަލުގައި އެ ހާލުގައި އޮވެ އަދީބު ވިދާޅުވީ މަރުވިޔަސް ރައީސް ސޯލިހުގެ ސަރުކާރުން ހިންގާ ތަހުގީގުތަކާ ކުރިމަތިނުލައި ބޭސް ފަރުވާ އަށް ނުފުރާނެ ކަމަށް،" ނަޝްވާ ކުރެއްވި ޓުވީޓެއްގައި ވިދާޅުވެފައިވެ އެވެ.\n"އަދީބޭ ކިޔައިގެން ދައްކާ ސާބިތުނުހިފޭ ދޮގު ވާހަކަތައް އިންސާފުވެރި ތަހުގީގަކުން ސާފުވާނެ."\nEkamaku miadhu ves Ehaaluga hospitalugai ove Adeeb vidhaalhuvee “maruviyas Raees solih ge sarukaarun hinga thahugeeq thakah kurimathi nulaa beysfaruva ah nufuraanekamah, Adeeb eh kiyaigen dhakaa saabithu nuhifey dhogu vaahakathah insaafuveri thahugeeqakun saafuvaane kamah” 1/2\n— Nash (@maryam_nashwa) November 12, 2018\nއަދީބުގެ އަނބިކަނބަލުން ނަޝްވާގެ ޓުވީޓު:\nމިހާރު ވެސް އަދީބު އޮންނެވީ ފަރުވާ ދިނުމަށްޓަކައި އައިޖީއެމްއެޗްގައި އެޑްމިޓްކޮށްފަ އެވެ. އެއީ އަދީބުގެ ކިޑްނީގައި އުފެދިފައިވާ ހިލަ ނައްތާލުމަށެވެ.\nކިޑްނީގައި ހިލަ އުފެދުމުގެ އިތުރުން ލޮލުގެ ފެނުމަށް އަސަރު ކުރާ ބައްޔެއް ކަމަށްވާ ގްލޫކޯމާ އަށް ވެސް އަދީބު އަންނަނީ ފަރުވާ ހޯއްދަވަމުންނެވެ. އަދި އެތެރެ ހަށީގައި ސިސްޓުތަކެއް އުފެދިފައިވާތީ އެކަމަށް ވެސް އަދީބު ފަރުވާ ހޯއްދަވަ އެވެ.\nމިވަގުތު އަދީބަށް ހޮސްޕިޓަލުގައި ފަރުވާ ދެމުން އައި ނަމަވެސް ނަޝްވާ ވިދާޅުވީ ޖަލުގައި މިހާތަނަށް އަދީބު ހޭދަ ކުރެއްވި ތިން އަހަރު ވެސް ހޭދަ ކުރައްވާފައި ވަނީ އެކަށީގެންވާ ބޭސް ފަރުވާ ނުލިބި ކަމަށެވެ. އެކަން ނަޝްވާ ސިފަ ކުރައްވާފައި ވަނީ ލާއިންސާނީ އަނިޔާއެއްގެ ގޮތުގަ އެވެ. އަދި އެކަމާ އެއްވެސް މުއައްސަސާއަކުން ޒިންމާ އުފުލަން މަސައްކަތް ނުކުރާ ކަމަށް ވެސް އޭނާ ވިދާޅުވެފައިވެ އެވެ.\n"ހުރިހާ ތަނަކުން ވެސް އަދީބު ވީމަ ދަނީ ބޭއިންސާފުން ކަންކަން ކުރަމުން،" ނަޝްވާ ވިދާޅުވި އެވެ.\nއަދީބު ޖަލަށް ލާފައި ވަނީ އެމްއެމްޕީއާރްސީގެ 1.2 ބިލިއަން ރުފިޔާ (80 މިލިއަން ޑޮލަރުގެ) ހިޔާނާތުގެ މައްސަލަ އަދި "ފިނިފެންމާ" ޔޮޓުގައި ބޮމެއް ހަރުކޮށް ރައީސް އަބްދުﷲ ޔާމީން އަވަހާރަކޮށްލަން މަސައްކަތް ކުރެއްވި މައްސަލައިގައި ކުށް ސާބިތުވެގެންނެވެ. އޭނާގެ މައްޗަށް ވަނީ 33 އަހަރުގެ ޖަލު ހުކުމެއް ކޮށްފަ އެވެ.\nއިތުރު ލިޔުންތައް ކުރީގެ ނައިބު ރައީސް އަދީބު އަހުމަދު އަދީބު އެމްއެމްޕީއާރްސީގެ ކޮރަޕްޝަން ކޮރަޕްޝަން ރައީސް އަބްދުﷲ ޔާމީން


ދުނިޔެ - ތޯލިބާނުންގެ ގޮވާލުން\nއަފްޣާނިސްތާނުން އެމެރިކާ ސިފައިން ބޭލުމަށް، ޓްރަމްޕަށް ތާލިބާނުން ގޮވާލައިފި\nމީހުން މަރުވުން ފިޔަވައި އެހެންކަމެއް ނުވާ ކަމަށްބުނި\nކ. މާލެ 26 ޖެނުއަރީ 2017 | ބުރާސްފަތި 19:32 1,745\nއަފްގާނިސްތާނުގައި ހަރަކާތްތެރިވާ ޔާލިބާން ހަނގުރާމަވެރިން - ގޫގުލް\nއަފްޣާނިސްތާނުގައި ޤާއިމްވެ ތިބި އެމެރިކާގެ ސިފައިން އެގައުމުދޫކޮށް ދާންވީ ވަގުތު ޖެހިއްޖެ ކަމަށާއި އެމެރިކާގެ ފައުޖުތައް އެގައުމުން ބޭލުމަށް އެމެރިކާގެ ރައީސް ޑޮނަލްޑް ޓްރަމްޕަށް ތާލިބާނުން ގޮވާލައިފިއެވެ.\nއެމރިކާއިން ބްލެކްލިސްޓް ކޮށްފައިވާ ޓެރަރިސްޓް ޖަމާއަތެއް ކަމުގައިވާ ތާލިބާނުން މި ގޮތަށް ގޮވާލާފައިވަނީ އެ ޖަމާއަތުގެ ވެބްސައިޓުގައި އާންމުކުރި ހުޅުވާލެވިފައިވާ ސިޓީއެއްގައެވެ.\nތާލިބާނުންގެ ސިޓީގައި ބުނެފައިވަނީ، އެމެރިކާގެ ސިފައިން އަފްޣާނިސްތާނުގައި 15 އަހަރުވަންދެން ކުރަމުންދާ ހަނގުރާމައިގައި، އިންސާނުންތަކެއް މަރުވެ، ލޭއޮހޮރުވާއި، އެޤައުމު ފަނާވުން ފިޔަވައި އިތުރު އެއްވެސް ކަމެއް ހާސިލްވެފައިނުވާ ކަމަށެވެ.\nތާލިބާނުން ބުނެފައިވަނީ އަފްޣާނިސްތާނު އާރާސްތު ކުރުމަށް ކަމަށްބުނެ، އެއްވެސް ފޮނިކަމެއްނެތް ބޭކާރުކަންކަމަށް އެތައް ބިލިއަނަކުން ފައިސާ ޚަރަދުކުރުމުގެ ސަބަބުން އެމެރިކާއާ މެދު އޮތް އިތުބާރު އެންމެނަށް ވެސް ގެއްލިފައިވާ ކަމަށެވެ.\n"މިހުރިހާ ދުވަހު ކުރިކަމެއް ވިއްޔާ ވަނީ ބޭކާރުވެފައި. އެހެންވީމަ، މި ހަނގުރާމަ ނިމުމަކަށް ގެނައުމުގެ ޒިންމާ އޮތީ (ޓްރަމްޕް) ގެ ކޮނޑުގައި އެޅިފައި" ތާލިބާނުންގެ ސިޓީގައި ބުނެފައި ވެއެވެ.\nއެމެރިކާގެ އަސްކަރީ ފައުޖުތަކުން އަފްޣާނިސްތާނަށް އަރާފައިވަނީ 2001 ވަނަ އަހަރުއެވެ. މިއީ ވިއެޓްނާމްއަށް ފަހު އެމެރިކާ ސިފައިން އެންމެ ދިގު މުއްދަތަކަށް އެހެން ޤައުމެއްގައި ޤާއިމްވެ ތިބޭ ފަހަރެވެ.\nއެމެރިކާގެ ސިފައިން އަފްޣާނިސްތާނުގައި 15 އަހަރު ދުވަސް ހޭދަކުރި އިރު މިހާތަނަށް 100 ބިލިއަން ޑޮލަރު އެކަމަށް ޚަރަދުވެފައިވާ ކަމަށް ރިޕޯޓްތައް ބުނެއެވެ.\nތާލިބާން ހަނގުރާމަވެރިންގެ ސިޓީގައި ބުނެފައިވަނީ އެމީހުން ކުރަމުންގެންދާ ހަނގުރާމައަކީ ދީނީ ގޮތުންނާއި އަދި ގައުމިއްޔަތުގެ ގޮތުން ވެސް ހުއްދަކަމެއް ކަމަށެވެ.\nތާލިބާން ހަނގުރާމަވެރިން ހުޅުވާލެވިފައި ސިޓީއެއް އެމެރިކާގެ ރައީސް ޓްރަމްޕަށް ފޮނުވި ނަމަވެސް މިހާތަނަށް އެކަމާއި ގުޅިގެން އެމެރިކާގެ ރިޔާސީ ގަނޑުވަރު ވައިޓްހައުސް އިން އެއްޗެއް ބުނެފައެއްނުވެއެވެ.\nމީގެ އިތުރުން އަފްގާނިސްތާނާ ގުޅޭ ގޮތުން ވަރަށް ކުޑަ މިންވަރެއް ފިޔަވައި ޓްރަމްޕް ވާހަކަ ދައްކަވާފައެއް ނުވެއެވެ. އަފްގާނިސްތާނާއި ގުޅޭ ގޮތުން މިހާތަނަށް ޓްރަމްޕް ވިދާޅުވެފައިވަނީ އެގައުމުގައި ބާކީ ތިބި 84،00 އެމެރިކާ ސިފައިން ނޭޓޯއާއެކު ކުރަންޖެހޭ ކަމެއްކުރުމުގައި ޤާއިމްވެ ތިބޭނެ ކަމަށެވެ.


India Pakistan border gai dhiwali hadhiyaa badhiyaa\nއިންޑިޔާ ޕާކިސްތާނު ބޯޑަރުގައި ދިވާލީ ހަދިޔާ ބަދިޔާ\nއިންޑިޔާއާއި ޕާކިސްތާނުގެ ބޯޑަރު ސަރަހައްދާ ގުޅުވައިގެން އަބަދުވެސް ދައްކަން ޖެހިފައި އޮންނަ ވާހަކައަކީ ދެގައުމުގެ އަސްކަރިއްޔާގެ މެދުގައި ބަޑީގެ ހަމަލާތައް ބަދަލު ކުރެވުނު ވާހަކައެވެ. ނުވަތަ ބޯޑަރު ސަރަހައްދުގައި ހަރަކާތްތެރިވާ ހަތިޔާރު އެޅި ޖަމާއަތަކުން ބޮމެއް ގޮއްވާލި ވާހަކައެވެ. އެކަމަކު މިފަހަރުގެ ވާހަކަ ތަފާތެވެ. އިންޑިޔާގެ އެންމެ ބޮޑު އީދު ކަމަށްވާ ދިވާލީގެ މުނާސަބަތުގައި އިންޑިޔާއާއި ޕާކިސްތާނުގެ ސިފައިން ވަނީ ދެގައުމު ބައްދަލުވާ ބޯޑަރުގައި ހަދިޔާ ބަދިޔާ ބަދަލުކޮށްފައެވެ.\nއިންޑިޔާގެ ބޯޑަރު ސެކިއުރިޓީ ފޯސް އިން ޕާކިސްތާނުގެ ސެކިއުރިޓީ ފޯސްއަށް ފޮނިކާތަކެތީގު ބާސްކެޓެއް ދީފައިވާއިރު، ޕާކިސްތާނުންވެސް ހަދިޔާއާއި ހެޔޮ އެދުންތައް އިންޑިޔާ ފޯސްއަށް ރައްދުކުރިއެވެ.\nހިތްހެޔޮ ކަމާއި އެކުވެރި ކަމުގެ މި ރަމްޒީ އަތް ޖޯޑު ކޮށްލުން ފެނިގެން ގޮސްފައި މިވަނީ މި ފަހަކަށް އައިސް އަނެއްކާވެސް ދެކައުމުގެ ގުޅުން ގޯސްވާން ފަށާފައިވާ ދުވަސް ވަރެއްގައެވެ. ހަމަލާ ބަދަލުކުރުން ހުއްޓާލުމުގެ އެއްބަސްވުމާ ހިލާފުވާ ކަމަށާއި ޓެރަރިޒަމަށް ވާގިވެރިވާ ކަމަށް އެއްގައުމު އަނެއްގައުމަށް ތުހުމަތު ކުރަމުންދާ ދުވަސް ވަރެއްގައެވެ. މިދިޔަ އޯގަސްޓުގައި ދެގައުމުގެ މެދުގައި ބާއްވަން އުޅުނު މަޝްވަރާތައް ވެސް ވަނީ މި ނުތަނަވަސްކަމާއިއެކު ފަހުވަގުތު ކެންސަލް ކޮށްފައެވެ.\nމިދިޔަ އަހަރު މުސްލިމުންގެ ދެ އީދުގައާއި ހިންދޫންގެ ދިވާލީގައި ވެސް އިންޑިޔާ ޕާކިސްތާނު ބޯޑަރުގެ ގޭޓުތައް ހުރީ ބަންދު ކޮށްފައެވެ. ސަލާން ގަލާން ކުރުމެއް ހަދިޔާ ބަދިޔާ ބަދަލުކުރުމެއް ނެތެވެ. އެހެން ކަމުން މި އަހަރުގެ ދިވާލީ މެޓާތަކުން މަސްރަހަށް ކޮންމެވެސް ވަރެއްގެ "ފޮނިކަމެއް" ގެނުވައިފި ކަމަށް އުންމީދު ކުރެވެއެވެ.\nމި ފަހުން ދެގައުމުން އެއްބަޔަކު އަނެއްބަޔަކަށް ހިތްހެޔޮކަން ދައްކައިދިން އަނެއް ކަމަކީ "ގީތާ" ގެ ހާދިސާއެވެ. ގީތާއަކީ މީގެ ދިހަ އަހަރު ކުރިން ޕާކިސްތާނުގެ ތެރެއަށް ގެއްލުނު އިންޑިޔާ ކުއްޖެކެވެ. އޭނާ އަކީ ވާހަކަ ނުދެއްކޭ އަދި އަޑު ނީވޭ ކުއްޖެއް ކަމަށްވާތީ، ސަލްމާން ހާނުގެ މަޝްހޫރު ހިންދީ ފިލްމު ބަޖްރަންގީ ބައިޖާން ގައި ދައްކުވައިދޭ ވާހަކައާއި އޭނާގެ ހަޔާތާ އެއްގޮތްކަމުން ގިނަ ބައެއްގެ ސަމާލުކަން ގީތާއަށް ލިބުނެވެ. އަދި އިންޑިޔާއާއި ޕާކިސްތާނުން އެއްބާރުލުން ދީގެން ގީތާ ވަނީ އޭނާގެ އާއިލާއާއި ހަވާލުކޮށްފައެވެ. އަދި ދެގައުމުގެ ވެރިން ވިދާޅުވެފައި ވަނީ ގީތާއަކީ ދެގައުމުގެ އެކުވެރިކަން ދައްކުވައިދޭ ރަމްޒެއް ކަމަށެވެ.\nކޮންމެއަކަސް، "ގީތާ ޑިޕްލޮމެސީ" ގައި ދެގައުމުން ދައްކުވައިދިން އެކުވެރި ކަމާއި، ދިވާލީ ގައި ދެގައުމުން ބަދަލު ކުރި ފޮނިކާތަކެތީގެ އަސަރުން ދެގަމުގެ ޒަމާންވީ ރުޅިވެރިކަން ފިނި ވެއްޖެ ނަމަ، އެއީ މި މުޅި ސަރަހައްދަށްވެސް ލިބޭނެ ހަމަޖެހުމެކެވެ.


Imad Latheef ge Column: Maradona ahttakai Dhivehin enme furathama rui dhuvahuge vaahaka - One Online\nގްރީސްކޮޅަށް ގޯލެއް ޖެހުމަށްފަހު މަރަޑޯނާ އުފާ ފާޅުކުރަނީ: މިއީ އާޖެންޓީނާއަށް މަރަޑޯނާ ޖަހައިދިން އެންމެ ފަހު ގޯލް ---\nއެއީ މީގެ ސައްބީސް އަހަރު ކުރިއެވެ. ދުވަހަކީ 1994 ވަނަ އަހަރުގެ ޖޫންމަހުގެ ތިރީސްވަނަ ދުވަހެވެ. އެއީ ވޯލްޑްކަޕް ފުޓްބޯޅަ މުބާރާތް އެމެރިކާގައި ކުރިޔަށްދިޔަ ދުވަސްވަރެވެ. އެދުވަހަކީ މުބާރާތުގެ ގްރޫޕް ފިޔަވަހީގައި އާޖެންޓީނާ ކުޅެން ޖެހޭ އެންމެ ފަހު މެޗުގައި ބަލްގޭރިޔާއާ ދެކޮޅަށް ނުކުންނަން ޖެހޭ ދުވަހެވެ. އާޖެންޓީނާ ހިމެނުނީ ގްރޫޕް ޑީގައެވެ. މި ގްރޫޕްގައި އާޖެންޓީނާ ކުޅުނު ފުރަތަމަ މެޗުގައި ގްރީސްއާ ވާދަކޮށް ހަތަރެއް ސުމަކުން ވަނީ މޮޅުވެފައެވެ. އޭގެ ހަތަރު ދުވަސް ފަހުން ނައިޖީރިޔާއާ ވާދަކޮށް ދޭއް އެކަކުން މޮޅުވެގެން ޖުމްލަ ހަ ޕޮއިންޓާއެކު އާޖެންޓީނާ އޮތީ ގްރޫޕްގެ އެއްވަނައިގައެވެ.\nބަލްގޭރިޔާއާ ދެކޮޅަށް އާޖެންޓީނާ ނިކުތްދުވަހު މުޅިދުނިޔެއަށް ފެތުރިގެންދިޔަ ޚަބަރަކީ އާޖެންޓީނާގެ ކެޕްޓަން ޑިއޭގޯ މަރަޑޯނާ ފުޓްބޯޅައިގެ ހުރިހާ ހަރަކާތަކުން ސަސްޕެންޑް ކުރުމަށް ފީފާއިން ނިންމި ޚަބަރެވެ. މުބާރާތުގެ ތެރެއިން މަރަޑޯނާގެ ކުޑަކަމުދާތަކެތި ޓެސްޓްކުރި ކުރުމެއްގައި މަނާ ފަސްބާވަތެއްގެ ޑްރަގް ނުވަތަ ބޭހަކަށް މަރަޑޯނާ ޕޮޒިޓިވްވީއެވެ. މަނާ އެންމެ ބޭހެއް ނޫނެވެ. ބޭނުންކޮށްފައިވަނީ މަނާ ބޭސްތަކުގެ ކޮކްޓޭލެކެވެ. މަރަޑޯނާއަށް އެހިސާބުން ވޯލްޑްކަޕް ނިމުނީއެވެ. ދުނިޔެ ދުށް އެންމެ ހުނަރުވެރި ކުޅުންތެރިޔާގެ ކެރިއަރުވެސް ނިމުމަކަށް އައީއެވެ.\nމުޅި ދުނިޔެއަށް ލިބުނީ ހައިރާން ކަމެކެވެ. އާޖެންޓީނާ އޮތީ ގަނޑުވެފައެވެ. މި ޚަބަރާއި އޭގެ ތަފްސީލު ދިވެހިންނަށް ދޭން ތިބީ އަޅުގަނޑާއި މުހައްމަދު ޝާހިދެވެ. ޓީވީއަށް މެޗުގެ ކުރިންނާއި މެޗުގެ ތެރެއިން އަދި މެޗުގެ ފަހުންވެސް އަރައިތިބެ ދިވެހިންނަށް މައުލޫމާތު ދޭން ތިބެނީ އަޅުގަނޑުމެން ދެމީހުންނެވެ. އެއީ އިންޓަރނެޓުގެ ޒަމާނެއް ނޫނެވެ. ހަވީރު ނޫހާއި އާފަތިސް ނޫހަށް ބޭރުގެ ނޫސް އެޖެންސީތަކުން ފޮނުވާ ޚަބަރު އަރަނީ އަޅުގަނޑުމެން ދެމީހުންގެ އަތަށެވެ. އެހެންވީމާ ހުރިހާ މައުލޫމާތަކާއި ޚަބަރުތަކެއް ހުންނަނީ އަޅުގަނޑުމެންގެ ބޮލުތެރޭގައެވެ. ޓީވީއަށް އަރައިތިބެ ބޭރުކުރަނީ އެ މައުލޫމާތުތަކެވެ.\nއެރޭ ޓީވީއަށް އަރައިތިބެ މަރަޑޯނާގެ ވާހަކަ ނޫން އެހެން ވާހަކައެއް އަޅުގަނޑުމެން ނުދައްކަމެވެ. މަރަޑޯނާ ސަސްޕެންޑްކުރި ވާހަކަޔާއި ފީފާގެ ބަޔާނާއި މަރަޑޯނާގެ ރައްދާއި މިހެންގޮސް މިކަމާގުޅުންހުރި ހުރިހާ ވާހަކަތަކެއްގެ އެންމެ ފަހު މައުލޫމާތު ގެނެސްދިނީ އަޅުގަނޑުމެންނެވެ. ދިވެހިން ތިބީ އަޅުގަނޑުމެން ދެމީހުންނަށް ބަރޯސާކޮށްގެންނެވެ. ދިވެހިރާއްޖޭގައި މަރަޑޯނާގެ ހަގީގީ ސަޕޯޓް އޮތްވަރު އެރޭ ރޭކާލިއެވެ. ފޯންކޯލްތައް އަންނަ ވަރުންނެވެ. ސުވާލުތަކަށް ޖަވާބުދޭން ޖެހޭ ވަރުންނެވެ. ޝޯތައް ނިންމާފައި ޓީވީ މޯލްޑިވްސްއިން އަޅުގަނޑުމެން ނިކުންނަ ވަގުތެއްގެ އިންތިޒާރުގައިވެސް މީހުން ތިބެއެވެ. އެއީވެސް ސުވާލުކޮށް އައު މައުލޫމާތު ލިބިގަތުމަށެވެ.\nރާއްޖޭގެ އެންމެ ގިނަބަޔަކު އޭރު ސަޕޯޓްކުރަނީ އާޖެންޓީނާއަށެވެ. އޭގެ ސިއްރަކީވެސް މަރަޑޯނާއެވެ. އޭގެ ކުރީ ދެފަހަރު ވޯލްޑްކަޕްގެ ފައިނަލަށް އާޖެންޓީނާ ގެންގޮސްދީ އެއްފަހަރު ތަށި ނަގައިދިނީވެސް މަރަޑޯނާގެ ހިތްވަރުންނެވެ. މިފަހަރުވެސް އާޖެންޓީނާ ކުޅުނު ދެ މެޗުގެ ތެރެއިން ފުރަތަމަ މެޗުގައި ގްރީސްކޮޅަށް މަރަޑޯނާ ވަނީ ލަނޑު ޖަހައިފައެވެ. ދެވަނަ މެޗުގައި ނައިޖީރިޔާ އަތުން ދޭއް އެކަކުން އާޖެންޓީނާ މޮޅުވިއިރު މި ދެގޯލް ޖަހަން ފުރުސަތު ތަނަވަސްކޮށްދިނީ މަރަޑޯނާއެވެ. އެހެންވީމާ މަރަޑޯނާ އާއި އާޖެންޓީނާގެ ސަޕޯޓަރުން ޝައްކުކުރީ މިކަމަކީ އާޖެންޓީނާއަށް ހަސަދަވެރިވާ މީހުންގެ ރޭވުމެއް ކަމުގައެވެ.\nމަރަޑޯނާވެސް ބުނަމުންދިޔައީ އެޒާތުގެ ވާހަކައެކެވެ. ފީފާއިން އޭނާއަށް ދޯކާދިން ވާހަކައެވެ. ކޮންމެއަކަސް މަރަޑޯނާ ނެތި އާޖެންޓީނާ ކުޅުނު ފުރަތަމަ މެޗަކީ ގްރޫޕް ފިޔަވަހީގައި އާޖެންޓީނާގެ ފަހު މެޗެވެ. އެއީ ބަލްގޭރިޔާއާ ދެކޮޅަށް ކުޅުނު މެޗެވެ. މަރަޑޯނާ ނެތުމަކީ އާޖެންޓީނާއަށް ހުންގާނު ނެތުމެކެވެ. ބަލްގޭރިޔާ އަތުން ދޭއް ސުމަކުން ބަލިވީއެވެ. ބަލި ނުވެ ފަރުޖެއްސުނު ނަމަ ގްރޫޕުގެ އެއްވަނަ ލިބޭން އޮތެވެ. ބަލިވީމާ ލިބުނީ ގްރޫޕުގެ ތިންވަނައެވެ. އެކަމަކު ނަސީބަކުން ދެވަނަ ބުރުގެ ޖާގައެއް ލިބުނެވެ.\nބަލްގޭރިޔާ އަތުން ބަލިވި ބަލިވުމަކީ މަރަޑޯނާ ނެތުމުގެ ނަތީޖާކަމަށް ހީކުރެވުނަސް އޭގެ ހަތަރު ދުވަސް ފަހުން ޖުލައި ތިނެއްގައި މުބާރާތުގެ ދެވަނަ ބުރުގައި ރުމޭނިޔާ އަތުން ފަސޭހަކޮށް އާޖެންޓީނާ މޮޅުވާނޭ ކަމަށް ސަޕޯޓަރުން ހީކުރިއެވެ. އެކަމަކު އެހެނެއް ނުވިއެވެ. ރުމޭނިޔާ އަތުން ތިނެއް ދެއަކުން ބަލިވެ އާޖެންޓީނާ ކެޓީއެވެ. މަރަޑޯނާ ނެތި ކުޅުނު ދެ މެޗުންވެސް ބަލިވީއެވެ. އެރޭވެސް މަރަޑޯނާ ހުރުމާއި ނެތުމުގެ ތަފާތު ނޫން ވާހަކައެއް އަޅުގަނޑުމެން ނުދައްކަމެވެ. ޝޯ ބަލަން ތިބޭ މީހުންގެ ފޯނުކޯލްތަކަށް ހުޅުވައިލީމާ އެމީހުންވެސް ސުވާލުކުރަނީ މަރަޑޯނާގެ ވާހަކައިންނެވެ. މަރަޑޯނާ ނުކުޅޭ ވޯލްޑްކަޕެއް ބަލަންވެސް ދިވެހިން ނުރުހެއެވެ.\nކޮންމެއަކަސް ކުޅުންތެރިއެއްގެ ގޮތުގައި އެއީ ދިވެހިންނަށްވެސް އަދި މުޅި ދުނިޔެއަށްވެސް މަރަޑޯނާ ގެެއްލުނު ފަހަރެވެ. ބޭރުގެ ކުޅިވަރު ޚަބަރުތަކާއި ދިވެހީންނާ ދޭތެރޭގައި އޭރުގެ ފާލަމަކީ އަޅުގަނޑާއި ޝާހިދެވެ. އެހެންވީމާ މަރަޑޯނާގެ ފުރަތަމަ ވަކިވުމާ ގުޅިގެން ދިވެހިން ރުއި މިންވަރު އަޅުގަނޑުމެންނަށް އޮތީ ފެނިފައެވެ. އޭގެ ސައްބީސް އަހަރު ފަހުން އިއްޔެ މަރަޑޯނާ ވަނީ މި ދުނިޔެއަށްވެސް އަލްވިދާއު ކިޔައިފައެވެ. މަރަޑޯނާގެ ހަޔާތް ނިމުމަކަށް އައުމުގެ ހިތާމައިގައި ދިވެހިން ބައިވެރިވީ މިންވަރުވެސް ސޯޝަލް މީޑިއާގައި އަޅުގަނޑުމެންނަށް މިވަނީ ފެނިފައެވެ. އަޅުގަޑުމެންގެ ތެރެއިންވާ ހީރޯއަކު ވަކިވެގެންދިޔުމެކޭ ތަފާތެއް ނެތެވެ.


White House ge kureege tharujamaanu Sean Spicer TV host akah | Mihaaru\nޝޯން ސްޕައިސާ: އޭނާ ދެން ފެންނާނީ ޓީވީ ޝޯއަކުން.\nވައިޓް ހައުސްގެ ކުރީގެ ތަރުޖަމާނު ޝޯން ސްޕައިސާ ދެން ފެންނާނީ ޓީވީ ޝޯއަކުން\n27 ޖޫން 2018 - 06:59\nއެމެރިކާގެ މިހާރުގެ ރައީސް ޑޮނަލްޑް ޓްރަމްޕް ވެރިކަމާ ހަވާލުވެވަޑައިގަތުމާ އެކު އެންމެ ފުރަތަމަ ވައިޓް ހައުސްގެ ތަރުޖަމާނެއްގެ ގޮތުގައި މަސައްކަތް ކުރި ޝޯން ސްޕައިސާ މުޅިން ތަފާތު ދިމާއަކަށް މިސްރާބު ޖަހައިފި އެވެ.\nތަރުޖަމާންގެ މަގާމުން އަމިއްލަ އަށް އިސްތިއުފާ ދިން ސްޕައިސާ ދެން ފެންނާނީ ޓީވީ ހޯސްޓެއްގެ ގޮތުގަ އެވެ. އޭނާ ހޯސްޓް ކުރާ ޝޯގެ ތައްޔާރީތައް މިހާރު ވަމުން އަންނަ އިރު، އެއަށް ދީފައިވާ ނަމަކީ "ޝޯން ސްޕައިސާސް ކޮމަންގްރައުންޑް" އެވެ.\nމި ޝޯ ގެނެސް ދޭނެ ޗެނެލެއް އަދި ނިންމާފައި ނުވާ އިރު، މީގެ ޕްރޮޑަކްޝަން ހައުސްއަކީ ޑެމްބާ-މާކިއުރީ އެވެ. އެއީ ލަޔަންސްގޭޓްގެ ސަބްސިޑަރީ ކުންފުންޏެކެވެ. އެ ކުންފުނިން މިހާރު ގެނެސްދޭ ޝޯތަކުގެ ތެރޭގައި "ދަ ވެންޑީ ވިލިއަމްސް ޝޯ"، "ޓޯޝް" އަދި "ޑެޑްލިއެސްޓް ކެޗް" ހިމެނެ އެވެ.\nޑެމްބާ-މާކިއުރީ ބުނި ގޮތުގައި "ޝޯން ސްޕައިސާސް ކޮމަންގްރައުން" ޕައިލެޓް ޕްރޮޖެކްޓެެއްގެ ގޮތުގައި ފެށުމަށް ފަހު، ބެލުންތެރިންގެ މެދުގައި މަގުބޫލު އެއްޗަކަށްވެއްޖެ ނަމަ ކުރިއަށް ގެންދާނެ އެވެ.\nމި ޝޯއަކީ ފާހަގަކޮށްލެވޭ މީހުންނާ ކުރާ އިންޓަވިއުތަކެއް ގެނެސްދޭ ގޮތަށް ކުރިއަށް ގެންދާނެ ޝޯއެކެވެ.\nވެރައިޓީން ރިޕޯޓްކޮށްފައިވާ ގޮތުގައި ޝޯގެ ފުރަތަމަ އެޕިސޯޑް އަންނަ މަހުގެ ތެރޭގައި ޝޫޓް ކުރާނެ އެވެ.\nފަސް މަހެއްހާ ދުވަހު ވައިޓް ހައުސްގެ ތަރުޖަމާނެއްގެ ގޮތުގައި މަސައްކަތް ކުރުމަށް ފަހު، ސްޕައިސާ، 46، މަގާމުން އިސްތިއުފާ ދިންތާ މިހާރު އަހަރެއްހާ ދުވަސް ވަނީ އެވެ.\nބަތަލާ މެލީސާ، ޝޯން ސްޕައިސާގެ ގޮތުގައި.\nއޭރު އޭނާ ޕްރެސް ކޮންފަރެންސްތަކުގައި ނޫސްވެރިން ކުރާ ސުވާލުތަކަށް ހަރުކަށި ޖަވާބުތައް ދޭން ގެންގުޅުނު ހަރަކާތްތައް އެމްބީސީގެ ސަޓަޑޭ ނައިޓް ލައިވް (އެސްއެންއެލް) ގައި ހޮލީވުޑްގެ ބަތަލާ މެލީސާ މެކާތީ ނަކަލުކޮށްގެން ބެލުންތެރިން ހެއްވާލާފައިވެ އެވެ.\nޝޯން ޓީވީ ޝޯއަކުން ބެލުންތެރިންނާ ބައްދަލު ކުރަން ނިންމާފައިވާ އިރު، އެމެރިކާގެ ކުރީގެ ރައީސް ބަރަކް އޮބާމާ އާއި އަނބިކަނބަލުން މިޝެލް އޮބާމާ ވެސް ވަނީ ނެޓްފްލިކްސްއާ ގުޅިގެން ހައި ޕްރޮފައިލް ޝޯތަކެއް ގެނެސް ދޭން ނިންމައިފަ އެވެ.\nއިތުރު ލިޔުންތައް ވައިޓް ހައުސް ޑޮނަލްޑް ޓްރަމްޕް


ރިޟްވާން ގެއްލުނު މައްސަލައިގައި4މީހެއްގެ ޕާސްޕޯޓު ހިފަހައްޓައިފި | Help Find Ahmed Rilwan (@moyameehaa)\nރިޟްވާން ގެއްލުނު މައްސަލައިގައި4މީހެއްގެ ޕާސްޕޯޓު ހިފަހައްޓައިފި\nމިމަހުގެ ކުރީކޮޅު މިނިވަން ނޫހުގެ ނޫސްވެރިޔާ އަހުމަދު ރިޟްވާން އަބްދުﷲ ގެއްލުނު މައްސަލަ އާއި ގުޅިގެން ހަތަރު މީހެއްގެ ޕާސްޕޯޓް އިމިގްރޭޝަނުން ހިފަހައްޓައިފި އެވެ.\n“ވަގުތަށް” ކަށަވަރުވެފައިވާ ގޮތުގައި ހަތަރު މީހަކު ރާއްޖެއިން ފުރުން މަނާކޮށް ޕާސްޕޯޓު ހިފަހައްޓާފައިވަނީ މިއަދު އެވެ.\nފުލުހުންގެ އެންގުމަކަށް ހަތަރު މީހެއްގެ ޕާސްޕޯޓު ހިފެހެއްޓިއިރު އެ ކަމާ ބެހޭ ގޮތުން ފުލުހުން އަދި ވަކި އެއްޗެއް ނުބުނެ އެވެ.\nރިޟްވާން އަބްދުﷲ ގެއްލުނު މައްސަލައާ ގުޅިގެން ތަހުގީގު ކުރިއަށްދާ ގޮތާ ގުޅޭގޮތުން މައުލޫމާތު ސާފު ކުރުމަށް ހޯމް މިނިސްޓަރު އުމަރު ނަސީރާއި ޕޮލިސް ކޮމިޝަނަރު ހުސެއިން ވަހީދު ގައުމީ ސަލާމަތާ ބެހޭ ކޮމިޓީ އަށް ހާޒިރުކުރަން ވަނީ ފާސްކޮށްފައެވެ.\nގެއްލިގެން ހޯދަމުންދާ މިނިވަން ނޫހުގެ ނޫސްވެރިޔާ އަހުމަދު ރިޟްވާން އާއި ބެހޭ މައުލޫމާތެއް ދިން ފަރާތަކަށް 200،000 ރުފިޔާ ދޭން އޭނާގެ އާއިލާއިން ވަނީ ނިންމާފައެވެ.


SunOnline: America ge terroristunge list gai dhivessaku himanai fiyavalhu alhaifi\nއެމެރިކާގެ ޓެރަރިސްޓުންގެ ލިސްޓުގައި ދިވެއްސަކު ހިމަނައި ފިޔަވަޅު އަޅައިފި\nއެމެރިކާގެ ޑިޕާޓްމަންޓް އޮފް ޓްރެޝަރީގެ އޮފީސް އޮފް ފޮރިން އެސެޓްސް ކޮންޓްރޯލް (އޯއެފްއޭސީ) އިން އެކުލަވާލި ޓެރަރިސްޓުންގެ ލިސްޓުގައި ފުރަތަމަ ފަހަރަށް ދިވެއްސަކު ހިމަނައިފި އެވެ.\nމި ލިސްޓުގައި އެމެރިކާއިން ވަނީ ހަނގުރާމަވެރި ޖަމާއަތްތަކާއި ގްރޫޕުތަކަށް ގުޅުން އޮންނަ އަދި އެފަދަ ޖަމާއަތްތަކަށް އެކި ގޮތްގޮތުން އެހީތެރިކަން ފޯރުކޮށްދެމުން އަންނަ 15 ފަރާތެއްގެ މައުލޫމާތު ހާމަކޮށްފަ އެވެ. ލިސްޓުގައި ހިމެނި ފަރާތްތަކަށް ވަނީ ދަތިކުރުމުގެ ފިޔަވަޅު އަޅައިފަ އެވެ.\nމި ލިސްޓުގައި ހިމަނާފައިވަނީ މުހައްމަދު އަމީން ކިޔާ ދިވެއްސެކެވެ. އެމެރިކާއިން ބުނީ އަމީން އަކީ އަފްޣާނިސްތާން އަދި ޕާކިސްތާނުގައި އައިއެސް އިން ހިންގަމުން އަންނަ ގޮތްޕަށް އެކި ގޮތްގޮތުން އެހީތެރިކަން ފޯރުކޮށްދެމުން އަންނަ މީހެއް ކަމަށެވެ.\nއެގޮތުން ފައިސާގެ އެހިތެރިކަމާއި، މުދަލާއި، ޓެކްނޮލޮޖީގެ ދާއިރާއިން ވެސް އަމީން އެހީތެރިކަން ފޯރުކޮށްދީފައިވާ ކަމަށެވެ.\nހަމައެއާއެކު އޭނާއަކީ ރާއްޖޭގައި ހުރެގެން އައިއެސް އަށް ދިވެހިން ރެކްރޫޓު ކުރާ މީހެއް ކަމަށާއި، އައިއެސް މީޑިއާ ގްރޫޕުގެ މުއާމަލާތްތައް ތަރުޖަމާ ކުރުމަށް، މަހަކު 700 އެމެރިކާ ޑޮލަރު ލިބޭނެ ކަމަށް ބުނެ، ދިވެއްސަކު އަފްޣާނިސްތާނަށް ފޮނުވަން ހުށަހެޅިކަން އެނގޭ ކަމަށް އޯއެފްއޭސީގެ ނޫސްބަޔާނުގައިވެއެވެ.\nއަމީން މި އަހަރުގެ އޭޕްރީލް މަހުގެ ވެސް އައިއެސް އަށް މީހުން ރެކްރޫޓު ކުރުމުގައި ވަރަށް އިސްކޮށް މަސައްކަތް ކޮށްފައިވާ ކަމަށާއި، ކޮންމެ ހަފްތާއަކު ވެސް ދީނީ ކްލާސްތަކެއްގެ ނަމުގައި މާލޭގައި 10 ވަރަކަށް ރެކްރޫޓްމަންޓް ސެޝަންތައް ކުރިއަށް ގެންގޮސްފައިވާކަން އޯއެފްއޭސީން ބުނެ އެވެ.\nމި ސެޝަންތައް ކުރިއަށް ގެންދަނީ މާލޭގެ އެކި ތަންތަނުގެ އިތުރުން އަމީންގެ ގޭގަ އެވެ. އަމީން އާއި އޭނާއަށް މަދަދުވެރިވާ ގްރޫޕުން އައިއެސް އަށް ރެކްރޫޓު ކުރަނީ ގޭންގުތަކުގެ މީހުން ކަމަށް އެމެރިކާއިން ތުހުމަތު ކުރެ އެވެ.\nއަމީން އަކީ ރާއްޖޭގައި އައިއެސް އަށް މީހުން ރެކްރޫޓު ކުރުމުގައި އެންމެ އިސްކޮށް އުޅޭ އެކަކެވެ. އަމީން ކުރިން މަސައްކަތް ކުރީ ސީރިއާއަށް ހަނގުރާމަވެރިން ފޮނުވާށެވެ. ނަމަވެސް މިހާރު މަސައްކަތް ކުރަމުން ދަނީ އަފްޣާނިސްތާނަށް ހަނގުރާމައަށް ފޮނުވާނެ މީހުން ހޯދާށެވެ.\nއެނގިފައިވާ ގޮތުގައި އެމެރިކާއިން އެކުލަވާލި ޓެރަރިސްޓުންގެ ލިސްޓުގައި ހިމަނާފައިވާ މުހައްމަދު އަމީން އަކީ 2007 ވަނަ އަހަރު ސަލްޓަން ޕާކުގައި ބޮން ގޮއްވި މައްސަލައިގައި ތުހުމަތު ކުރެވުނު އެކަކެވެ.\nމައްސަލައިގައި ހައްޔަރު ކުރަން އުޅުމުން އަމީން ވަނީ ފިލައިގެން ލަންކާއަށް އެތެރެވެފަ އެވެ. އަދި އޭނާ ހޯދަން އިންޓަޕޯލް ރެޑް ނޯޓިސް ވެސް އޭރު ނެރުނެވެ.\nލަންކާއިން ހައްޔަރުކޮށް މާލެ ގެނެސް ދެ މަސް ވަންދެން ބަންދުގައި ބެހެއްޓުމަށްފަހު 2012 ވަނަ އަހަރު އޭނާ ވަނީ ދޫކޮށްލައިފަ އެވެ.\nރުތައް ބަލާ ކޮމިޝަނުން ނޫސްވެރިޔާ އަހްމަދު ރިލްވާންގެ މަރުގެ މައްސަލައިގައި އެކުލަވާލި ޑްރާފްޓް ރިޕޯޓުގައި ވެސް ރާއްޖޭގެ އައިއެސް ގޮފީގެ ލީޑަރަކީ، އޭނާ ކަމަށް ބުނެފައިވެއެވެ.


Midhiya mahuge aamdhanee ithuruvejje\nމިދިޔަ މަހުގެ އާމްދަނީ އިތުރުވެއްޖެ\nމިދިޔަ މަހު ދައުލަތަށް ބަލައިގަތް އާމްދަނީ އޭގެ ކުރީ އަހަރުގެ އޮކްޓޫބަރު މަހާ އަޅާބަލާއިރު 10.7 ޕަސެންޓް އިތުރު ވެއްޖެ އެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ބުނީ މިދިޔަ މަހު 983.5 މިލިއަން ރުފިޔާ ބަލައިގެންފައިވާ ކަމަށެވެ. މި އަދަދާއެކު މި އަހަރުގެ މިހާތަނަށް މީރާ އަށް ބަލައިގަތް އާމްދަނީގެ ޖުމުލަ ވަނީ 12.89 ބިލިއަން ރުފިޔާއަށް އަރާފަ އެވެ.\nއަހަރުގެ އޮކްޓޫބަރު މަހު ލިބުނު އާމްދަނީއަކީ މި ދިޔަ އަހަރުގެ އޮކްޓޫބަރު މަހާ އަޅައިބަލާއިރު އިތުރު އަދަދެކެވެ. އަދި މިއީ 2017 އޮކްޓޫބަރު މަހު ލިބޭނެ ކަމަށް އަންދާޒާކުރި އަދަދަށްވުރެ ހަތަރު ޕަސެންޓް އިތުރު އަދަދެކެވެ. އޭގެ މައިގަނޑު ސަބަބަކީ ޓޫރިޒަމް ލޭންޑް ރެންޓް ދެއްކުމުގެ ސުންގަޑި މި އަހަރުގެ ހަތަރުވަނަ ކުއާޓާ [އޮކްޓޫބަރު] އާ ދިމާވުމެވެ.\nވޭތުވެދިޔަ މަހު އެންމެ ބޮޑު އާމްދަނީއެއް ލިބިފައިވަނީ ޖީއެސްޓީ އިންނެވެ. އެއީ އޮކްޓޫބަރު މަހު ލިބުނު ޖުމުލަ އާމްދަނީގެ 54.9 ޕަސެންޓް، ނުވަތަ 539.5 މިލިއަން ރުފިޔާ އެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް 13.1 ޕަސެންޓް، ނުވަތަ 128.5 މިލިއަން ރުފިޔާ އިންނެވެ. މީގެ އިތުރުން، ބިޒްނަސް ޕްރޮފިޓް ޓެކްސް އަށް ޕަސެންޓް، ނުވަތަ 78.5 މިލިއަން ރުފިޔާ އެވެ. އަދި ގްރީން ޓެކްސް 5.5 ޕަސެންޓް، ނުވަތަ 53.9 މިލިއަން ރުފިޔާ އެވެ. އަދި އެއާޕޯޓް ސާވިސް ޗާޖް އިން 4.6 ޕަސެންޓް ނުވަތަ 45.5 މިލިއަން ރުފިޔާ އެވެ. އަދި އެހެނިހެން ޓެކުހާއި ފީ (137.6 މިލިއަން ރުފިޔާ ނުވަތަ 14.0 ޕަސެންޓް ހިމެނެ އެވެ.\nމިދިޔަ މަހު ރާއަށް ބަލައިގަތް އާމްދަނީގެ ތެރޭގައި 38.1 މިލިއަން އެމެރިކާ ޑޮލަރު ވެސް ހިމެނެ އެވެ.\nލަފާކުރި ވަރަށްވުރެ އާމްދަނީ 5.2 ޕަސެންޓް އިތުރު\nމެގަ މޯލްޑިވްސްއިން މީރާއަށް 70 މިލިއަން ރުފިޔާ ދައްކަން ޖެހިއްޖެ\nމިދިޔަ މަހު މީރާ އަށް 1.3 ބިލިއަން ރުފިޔާ ބަލައިގެންފި\nދައުލަތުގެ ހަރަދަށް ތިން ބިލިއަން ރުފިޔާ އިތުރުވެއްޖެ


ދިރިހުރުމަށް… – Esfiya\nނޯޓް: މިއީ ހަޤީޤީ ހާދިސާއެކެވެ.\nހަނގުރާމަ ފެށުމުގެ ކުރީން އަހަރެންނާއި އަހަރެންގެ ޢާއިލާ ދިރިއުޅެމުން ދިޔައީ ވަރަށް އުފަލުގައެވެ. އެހެނަސް، ހަނގުރާމަ ފެށުމުން ތަދުމަޑުކަމުގެ ހިތި ރަހަ ލާން ފެށިއެވެ. ކާނޭ އެއްޗެއް ނެތްތާނގައި ބޯނޭ ފެންފޮދެއްހާ ހިސާބުވެސް ލިބެނީ ވަރަށް ޙާލުންނެވެ. އެލިބޭ މަދު ފެންފޮދުވެސް އަހަރެމެން ބޮނީ ކިހިނެއް ކަމަށް ހެއްޔެވެ؟ ތުންފަތުގައި ފެންފޮދެއް ހަމައެކަނި ހޭކޭ ވަރަށޭ ބުންޏަސް ދޮގަކަށް ނުމެވާނެއެވެ.\nމިހެން އުޅެނިކޮށް، އަހަންނަށް ޚަބަރު ލިބުނީ ވަރަށް ދުރު ހިސާބެއްގައި ފެންހުރި ވަޅެއް ހުރިކަމެވެ. އެހެންވެ، އަހަރެން ނިންމީ އަހަރެންގެ ތިން ކުދިންވެސް ގޮވައިގެން އެހިސާބަށް ދިއުމަށެވެ. ލޯބިވާ މަންމައާ ސަލާންކޮށް ތިން ދަރިން ލައްވާވެސް ސަލާން ކުރުވީމެވެ. އަހަރެންގެ ހިތް ބުނެއެވެ. ދެން މިކުދިންނާ އެކުދިންގެ މާމައާ ބައްދަލެއް ނުވާނެއެވެ.\n“މަންމާ! ކީއްވެ؟ ކީއްވެ އަހަރެމެން މިދަނީ އެހިސާބަށް؟” ދޮށީ ފިރިހެން ދަރިފުޅު އެއްސެވެ.\n“ދަރިފުޅާ، މަންމަ މިކަންތައް މިކުރަނީ ދަރިފުޅުމެންނަށްޓަކައި.” އަހަރެން ޖަވާބުގައި ބުނީމެވެ.\nސަހަރާތެރޭގައި، ހުސްފައިގައި ދަތުރުކުރާތާ އެއް ދުވަސް ހޭދަވެއްޖެއެވެ. އެދިލަ ހޫނުން ހަތަރު މައިން ފިއްސަމުން ގެންދިޔަޔަސް އަހަރެމެންނަށް ފަރުވާލެއް ނެތެވެ. ހިނގުމަށް ބަދަލެއް ނުގެންނަމެވެ. ވަރުބަލި ފިލުވާލަން ތަނެއްގައި ޖައްސާލުން ފިޔަވައެވެ.\nދޮށީ އަންހެން ދަރިފުޅު އަދި ހުރި ހަމައެކަނި އަންހެން ދަރިފުޅު ވަރުދެރަވާން ފެށިއެވެ. އޭނާއަށް ހިނގެނީވެސް ވަރަށް މަޑުންނެވެ. ވެފައިވާ ވަރުބައްޔާއި ބަނޑުހައިކަމުންނެވެ. އޭނާއަށް ނުހިނގޭނެއޭ ހީވާ ދަރަޖައަށް ދިއުމުން އޭނާގެ ބޭބެ އޭނާ އުފުއްލާލިއެވެ. ބޭބެއޭ ބުންޏަސް އޭނާއަށްވުރެ އޭނާގެ ބޭބެ މާ ދޮށްޓެއްވެސް ނުވާނެއެވެ.\nއަންހެން ކޮއްކޮ އުރާލައިގެން ކަހަލަ ގޮތަކަށް، ފިރިހެންކުއްޖާ ހިނގަމުން ދިޔައެވެ. އަހަރެންގެ އުރުތެރޭގައި އިން ކުޑަކުޑަ ދަރިފުޅުވެސް ބަނޑުހައިވެގެން ރޮނީއެވެ. އެންމެ ފަހުން، ވަރުބަލި ފިލުވާލުމަށްޓަކައި ހިކި ދަނޑި ގަހެއްގެ ދޮށުގައި ޖައްސާލީމެވެ.\nއަންހެން ދަރިފުޅު އޭނާގެ ބޭބެ އުނގުގައި އޮވެގެން ފަހު ނޭވާ ދޫކުރީވެސް އެގަޑީގައެވެ. ހިތަށް އަސަރު ކުރިއެވެ. އެހެނަސް، ކެތް ކުރުން ނޫން ގޮތެއް ނެތެވެ. ބަނޑުހައިހޫނުކަމުގައި އެތައް ބައެއް، އަހަރެންގެ ކުރިމަތީގައި ވަނީ މަރުވެފައެވެ. އޭރުވެސް ހީވިއެވެ. އަންހެން ދަރިފުޅު މި މަރުވަނީއެވެ. އެންމެ ފަހުން މިކުއްޖާ އަރުތެރެއަށް ކާއެއްޗެއް ލީ ކޮން ދުވަހަކު ކަމެއްވެސް އަހަންނަކަށް ނޭނގެއެވެ.\nއެކުއްޖާ މަރުވި ތާނގައި، ގަސްބުޑުގައި ވަޅުލުމަށްފަހު، އަހަރެމެން އަނެއްކާވެސް ހިނގައިގަތީމެވެ. ދެދުވަހެއް ވަރު ވޭތުވިއެވެ. ފިރިހެން ދަރިފުޅުގެ ވަރު ދެރަވާން ފެށިއެވެ. އެހެންވިއަސް، އޭނާ ވަރަށް ހިތްވަރުގަދައެވެ. ކުރިއަށް ދެވޭތޯ ވަރަށް މަސައްކަތް ކުރިއެވެ. ނަމަވެސް، އެދުވަހު، އޭނާގެ ފުރާނަ ހަށިގަނޑާ ވަކިވިއެވެ. އޭނާގެ ބޮލުގައި ފިރުމާލަ ފިރުމާލާ އެހެން އިނދެވުނީ ކިހާ އިރަކު ކަމެއްވެސް ނޭނގެއެވެ. އިރުއޮއްސެން ފެށުމުން މިތާ މާގިނައިރު ނުތިބެވޭނެކަން އަހަންނަށް އެނގުނެވެ. އެހެންވެ، ހިތާ ދެކޮޅަށް ދެވަނަ ދަރިފުޅުވެސް ވަޅުލާފައި ހަގު ދަރިފުޅު އުރާލައިގެން އަހަރެން ހިނގައިގަތީމެވެ.\nމާސިންގާ ހަނަފަސް ސަހަރާތެރޭގައި ހިނގަމުން ދިޔައިރު ހިތުން ދުޢާކުރެވުނެވެ. މިނޫން ދުވަހެއް ދައްކަވާތޯއެވެ.\nއެގޮތުގައި، އަހަރެމެން ދެމައިން ދަތުރުކުރާތާ ހޭދަވީ ދުވަހުގެ އަދަދެއްވެސް އަހަންނަކަށް ނޭނގެއެވެ. އެންމެ ފަހުން، ޓެންޓެއް ޖަހާފައި ހުއްޓާ ފެނިގެން އެދިމާއަށް ދިޔައީމެވެ. އޭރު ހަގު ދަރިފުޅުގެ ޙާލުވެސް ވަރަށް ދެރައެވެ.\nއެޓެންޓު ތެރޭގައި އަންހެނަކު ނިދާފައި އޮތެވެ. އަހަރެން އޭނާއަށް ގޮވާ ހޭލެއްވީމެވެ. އަދި އަހަރެން އަންނަންދެން ދަރިފުޅު ބަލާދިނުމަށް އެދުނީމެވެ. ހޫނުގަދަ އަވީގައި އިތުރަށް އުޅެންވެއްޖެނަމަ، އެކުއްޖާފުޅުގެ ޙާލު މާބޮޑަށް ދެރަވެދާނެތީއެވެ.\nޓެންޓުން ނިކުމެގެން ދިޔައިރު އޭގެ ތެރެއިން ދަރިފުޅު ރޯއަޑު ވަރަށް ގަދަޔަށް އިވުނެވެ. ނަމަވެސް އެނޫން ގޮތެއް ނެތެވެ.\nއެއްދުވަސް އެއްރޭ ވީއިރު، ފެން ހުރި ވަޅު އަހަންނަށް ފެނުނެވެ. އަތުގައި އޮތް ބާލިދީއަށް ފެން އަޅައިގެން އަހަރެން ހިނގައިގަތީ ކަރުތެރެއަށް ފެންފޮދެއް ނުވެސްލައެވެ. އެފެންފޮދު ދަރިފުޅަށް ދިނުމަށްފަހުގައި ނޫނީ އެއިން ފޮދެއްވެސް އަރުތެރެއަށް ލާން މައި ލަގޮނޑިއަށް ކެތްނުވީއެވެ.\nޓެންޓު ތެރެއަށް ވަނީ ވަރަށް ހިތްހަމަޖެހިފައި ހުރެއެވެ. ދެދަރިން ނިޔާވުމަށްފަހު، ހަގު ކުއްޖާ ސަލާމަތްވާނެކަމުގެ ފޮނި އުންމީދާއެކީގައެވެ. އެހެނަސް، އަންހެންމީހާ ގާތު ދަރިފުޅު ކޮބާހޭ އެހުމުން ލިބުނު ޖަވާބުން އަހަރެންނަށް އިތުރަށް ކެތެއް ނުވިއެވެ. ވާރޭ ފަދައިން މިލޮލުން ކަރުނަ އޮއްސީމެވެ. އާނއެކެވެ. އަހަންނަށް އާދެވުނުލެއް މާ ލަސްވީއެވެ. ރޭ، ދަރިފުޅު މަރުވެއްޖެއެވެ. އަދި އެކުއްޖާ ވަޅުވެސް ލައިފިއެވެ.\nމިވާހަކަ، އެއަންހެންމީހާ ކިޔައިދިނީ ސޯމާލިއާއަށް އެހީ ހިފައިގެން ދިޔަ ރެޑް ކްރެސެންޓު ޖަމާއަތުގެ މީހަކަށެވެ. އެމީހާއަށް މިވާހަކަ އިވުމުން ވަރަށް ހިތުގައި ޖެހުނެވެ. އަދި އެމީހުން އެއަންހެންމީހާ ދިރިއުޅޭ ހިސާބުގައި ފެން ވަޅެއް ހަދައިދިނެވެ.\nޔޫޓިއުބުގައި އިން މިވީޑިއޯއަށް މީހަކު ކޮމެންޓު ކުރަމުން ލިޔެފައި ވެއެވެ. “އެމެރިކާގައި މީހުންނަށް ހުރިހާ އެއްޗެއް ލިބިފައިވާއިރުވެސް އަމިއްލައަށް މަރުވާން އުޅެއެވެ. މިއަންހެންމީހާ އެތަކެއް ސަތޭކަ މޭލަށް ދަތުރުކޮށްފައި އެދިޔައީ ދިރިހުރުމަށްޓަކައެވެ. ސުބްހާނަﷲ!”\nތެދެކެވެ. ރާއްޖޭގެ ޙާލަތަކީވެސް އެއީއެވެ. ދާދި ފަހަކުންވެސް އަމިއްލައަށް މަރުވުމުގެ ހާދިސާތަކެއް ހިނގާފައި އެބަހުއްޓެވެ. އަދި އެތައް ބަޔަކު އަމިއްލައަށް މަރުވާންވެސް މަސައްކަތް ކުރެއެވެ. އެހެނަސް، މިއަންހެންމީހާއަށް ކުރިމަތިވި މުސީބާތުގައިވެސް އިސްކުރީ ކެތްތެރިކަމެވެ. ތިން ދަރިން މަރުވެ ދިއުމަށްފަހުގައިވެސް އޭނާ ކެތްކުރިއެވެ. އަމިއްލައަށް މަރުވަން ދުއްވައެއް ނުގަނެއެވެ. ދިރިހުރުމަށްޓަކައި އޭނާ އެތަކެއް ސަތޭކަ މޭލެއް ދުރަށް ހިނގިއެވެ. ގޮތް ހުސްވެގެންނެއް ނޫޅުނެވެ.\nމިހާދިސާއިން ޢިބްރަތް ލިބިގަންނަމާ ހިނގާށެވެ. ( ނިމުނީ )\nV ibraehtheri ingey..n vrh vrh happy vejje dimple grl anekka fenuneema…i missed ualot 😛 hope can c more stories frm u.. all di bst 😀\nWow v reethi rovijje hama rangalhah ves\nHehe shukuriyya hurihaa kudhin, I missed you too shabee.. HeHe\nlia , mi story kyn , bt kuda koh jumlathah athuraafa huri goih different , nice ,\nn miss u too\ndhigu story eh fennaane kamah hope kuran\nElsa dheyba emme fahun u comment kuri thanah…ingijje dhw 🙂\nMasha allah!! Vvv iburaitheri….\nShukuriyya hurihaa kudhin.. Missed you too elsa.. Hehe\nhoooon,ekkala elsa aaai shabee dho.thibeny vaahaka eh upload nokohgen.haadha jobless baekey dho:D\nbarbie hama j vany , lol\nBarbieeee… Long time no talk. Can u come to our chat page in this site??\nmasha allah kihaa ketheri anheneh dhivehinah ehen kekurah nengeny kevegenbaa…..\nDhoa, vedhaane minvarah eeman vaan neygeythee kamah..\ney hageegey muslimun naky……..v v v dheravehje mivaahaka kiyaafa …….efen valhu hadhaidhin meehunaves ﷲ barakaah lahvaane…….kehtherin naaieku abadhuves ﷲ vodhigenvey………\nPls change you name\nAlice Pearl Jana\ney vv v iburahtheri hama ragalhahvess rovijje i want to ask u smthin thi haadhisaa higy kn aharakutha fen fodhehnulibigen?<3\nthi haadhisaa higy kon aharaku tha?\nvvvvvv iburahtheri i luv it..<3\nVvvvvvvvvvvvvvvvvvvvvvvvvvvvvv salhiiiiii.. Moral ix vvv nyc.. I luv dis.. Hop2c mr…\nހިތާމަ އެހެނިހެން ލޯބި November 6, 2019\nލޯބިވެރިއެއް ތިނޫނީ މަށެއް ނޭދެމޭ..17\nނުހައްޤު ލޯބި (ޓްރެއިލަރ)\nހިތާމަ ލޯބި August 7, 2016


ދުވާފަރު ޕްރައިމަރީ ސްކޫލް\nޕްރައިމަރީ ޓީޗަރ (ކޮންޓްރެކްޓް)\nމަޤާމު: ޓީޗަރ (ޕްރައިމަރީ)\nމަޤާމުގެ ގިންތި: ކޮންޓްރެކްޓް (2019 ގެ އެކަޑެމިކް އަހަރު ނިމެންދެން)\nމަޤާމުގެ ރޭންކް: ސީ.އެސް 11-2 ން ސީ. އެސް 15-5 އާދެމެދު\nސެކްޝަން: އެކެޑެމިކް ސެކްޝަން\nވަޒީފާ އޮތް އޮފީސް: ދުވާފަރު ޕްރައިމަރީ ސްކޫލް / ރ. ދުވާފަރު\nވަޒީފާ އަދާކުރަންޖެހޭ ތަން: ދުވާފަރު ޕްރައިމަރީ ސްކޫލް / ރ. ދުވާފަރު\nމުސާރަ: 7070.00 ރުފިޔާ އާއި 10640.00 ރުފިޔާ އާއި ދެމެދު\nސަރވިސް އެލަވަންސް: 2500.00ރުފިޔާ\nކިޔަވައިދިނުމުގެރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސނަދެއް ނުވަތަ ލެވެލް 8ގެ ސަނަދެއް އޮތުން.\n1. ސްކޫލުގައި ތިބި ޚާއްޞަ އެހީއަށް ބޭނުންވާ ދަރިވަރުންނަށް ކިޔަވައިދިނުމާއި، ކިޔަވައިދިނުމާ ގުޅިގެން ކުރަންޖެހޭ އެންމެހައި ކަންތައްތައް ކުރުން.\n2. ހަވާލުކުރެވިފައިވާ ޓައިމްޓޭބަލާ އެއްގޮތަށް ފަރުވާތެރިކަމާއެކު ކިޔަވައިދިނުން.\n3. ކިޔަވައިދޭން ކުދިންނަށް ކަނޑައެޅިފައިވާ މުޤައްރަރާ އެއްގޮތަށް، ކުދިންނަށް އެތަކެތި އުނގަންނައިދީ، އެކުދިންނަށް ހާސިލުވާންޖެހޭ މިންވަރު އެންމެ ފުންމިނުގައި ހާސިލުކޮށްދިނުމަށް މަސައްކަތްކުރުން.\n4. ލެސަންޕްލޭން ތައްޔާރުކޮށް ސުޕަވައިޒަރުންނާއި އެޗް.އޯ.ޑީން އަންގަވާ ޤަވާޢިދެއްގެ މަތީން އެ ބެފުޅުން ލައްވައި ޗެކް ކުރުން.\n5. މުޅި އަހަރުގެ މުޤައްރަރު2ޓާރމަށް ބަހައި ސްކީމް ތައްޔާރު ކުރުން.\n6. ވަކިވަކި ދަރިވަރުންގެ އުނގެނުމުގެ ފެންވަރު ބަލައި ކިޔަވައިދިނުން އެއާއި އެއްގޮތަށް ބައްޓަންކޮށް މުޤައްރަރު ގައިވާ ބައިތައް ޙާޞިލްކުރުން.\n7. ކުލާހަށް ދިއުމުގެ ކުރިން ކޮންމެ ދުވަހެއްގެ ލެސަނަށް ފުރިހަމައަށް ތައްޔާރުވެގެން ކުލާހަށް ދިއުމާއި ދަރިވަރުންނަށް އެކަށީގެންވާފަދަ ކިޔެވުމުގެ މާހައުލެއް ޤާއިމް ކުރުމާއި އަދި ކިޔަވައި ދެއްވާގަޑިތަކަކީ ފޮތްމާކު ކުރާ ގަޑިތަކަކަށް ނުހެދުން.\n8. ކިޔަވައި ދެއްވާއިރު ހުރިހާ ކުދިންވެސް ސަމާލުކަމަށް ގެނައުން.\n9. ކިޔަވައި ދެއްވާ ފިލާވަޅާއި ގުޅޭ ކިޔަވައި ދިނުމުގެ އެހީ ތައްޔާރު ކުރުމާއި ބޭނުން ކުރުން.\n10. ވީހާވެސް ބޮޑަށް ކުދިން އުނގަންނައިދޭ ޙަރަކާތް ބައިވެރި ކުރުވައިގެން އުނގަންނައި ދިނުން.\n11. ދަރިވަރުންނަށް އެދަރިވަރުންގެ ލަނޑުދަނޑި ޙާޞިލް ކުރުމަށްޓަކައި ހިތްވަރު ދިނުން.\n12. ކިޔަވައި ދެއްވާ މާއްދާތަކަށް ދަށް ކުދިން ފާހަގަކުރައްވައި ރިމީޑިއަލް ނެންގެވުން.\n13. ކުދިންގެ ނަފްސާނީ ގޮތުންނާއި ޖިސްމާނީ ގޮތުން ކިޔެވުމަށް ހުރަސް އަޅާފަދަ ކަމެއް ވޭތޯ ބައްލަވައި ސުޕަވައިޒަރުންނަށް އެކަން އެންގެވުން.\n14. މުދައްރިސުން އެމުދައްރިސުން ސެޝަނުގައި ލިބޭ ހުސްވަގުތުތައް ހޭދަކުރަންވާނީ ދަރިވަރުންނަށާއި ސްކޫލަށް ފައިދާހުރި ކަންކަމުގައެވެ.\n15. ސެޝަނުގެ ފުރަތަމަ ބެލް ޖެހުމާއިއެކު ކްލާސް ޓީޗަރުން ކްލާސްތަކަށް ދުރުވަން ވާނެއެވެ.\n16. ކްލާސް ޓީޗަރުން ޙާޟިރީ މާކްކޮށް ޙާޟިރީގައި ފުރިހަމަ ކުރަންޖެހޭ ބައިތައް ފުރިހަމަ ކުރަން ވާނެއެވެ.\n17. ހަވާލުކުރެވިފައިވާ ކުލާސްރެކޯރޑްގައިވާ ބައިތައް ގަޑިންގަޑިއަށް ފުރިހަމަކުރުން.\n18 . ކްލާހަށް ކުދިން ވަނުމާއި ނުކުތުން ބަލަހައްޓަންވާނީ އެވަގުތަކު އެކްލާހެއްގައި ހުންނަވާ މުދައްރިސެކެވެ.\n19. ކްލާސްތެރެ ސާފު ތާހިރުކޮށް ބޭއްވުމަށް އަބަދުވެސް ދަރިވަރުންނަށް ބާރުއަޅަން ވާނެއެވެ. އަދި ސެސަންނިމިގެން ދަރިވަރުން ކުލާހުން ނެރުމުގެ ކުރިން އެގަޑިއެއްގައި ކުލާހުގައި ހުރިޓީޗަރު ދަރިވަރުންގެ ޑެސްކާއި ތަޅުންމަތީގައިވާ ކުނިބުނި ދަރިވަރުންލައްވާނަގައި ޑަސްބިނަށް އަޅަން ޚާއްޞަ ސަމާލުކަމެއް ދިނުން..\n20. ވީހާވެސް ބޮޑަށް ކުދިންގެ ކިބައިގައި އިސްނެގުމުގެ ހުނަރު އަށަގެންނެވޭތޯ ބައްލަވަން ވާނެއެވެ.\n21. ކްލާސް ޓީޗަރުން ކްލާހަށް ޙާޟިރުނުވާ ދަރިވަރުންނާއިބެހޭ މަޢުލޫމާތު ދުވަހުން ދުވަހަށް ކުލާސް އިންޗާޖަށް އަންގަން ވާނެއެވެ.\n22. ކުދިން ކްލާހުގައި ތިބޭއިރު އެކަށީގެންވާ ފަރާތެއްގެ ބެއްލެވުމުގެ ދަށުންނޫނީ ކްލާސް ދޫކޮށް ލައްވާފައި ވަޑައި ނުގަންނަވާށެވެ.\n23. ކްލާހަށް ވަޑައިގަންނަވާނީ ފިލާވަޅަށް ރަނގަޅަށް ތައްޔާރުވެ ލައްވައިގެން ބޭނުންވާ ހުރިހާ އެއްޗެއް ހިއްޕަވައިގެންނެވެ.\n24. ދަރިވަރުންގެ ކުރިއެރުމަށް ހިންގޭ އިތުރު ޙަރަކާތްތަކުގައި ޢަމަލީގޮތުން ބައިވެރިވެ، އެބޭފުޅަކާ ޙަވާލުވެފައިވާ ހަރަކާތެއް ސްކޫލްގެ އެކްޓިވިޓީ ކަލަންޑަރުގައިވާ ގޮތުގެމަތިން ރާވައި ހިންގަންވާނެއެވެ.\n25. ދަރިވަރުންގެ ކިބައިން ފެންނަ ނުރަނަގަޅު ކަންތައްތައް އިޞްލާޙު ކުރުމަށް މަސައްކަތް ކުރުމާއެކު ކަމާ ބެހޭ މަޢުލޫމާތު ގުޅުންހުރި ފަރާތްތަކަށް ދޭންވާނެއެވެ.\n26. ސްކޫލް ޙާޞިލްކުރަން ބޭނުންވާ ލަނޑުދަނޑިތައް ޙާޞިލް ކުރުމުގައި ވީހާވެސް ބޮޑަށް މަސައްކަތް ކުރަން ވާނެއެވެ.\n27. އެމުދައްރިސެއްގެ ކިޔަވައި ދިނުމުގެ ދާއިރާއިން ލިބެންހުރި އެންމެ ފަހުގެ މަޢުލޫމާތު ހޯއްދަވައި އަމިއްލަ މަޢުލޫމާތުގެ ޚަޒާނާ މުއްސަނދި ކުރަންވާނެއެވެ.\n28. ކިޔަވައި ދެއްވާ ގަޑީގައި ބޭކާރު ގޮތުގައި ދަރިވަރުން ކްލާސް ތެރޭގައި އަޑުގަދަކޮށް، ހިނގައި ހެދިޔަ ދީގެން ނުވާނެއެވެ.\n29. ހިންގަވާ ހުރިހާ ޙަރަކާތް ތަކެއްގެ ރެކޯޑް ބަލަހައްޓަވަން ވާނެއެވެ.\n30. ކުލާސް ތެރޭގައި ހިނގާ ކޮންމެ ކަމެއްގެ ޒިންމާ އުފުލަން ޖެހޭނީ އެވަގުތަކު އެކްލާހުގައި ހުންނަވާ މުދައްރިސެކެވެ.\n31. ދަރިވަރުންގެ ކިބައިގައި ސާފު ތާހިރުކަން އަށަގެންނެވުމަށް މަސައްކަތް ކުރައްވަން ވާނެއެވެ.\n32. ކިޔަވައިދިނުމާއި ގުޅޭގޮތުން ހަވާކުރެވޭ މަސައްކަތް ކުރެއްވުމަށް ސަމާލުކަން ދެއްވަންވާނެއެވެ.\n33. ސްކޫލްގެ އެއްވެސް އެއްޗެއް ސްކޫލަށް ފައިދާހުރި ގޮތުގައި ނޫނީ ބޭނުން ނުކުރައްވާށެވެ. ފަރުވާކުޑަ ކަމުން ސްކޫލްގެ އެއްވެސް އެއްޗަކަށް ގެއްލުމެއް ވެއްޖެނަމަ އޭގެ ޒިންމާ އެބޭފުޅަކު އުފުއްލަވަން ޖެހޭނެއެވެ.\n34. އިސްވެދިޔަ ކަންތައްތަކުގެ އިތުރަށް ޚާއްޞަގޮތެއްގައި ހަވާލުކުރެވޭ އާއްމުގޮތެއްގައި ދިމާނުވާޒާތުގެ ބޮޑެތި މަސައްކަތްތަކުގައި، އަދި ކުއްލިގޮތެއްގައި ހަވާލުކުރެވޭ އަވަސް ކަންތައްތަކުގައި ވެރިން އަންގަވާގޮތުގެމަތިން، ފަރުވާތެރިކަމާއި އެކު ބަރާބަރަށް ޢަމަލުކުރުން.\n35. ޕްރޮފެޝަނަލް ޑިވަލޮޕްމަންޓް ޕްރޮގްރާމްތަކުގައި ފުރިހަމަޔަށް ބައިވެރިވުން.\nޓީޗަރުންގެ ވަޒީފާގެ އޮނިގަނޑުގެ CS11-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއިއެކު ސަނަދު މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\n(ނ) ސިވިލް ސަރވިސް ޓްރޭނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްތަކުގެ ކޮޕީ.\nމިވަޒީފާއަށް އެދޭ ފަރާތްތަކުން ވަޒީފާއަށް އެދޭފޯމު ފުރިހަމަކުރުމަށްފަހު ފޯމާއެކު ހުށަހަޅަންޖެހޭ އެހެނިހެން ލިޔުންތައް 2019 ސެޕްޓެންބަރ 15 ވާ އާދިއްތަ ދުވަހު މެންދުރު 13:00ގެ ކުރިން ދުވާފަރު ޕްރައިމަރީ ސްކޫލްގެ އިދާރާ އަށް ހުށަހެޅުން އެދެމެވެ. ވަޒީފާއަށް އެދި ހުށަހަޅާ ލިޔުންތައް އީމެއިލް [email protected]މެދުވެރިކޮށްވެސް ހުށަހެޅިދާނެއެވެ. ވަޒީފާއަށް އެދޭ ފޯރމް މިސްކޫލްގެ އިދާރާއިން ލިބެން ހުންނާނެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ސެޕްޓެމްބަރ 16 އާއި 2019 ސެޕްޓެމްބަރ 18 އާ ދެމެދު، ދުވާފަރު ޕްރައިމަރީ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފްކުރެއްވުމަށް ގުޅުއްވާނީ ދުވާފަރު ޕްރައިމަރީ ސްކޫލްގެ 6582703 ނަންބަރު ފޯނާއެވެ.\nއީމެއިލް ކުރައްވާނީ ( [email protected] ) އަށެވެ.\n6 މުޙައްރަމު 1440\n5 ސެޕްޓެންބަރ 2019\nޕަބްލިޝްކުރި ތާރީޚު: 05 ސެޕްޓެންބަރު 2019\nޕަބްލިޝްކުރި ގަޑި: 0849


ޝަހަރު 17ވަނަބައި – Esfiya\nވަރުދާން ލީޖިންގެ ކައިވެނި ގޮސްފައި އޮތްހިސާބު އަހާލިއެވެ. ” ބައްޕަ ބުނިހެން އެހަފްތާގައި ކައިވެނި ކުރެވި ނިމިއްޖެ.. ޒަންގުވަރަށް ރަގަޅު.. އޭނަޔަށް ހުރިހާ ވާހަކައެއްވެސް ކިޔައި ދިނިން.. އޭނަ އެކަމާ ހިތްބުރަނުކުރާނެ ކަމަށް ބުނި.. އަދި އޭނަ އަހަރެންދެކެ ވަރަށް ކުރީއްސުރެ ލޯބިވާ ވާހަކަވެސް ބުނި..” ލީޖިން ބުންޏެވެ. ” އަހރެންނާ ނުލާވެސް ލީޖިންއަށް އުފާވެރި ލޯބިވާނެ ފިރިއަކު ލިބުނީތީ އަހަރެން ވަރަށް އުފާވެއްޖެ.. އުންމީދުކުރަން ކުރިއަށް އޮތްތަވެސް ރަގަޅުވާނެކަމަށް.. އަހަރެން މަތިން ހަނދާންކޮށް ވަގުތު ބޭކާރުނުކޮށް ލިބުނު ރަގަޅު ދިރިއުޅުމާއެކު ކުރިއަށް ދެވޭތޯ މަސައްކަތް ކުރާތި.. އަހަރެން އުންމީދުކުރަން ޖީން އުޅެން މަސައްކަތް ކުރާނެކަމަށް..” ވަރުދާން ބުންޏެވެ.\nއޭރުވެސް ލީޖިންގެ ރުއިމަކަށް ބަދަލެއް ނާދެއެވެ. ނަމަވެސް ލީޖިންގެ ހިތްހަމަޖެއްސުމަށްޓަކައި ވަރުދާން އެތައް ވާހަކަތަކެއްދެއްކިއެވެ. ވަރުދާން ދިޔުމަށްޓަކައި ފަހުފަހަރަށް ލީޖިންއާ ވަދާއީ ސަލާމް ކުރީ ލީޖިން ހަމަޖެހި ވަގުތުކޮޅެއްވީމައެވެ. ވަރުދާންމެން ދިޔަ މަންޒަރު ބަލަން ހުރި ލީޖިންއަށް ހީވީ އޭނަގެ ގައިން މުޅި އުމުރަށްވެސް އެއްބައި މަދުވި ހެންނެވެ. މީ އޭނައަށް ހުރިގޮތްބާއެވެ.\nބޯ ހަމަޖައްސާލުމަށްޓަކައި އަބްސަލް ރަށާ ދިމާލަށް ފޮނުވާލައިފައި ވަރުދާން ދިޔައީ ކުރިއަށެވެ. އެދިޔަ މަގުމަތީގައި ބޯ ވިލާގަނޑެއްގައި އަރާމުކޮށްލުމަށްޓަކައި ވަރުދާން ޖައްސާލިއެވެ. އޭނައަށް ހޭލެވުނީ މަޑުމަޑު ފިނިއަތަކުން އޭނާގެ އަތުގައި ބީހެމުން ދާތީއެވެ. ކުއްލިއަކަށް ލޯހުޅުވާ ބަލައިލެވުނުއިރު ރީތި ހުސްކުރި ރާނީއެއް އޭނާގަތުގައި އިށީދެލައިގެން ހުއްޓެވެ. ވަރުދާންގެ ހިތައް ފުރަތަމަވެސް އެރީ އަނެއްކާ އަނެއް މުސީބާތް އޭނާއަށް ޖެހެން އުޅެނީބާއެވެ. ކޮންމެއަކަސް ވަރުދާން މިވަނީ ދިރިއުޅުންމަތިން ވަރަށް ބޮޑަށް މާޔޫސްވެފައެވެ. އެއަންހެން ކުއްޖާއަކީ އެހާ ބީރައްޓެހި ކުއްޖަކަށް ނުވިއެވެ. އޭނަގެ އަމިއްލަ ނަން ބުނުމަށްފަހު ވާހަކަ ދައްކަން ފެށިއެވެ. ވަރުދާން ބަހެއް ނުކިޔުމުންވެސް އޭނަގެ އަނގަޔަކަށް ބަދަލެއް ނާދެއެވެ. އަންހެންކުއްޖަކު އިސްވެ އެހާވަރަށް ވާހަކަ ދެއްކުމުން ވާހަކަ ނުދައްކާ ހުންނާކަށް ވަރުދާންއަކަށް ނުކެރުނެވެ. އެންމެފަހުން ވަރުދާންވެސް އޭނަގެ ނަން ބުނުމަށްފަހު ވާހަކަ ދައްކަން ފެށިއެވެ. ” އާސިޔާ ކޮން ރަށެއްތަ؟.. އަހަރެންނަށް އާދެވިފައި މިހުރީ އާސިޔާމެންގެ ރަށާ ހަމަޔަށްތަ؟..” ވަރުދާން އާސިޔާ ކުރެން އަހާލިއެވެ. ” ހެ.ހެ.ހެ އޮޅުމަކުންތަ މިހިސާބަށް އާދެވުނީ.. ނިދިފައި އޮތްއިރުވެސް ކަމަކާ ވަރަށް ބޮޑަށް ފިކުރު ކުރާވަތްތަރު މޫނުމަތިން ޖަހާ.. ކިޔައި ދެވިދާނެތަ ވެގެން އުޅޭ ގޮތެއް؟..” އާސިޔާ އަހާލިއެވެ. ” އަހަރެންގެ ޒާތީ ވާހަކަތައް ދައްކާކަށް ތީ ކިހާ ހިސާބެއްގެ މީހެއްކަންވެސް ނޭނގެ..” ވަރުދާން ބުންޏެވެ. ” ހީކޮށްލާ ވަރުދާންގެ އެއްއަތް ކަމަށް.. އެހާވެސް ގާތްކަމަށް ވިސްނާލާ.. އަހަރެންމީ ބަރުން ވާދީގައި އުޅޭ މީހެއް.. ވަރުދާންއަށް މިހާރު ތިހުރެވުނީ އަހަރެންގެ ރަށުގެ މަތީގައި..” އާސިޔާ ބުންޏެވެ. އާސިޔާގެ ވާހާކަ ދެއްކުމުގައި ހުރި ގާތްކަމާ އޯގާތެރިކަމުގެ ސަބަބުން ނޭނގޭފަދަ އިތުބާރެއް ކުރެވުނެވެ. ކޮންމެއަކަސް ހިތުގެ ހާލަތު އެހެން މީހަކަށް ކިޔާދެވިއްޖެއްޔާ ވަރަށް ބޮޑު ހިތްހަމަޖެހުމެއްލިބި ސިނކުޑިއަށްވެސް ލުއިވާނެތާއެވެ. ވަރުދާންއަށް ނޭނގުމެއްތެރޭ ހުރެ ހުރިހާ ވާހަކައެއް އާސިޔާއަށް ކިޔާ ދެވުނެވެ. ވަރުދާންއަށް ނޭނގުނީ އޭނާގެ ދިރި އުޅުމަށް އަންނަން އޮތް އުފާވެރިކަމެވެ. އާސިޔާގެ އެދުމަށް ވަރުދާން އާސިޔާމެންގެ ރަށަށް ތިރިކުރިއެވެ. އެއީ އުސް ފަރުބަދައެކެވެ. ވަރުދާން ވިލާތަކުގެ މަތިން ފައި ތިރިކޮށްލީމައި އެރަށުގެ އެ ފަރުބަދައިގައި ފައިތިލަ ޖެހުނެވެ. ފެހިކަމުން ފުރިގެންވާ ވާދީއެކެވެ. އެރަށް ފޭބުނު ހިސާބުން ފެށިގެންވެސް ވަރުދާން އިޙުސާސްވަމުން ދިޔައީ އަމިއްލަ ތަނެއްގައި އުޅެވޭފަދަ އިހުސާސެކެވެ. ކޮންމެއަކަސް އާސިޔާއާ ވަރުދާންގެ ގުޅުމަށް ހަރުފަތެއްފަހު ހަރުފަތެއް ގިރާ ކުރާން ފަށާފިއެވެ. ވަރުދާންވެސް ކުރީގެ ހިތްދަތިކަމުން އަރައިގަނެވޭވަރަށް އާސިޔާގެ ފަރާތުން އެހީތެރިކަން ލިބެމުން ދިޔައެވެ. އާސިޔާގެ މައިންބަފައިވެސް ވަރުދާންއަށް ވަރަށް ރަގަޅެވެ. އެމީހުންވެސް ވަރުދާން ދެކެމުން އަންނަނީ އެމީހުންގެ އަމިއްލަ ދަރިއެއްފަދައިންނެވެ.\nދުވަސްތައް ފާއިތު ވަމުންގޮސް ވަރުދާންއާ އާސިޔާގެ ގުޅުމަށް އިތުރު ނަމެއް ދެވުނެވެ. އެކުވެރިކަމުން ލޯތްބަށް ބަދަލުވީއެވެ. އެމީހުން ގުޅުމަށް ގިނަ ދުވަސްތަކެއް ނުކޮށް ވަރުދާންބޭނުންވީ ކައިވެނި ކުރާށެވެ. އެކަމާ އާސިޔާގެ މައިންބަފައިން އުފަލުން ޤަބޫލުވިއެވެ. ކައިވެނި ކުރާނެ ދުވަހަކާ ހުރިހާކަމެއް ހަމަޖެހުމުން ވަރުދާން އޭނާގެ މަންމަވެސް ގޮވައިގެން ކައިވެންޏަށް ބަރުންވާދީއަށް އައެވެ. ކައިވެނީގެ ހަފްލާއަށް މުޅި ބަރުންވާދީއަށް އެއްކޮށް ދައުވަތު ދިނެވެ. އެހަފްލާ ވެގެން ދިޔައީ އެހިސާބުގައިވެސް ބޭއްވުނު އެންމެ ބޮޑު އެންމެ ފުރިހަމަ ހަފްލާއަށެވެ. ކައިވެނިކޮށްގެން ވަރުދާން ބޭނުންވީ އާސިޔާ ގޮވައިގެން އޭނާގެ ގަނޑުވަރުގައި އުޅެން ދިޔުމަށެވެ. އެކަމާވެސް އަސިޔާގެ މައިންބަފައިން ޤަބޫލުވިއެވެ. ވަރުދާން އާސިޔާ ގޮވައިގެން އޭނަގެ ގަނޑުވަރަށް ދިޔުމުންވެސް އާސިޔާގެ މައިންބަފައިން އާސިޔާއާ ބައްދަލު ކުރުމަށްޓަކައި އާދެއެވެ. ނަމަވެސް ވަރުދާން ގަނޑުވަރު ދޫކޮށް އެއަށްވުރެ ދުރު ހިސާބަކަށް ދިޔުމުން އާސިޔާގެ މައިންބަފައިންނަށް އާދެވެނީ ވަރަށް މަދުންނެވެ. ވަރުދާންއަށް ހާތިބު ލިބުނު ދުވަހަކީ ވަރުދާންގެ މަންމަ ކުއްލިއަކަށް މިދުނިޔެ ދޫކުރި ދުވަހެވެ. އަނެއްކާވެސް އުފަލަކާއެކު ހިތާމައެއްވެސް ތަހައްމަލް ކުރަން ޖެހުނު ދުވަހަކަށް އެދުވަސް ވެގެން ދިޔައެވެ. ނަމަވެސް ވަރުދާންއަށް ލިބުނު އަންބަކީ ޖަވާހިރެކެވެ. އެއީ ވަރުދާންގެ ހިތަށް ލިބޭ ހަމަޖެހުމެކެވެ. ކިތައްމެ ބޮޑުކަމެއްވިޔަސް ސައުވީސް ގަޑިއިރުވަންދެން ވަރުދާންގެ ކައިރިން ދުރަށް ނުގޮސް ހިތްވަރު ދިނުމަށްޓަކައި ގާތުގައި ހުރެއެވެ.\nލީޖިން ކުރުނުކޮށް އާދޭސް ކުރަން ފެށުމުން ވަރުދާން ދިޔުމަށް އެއްބަސްވިއެވެ. ނަމަވެސް އެރަށަށް ދިއުމުގެ ކުރިން އެދެބަފައިންނަށް ވަގުތުކޮޅެއް ދިނުމަށް ވަރުދާން އެދުނެވެ. ލީޖިން ދިޔުމުން ވަރުދާންއާ ހާތިބު ޖައްސާލީ އެންމެ ކައިރީ ހުރި ވިލާގަނޑެއްގައެވެ. އެތާގައި ހަމަޖެހިލެވުމުން އެއީ ކޮންރަށެއްކަމާ އަދި ވިދާދުއަކީ ބައްޕަގެ ބޮޑުބޭބެކަން ހާތިބުއަށް ކިޔައި ދިނެވެ. އަދި ވިދާދުއާ ހާތިބުގެ ކާފަޔާ ދެމެދު ހިނގި ހުރިހާކަމެއްވެސް ކިޔައިދިނެވެ. ނަމަވެސް ލީޖިންއާ ވަރުދާންއާ ދެމެދު ހިނގި އެއްވެސް ވާހަކައެއް ހާތިބުއަށް ކިޔައި ނުދެއެވެ. އެއީ މިވަގުތަށް ހާތިބުއަށް އެހާ މުހިއްމު ވާހަކައަކަށް ނުވާނެތިއެވެ. އެމީހުންގެ އިންތިޒާރުގައި ލީޖިން ހުންނާނެކަން އެނގޭތި ވަރުދާން އަވަހަށް ހާތިބު ގޮވައިގެން ރަށަށް ތިރި ކުރިއެވެ. މަތިން ފެންނައިރު އެރަށް ފެންނަނީ އެކިކުލަކުލައިން ދަޅައަޅާތަނެވެ. ނަމަވެސް ހާތިބުއަކީ ވިސްނުންތޫނު ކުއްޖަކަށް ވުމުން ރަށަށް ތިރިކުރުމުން ވާނުވާ އެނގުނެވެ. މިއީވެސް ރީތި ހިތްގައިމު ރަށެކެވެ. ހިތްފަސޭހަ މަޑުމަޑު ވައިރޯޅިތައް ލިބުމުން އިތުރު ހިތްހަމަޖެހުމެއް ލިބިގެން ދެއެވެ. ރަށުގެ ފުޅާ މަގަށް ތިރިކުރުމުން ދެފަރާތުންވެސް ފެންނަމުންދަނީ ހެދިފައިވާ ފެތިރޯނުގަސްތަކެވެ. ގަހުން ހިކިގެން ފައިބައިފައިވާ ގަހުގެ ފަތްތަކުން ބިމުގައި ވަނީ މުށިކުލައިގެ ދޫލައެއް ލެވިފައެވެ. ބަލައިލަން ހިތްގައިމު މަންޒަރެކެވެ.\nހިނގަމުންގޮސް ވަދެވުނީ ރީއްޗަށް ހަދާފައިވާ ބޮޑުގެއަކަށެވެ. އެފަދަ ބޮޑެތި ގަސްތައް ތިބި ތަނެއްގައި ކުދި ރީތިމާގަސްތަކުގައި ފޮޅިފައިވާ މާތަކުން ލިބިދޭ ހިތްގައިމު މީރުވަހުން މޭ ފުރިގެންދެއެވެ. ހާތިބު މާތަކަށް ބަލަހައްޓައިގެން ހުރިތަން ފެނުމުން އެއީ ވަރަށް ދުރު ރަށަކުން ގެނެސްގެން ހައްދާ މާބަގީޗާއެއްކަމުގައި ލީޖިން ބުންޏެވެ. ” މީ އަހަރެންގެ ގެ.. ޒަންގުވެސް އެބައުޅޭ އެތެރޭގައި މަގޭ ހުންނަނީ އެންމެ އަންހެން ކުއްޖެއް.. އޭނަވެސް އެތެރޭގައި އެބައިން.. ހިނގާ އެތެރެއަށް ވަންނަމާ…” ލީޖިން ބުންޏެވެ. ހުސްކޮށްހުރި ބޮޑުކޮޓަރީގެ މެދުގައި މޭޒެއްބަހައްޓާފައި ހުއްޓެވެ. ސައިޖަގެއްޒާތުގެ އެއްޗެއްހުއްޓެވެ. ޒަންގުއާ އެމީހުންގެ ދަރިފުޅު ލީނާ ސައިތައްޓެއް ބޯން ތިއްބެވެ. ވަރުދާންމެން އެތެރެއަށް ވަނުމުން ޒަންގުމެން އިހުތިރާމް އަދާ ކުރުމުގެ ގޮތުން ތެދުވުނެވެ. ލީޖިން އެމީހުނަށް އެއީ ކޮންބައެއްކަން ތައާރަފުކޮށްދިނެވެ. އެންމެން ވާހަކަދައްކަމުންގޮސް ސައިތައްޓެއް ބުއިމަށްޓަކައި އިށީދެއްޖެއެވެ. ” ލީޖިންގެ ބައްޕަ ކޮބައިތަ؟..” ވަރުދާން އަހާލިއެވެ. ” ބައްޕަ އުޅެނީ ގަނޑުވަރުގައި… އެއީ ކުރީގެ ބައްޕައެއް ނޫން.. ވަރަށް ބަދަލުވެއްޖެ މިހާރު.. މިފަހަރު ދާންވާނީ ބައްޕައާ ބައްދަލުކޮށްފައި…” ލީޖިން ބުންޏެވެ. ސައިތައްޓެއް ބޮއެގެން އެންމެން ނިކުތީ ގަނޑުވަރާ ދިމާލަށް ދިޔުމަށެވެ. ގަނޑުވަރަށް ދިޔަ މަގުމަތީގައިވެސް ވަރަށް ގިނަވާހަކަތައް ލީޖިންއާ ޒަންގުވެސް ދެއްކިއެވެ. ލީޖިން އޭނާގެ ބައްޕަ މުޅިން ބަދަލުވެއްޖޭ ބުންޏަސް ވަރުދާންއަށް ވިސްނެމުންދަނީ ކަންތައްވަމުންދާނެ ގޮތަކާމެދުގައެވެ. ގަނޑުވަރުގެ ބޭރު ދޮރާށިން އެތެރެއަށް ވަންއިރު ފާރަވެރިންތައް ސަފަކަށް އެތުރިގެން ތިއްބެވެ. ލީޖިންމެން ކުރީގައި ތިބެގެން ވަންނަން ފެށުމުން އެމީހުނަށް އިހުތިރާމް އަދާކުރުމުގެ ގޮތުން ކޮންމެ ފާރަވެރިއަކުވެސް ގުދުވަމުން ދިޔައެވެ. ގަނޑުވަރުގެ އެއްފަރާތުގައި ބޮޑުކޮށް ހަދާފައިވާ ގެއަށް އެންމެން ގޮސް ވަނެވެ. ކުރިންވެސް ހަދާފައިވާ ގޮތާ މާބޮޑު ތަފާތުކަމެއް އެތާ ތެރެއިން ނުފެނެއެވެ. ކުރިއާ ޙިލާފަށް ގޮނޑިތަކުގެ ބަދަލުގައި ހުރީ އެންމެ މޭޒެކެވެ. މޭޒުކައިރީ އިށީނުމަށްޓަކައި މަޑު ކެހެރީގެ އެއްޗެއް އަޅާފައިވެއެވެ. މޭޒުދޮށުގައި ފޮތެއް ހިފައިގެން މުސްކުޅިފުރައިގެ މީހަކު ހުއްޓެވެ. ކތަންމެ މުސްކުޅި ވެފައި ހުއްޓަސް އެ ސޫރައަކަށް އެއްވެސް ބަދަލެއް އައިސްފައި ނެތެވެ. ވަރުދާން ފެނުމާއެކު ވިދާދު ކޮޅަށް ތެދުވުނެވެ. ނަމަވެސް ބަލަހައްޓައިގެން ހުރީއެވެ. ވިދާދުގެ ލޮލަށް ބަލައިފި މީހަކަށް ވަރަށް ގިނަވާހަކަތައް އޭނާގެ ލޮލުން ބުނެދޭކަހަލައެވެ. އެންމެ ފަހުން އައި އިރުވެސް ވިދާދުގެ މޫނުމަތިން ނުފެންނަ ހިނިތުންވުމެއް މިއަދު ވިދާދުގެ މޫނުމަތިން ފެންނަން ހުއްޓެވެ. ލީޖިން ބުނިހެން ވިދާދުއަށް ބަދަލްތަކެއް އައިސްފައިވިކަން ވަރުދާން އަށްވެސް ދެނެގަނެވުނެވެ.\n” ބައްޕާ މިއީ ވަރުދާންއާ އޭނާގެ ދަރިފުޅު ހާތިބު..” ލީޖިން ބުންޏެވެ. ލީޖިން ނުބުންޏަސް ވިދާދުއަށް އެއީ ކޮންބައެއްކަން އެސޫރައިންވެސް އެނގެއެވެ. ވަރުދާންއަށް ހިނިތުންވުމެއް ދިނުމަށްފަހު އިށީނުމަށް ދައުވަތުދިނެވެ. އެންމެން މޭޒުގެ ވަށައިގެން އިށީދެއްޖެއެވެ. ” އަސްލު ވަރުދާން ކިބައިން މާފަށްއެދެންވެސް ލަދުގަނޭ.. ކުރެވުނު ކަންތައް އެއަށްވުރެ ބޮޑުކަން އެނގޭ.. ވަރުދާންގެ ބައްޕަ ކޮބައިތަ؟..” ވިދާދުގެ ވާހަކައިން ވާބިސް ނިޔާވިކަން އޭނާއަށް އަދި ނޭނގޭކަން އެނގެއެވެ. ” ވަރަށް ބޭނުން ވާބިސްގެ ކިބައިން މާފަށްއެދެންވެސް.. އެކަމަކު ވާބިސްއާ ކުރިމަތިލާނީ ކިހިނެއް ކަމެއްވެސް ނޭނގޭ.. އަހަރެން ކޮންމެ ގޮތަކަށް ކަންތައް ކުރިއަސް ވާބިސްގެ ހިތް އަހަރެންނަށް ނުބައި ނުވާނެ ކަން އަހަރެންނަށް އެނގޭ.. ވަރުދާންގެ ކަންތަކުގައި ވާބިސް އައުމުންވެސް އަހަރެން އޭނައާ ބައްދަލު ނުކުރަން..” ވިދާދު ބުންޏެވެ. ” ބައްޕަ ނިޔާވެއްޖެ.. އެންމެ ފަހުން މިރަށަށް އައިސް އެނބުރި ގޮސްފައި ހިނގި ހާދިސާއެއްގައި ދައްތައާ ބައްޕަ ނިޔާވެއްޖެ..” ވަރުދާން ބުންޏެވެ. ވިދާދުގެ ލޮލުން ކަރުނަ އޮހެންފެށިއެވެ. އަހަރެންނަކީ ހާދަ ނުބައި މީހެކެވެ. އަމިއްލަ ބައްޕަ މިދުނިޔެ ދޫކޮށް ދިޔައީވެސް އަހަރެންގެ ނުބައިކަމުންނެވެ. އަމިއްލަ ކޮއްކޮގެ އެންމެ ފަހުގެ އެދުންވެސް ފުއްދައިދިނުމަށް ދެކޮޅުހެދިއެވެ. ކުޑަމިނުން އެމޫނު ދެކިލަންވެސް ދެކޮޅު ހެދީމެވެ. އެކޮއްކޮ މި ދުނިޔެއިން ނައްތާލުމަށް އެތަށް މަސައްކަތެއް ކުރީމެވެ. އަހަރެންމީ ހާދަ ނުބައިމީހެކެވެ. ވަދީދުގެ ހިތުގައި މިހުރިހާ ވާހަކަތަކެއްވެ އޭނަގެ ހިތައް ތަދުވެގެންދިޔައެވެ. އޭނައަށް ހެޔޮވިސްނުން ލިބުނުއިރު މިވަނީ ވަގުތު ފާއިތުވެފައެވެ. ބައްޕަގެ ލޮލުން އޮހެމުން އަންނަ ކަރުނަތައް ފެނުމުން ލީޖިން ވަރަށް ދެރަވިއެވެ. މިނޫނީ ދުވަހަކުވެސް ބައްޕަގެ ލޮލުން ކަރުނަ އޮހުނުތަނެއް ލީޖިން ދެކެފައި ނުވެއެވެ.\nMaasha allah vvv reethi😍😍😍❤❤❤\n🙂🙂🙂🙂😘😘Thank you Ram.\nHey sis👋… Mee fictional stry eh dhw… Vvv reethi ingey… Love it💖💗💕💝💓… Adhi haasakoh fictional stry eh vyma maa reethi vefa unique😍😘🤗… Baivaru imagination thah kurevey😵😵😵… Masha allah😇😇Kury prt thakuga comment nukurevunas vhk kiyaalin😍😍… Vvv reethi💝💝💝… Nxt prt ah intnizaaru kuraanan😗😙😚. Thankolheh avahah upkohdheythi ingey plx💚💙❤… Luv u nd ur stry sis💛💜🖤💚💙❤\n🙂🙂Thanx Bookworm. 😙😙 Insha Allah\nހިތާމަ ލޯބި December 20, 2017\nލޯބި ވާނަނޭ އަބަދުވެސް ކިޔުންތެރިންނަށް\nލޯބި October 24, 2019


America in alhaa fiyavalhakun Iran nugudaane: Rouhani | Mihaaru\nއީރާނުގެ އިސްލާމީ އިންގިލާބީ ދުވަހު ރައީސް ރޫހާނީ ތަގްރީރު ދެއްވަނީ. --ފޮޓޯ:އޭއެފްޕީ\nއެމެރިކާ އިން އަޅާ ފިޔަވަޅަކުން އީރާން ނުގުޑާނެ: ރޫހާނީ\n12 ފެބުރުއަރީ 2019 - 12:183comments\nތެހެރާން (ފެބްރުއަަރީ 12) - އެމެރިކާ އިން އަޅާ ފިޔަވަޅަކުން އީރާން އެކަހެރި ނުވާނެ ކަމަށާ އަދި އެމެރިކާގެ ދަތިކުރުމުގެ ފިޔަވަޅުތަކުގެ ސަބަބުން އީރާން ގުޑުވާ ނުލެވޭނެ ކަމަށް ރައީސް ހަސަން ރޫހާނީ ވިދާޅުވެއްޖެ އެވެ.\n"އީރާނުގެ ރައްޔިތުން މިނިވަން ކަމަށްޓަކައި މަގުތަކަށް މިއަދު ނުކުމެފައިވާ މަންޒަރުން ދައްކުވައިދެނީ ދުޝްމަނުންގެ ރޭވުމުން އީރާނުގައި ކާމިޔާބު ނުވާނެކަން،" ތެހެރާނުގެ އާޒާދީ (މިނިވަން) މައިދާނުގައި ބޭއްވި ބޮޑު އެއްވުމުގައި ރޫހާނީ ވިދާޅުވި އެވެ. "އީރާނުން މިސައިލެއް އުފައްދަން އެއްވެސް ބައެއްގެ ކިބައިން ހުއްދަ ހޯދާކަށް ނުޖެހޭނެ."\nކޮންމެ އަހަރެއްގެ ވެސް ފެބްރުއަރީ 11 ވަނަ ދުވަހު އީރާނުން ގައުމީ ފެންވަރުގެ އެއްވުންތައް ބާއްވަ އެވެ. އެއީ 1979 ވަނަ އަހަރުގެ އިސްލާމީ އިންގިލާބުގެ އިހްތިފާލް ފާހަގަ ކުރުމަށެވެ. މިއީ ޝާހް މުހައްމަދު ރިޒާގެ ވެރިކަން ބަދަލުކޮށް އާޔަތުﷲ ރޫހުﷲ ޚުމައިނީގެ އިސްލާމިކް ރިޕަބްލިކް ގާއިމްކުރިތާ 40 އަހަރު ފުރުނު އަހަރެވެ. އީރާން މީހުން އެ ދުވަސް ފާހަގަ ކުރަނީ "10 ދުވަހުގެ ފަތިހުގެ" ގޮތުގަ އެވެ.\nއީރާނުން އިއްޔެ ބޭއްވި އެއްވުމުގައި ސުޕްރީމް ލީޑަރު އަލީ ޚާމަނާއީގެ ފޮޓޯ ހިފައިގެން. --ފޮޓޯ:އޭއެފްޕީ\nރޫހާނީގެ ތަގްރީރުގައި ވިދާޅުވެފައި ވަނީ 1979 ވަނަ އަހަރުގެ އިންގިލާބަކީ އިސްތިއުމާރީ ބާރަކުން ގައުމު ސަލާމަތްވި އިންގިލާބެއް ކަމަށެވެ.\n"އީރާނުން ވަނީ މިނިވަން އިސްލާމިކް ރިޕަބްލިކް ސިސްޓަމެއް ގާއިމްކޮށްފައި،" ރޫހާނީ ވިދާޅުވި އެވެ.\nއީރާނުގެ އިންގިލާބީ ދުވަހުގެ ހަރަކާތްތައް ބޭއްވީ ސަލާމަތީ ފިޔަވަޅުތައް ވަރަށް ބޮޑަށް ވަރުގަދަކޮށްފަ އެވެ. އީރާން-އިރާގު ހަނގުރާމަ ނިމުނުތާ 30 އަހަރު ފާހަގަ ކުރުމަށް މިިދޔަ އަހަރު ބޭއްވި އަސްކަރީ ހިނގާލުމަކަށް ވަނީ ބަޑިން ހަމަލާދީ 29 މީހުން ވަނީ މަރާލައިފަ އެވެ.


Al Mudhish LYD veteran's cup: Alien ah molheh, aneh match thah hama hama - One Online\nރޭ ކުޅުނު މެޗުތަކުގެ ތެރެއިން ---- ފޮޓޯ/ މުހައްމަދު އަނަސް\nއަލް މުދިޝް ލީޑް ވެޓެރަންސް ކަޕް: އޭލިއަންއަށް މޮޅެއް، އަނެއް މެޗުތައް ހަމަހަމަ\nލ. އަތޮޅުގައި ހިންގަމުން އަންނަ ޖަމިއްޔާއެއް ކަމަށްވާ ލާމު ޔޫތު ޑެވަލޮޕްމަންޓު (ލީޑް)ގެ ފަރާތުން އިންތިޒާމުކޮށް ކުރިއަށްގެންދާ އަލް މުދިޝް ލީޑް ވެޓްރަންސް ފުޓްސަލް ކަޕް 2022ގައި ރޭ ކުޅުނު މެޗުތަކުން އޭލިއަން މޮޅެއް ހޯދިއިރު، ކިއުއެމް ސްޕޯޓްސް، އެފްއެމްއެސްސީ، ޓީމު މާވަށް، އަދި އައުޓްރީފުން ޕޮއިންޓެއް ހޯދައިފިއެވެ.\nޖުމުލަ 10 ޓީމަކާއެކު މިމަހުގެ 10 ވަނަ ދުވަހުގެ ރޭ ފޮނަދޫ ފުޓްސަލް ދަނޑުގައި މުބާރާތް ފަށާފައިވާ އިރު، ރޭ ކުޅެފައި ވަނީ ތިން މެޗެވެ. އެއީ ގްރޫޕް އޭގެ މެޗަކާއި ގްރޫޕް ބީގެ ދެމެޗެވެ.\nގްރޫޕް އޭގައި ރޭ ކުޅުނު މެޗުގައި މާހިންނަ އެސްސީ ކައިރީ އޭލިއަން މޮޅުވީ 2-0 ގެ ނަތީޖާއަކުންނެވެ. އެ މެޗުގައި މުހައްމަދު ފާއިޒާއި އިބްރާހީމް ޒިހާން އޭލިއަންގެ ގޯލުތައް ޖެހި އިރު، މޮޅު ކުޅުންތެރިޔަކަށް ހޮވުނީ ފާއިޒެވެ.\nރޭ ކުޅުނު ގްރޫޕް ބީގެ ފުރަތަމަ މެޗުގައި ކިއުއެމް ސްޕޯޓްސް އާއި ޓީމު މާވަށް އެއްވަރުވީ 3-3 ގެ ނަތީޖާއަކުންނެވެ. މެޗުގައި ކިއުއެމް ސްޕޯޓްސްގެ އިބްރާހީމް ނިޔާޒު ދެ ގޯލު ޖެހި އިރު، އަނެއް ގޯލު ޖެހީ އާދަމް ލަރީފް (ރޮނާ) އެވެ. ޓީމު މާވަށުގެ ގޯލުތައް ޖެހީ އާދަމް ވަޖީހާއި، ހަސަން ސުހާން އަދި މުހައްމަދު ޝާއިރެވެ. މެޗުގެ މޮޅު ކުޅުންތެރިޔަކީ ރޮނާއެވެ.\nރޭ ކުޅުނު ގްރޫޕް ބީގެ ދެވަނަ މެޗުގައި ފޮނަދޫ މެދުއަވަށު ސްޕޯޓްސް ކްލަބު (އެފްއެމްއެސްސީ) އާއި އައުޓްރީފް ސްޕޯޓްސް ކްލަބު އެއްވަރުވީ 0-0 ގެ ނަތީޖާ އަކުންނެވެ. މެޗުގެ މޮޅު ކުޅުންތެރިޔަކަށް ހޮވުނީ އައުޓްރީފްގެ ގޯލްކީޕަރު މުހައްމަދު ރަޝީދެވެ.\nލީޑް ވެޓްރަންސް ފުޓްސަލް ކަޕް 2022ގެ ޓައިޓަލް ސްޕޮންސަރަށް "އަމް މުދިޝް" ހަމަޖައްސާފައިވާ އިރު، މުބާރާތުގެ ކޯ ސްޕޮންސަރުންނަކީ އުރީދޫ މޯލްޑިވްސް، ބޭންކް އޮފް މޯލްޑިވްސް އަދި ފޮނަދޫ ކައުންސިލެވެ. އޯގަނައިޒިން ޕާޓްނަރަކީ ލ. އެޓޯލް ޕޮލިހެވެ. މުބާރާތުގެ ބެވަރޭޖް ޕާޓްނަރަކީ ޝަބްނަމީ ހޯލްޑިންގްސްއެވެ.\nލޮޖިސްޓިކްސް ޕާޓްނަރަކީ ދިވްޒޯން ލާމެވެ. ކޮފީ ޕާޓްނަރަކީ ލ. ފޮނަދޫގެ ދި ޖޭމް ކިޗަން ރެސްޓޯރަންޓެވެ. އޮންލައިން މީޑިއާ ޕާޓްނަރަކީ "ވަން" އޮންލައިނެވެ. އޮފިޝަލް ކިޓް ޕާޓްނަރަކީ މަޅި އެމްވީއެވެ. ލައިވް ޕާޓްނާއަކީ "ބިގޭ ޓީވީ"އެވެ.\nލީޑް ވެޓްރަންސް ފުޓްސަލް ކަޕް 2022ގެ ޗެމްޕިއަން ޓީމަށް 10،000 ރުފިޔާގެ ފައިސާގެ އިނާމެއް ވަނީ ހުށަހަޅައިފައެވެ.\nމިރޭ އޮންނަ ގްރޫޕް ސްޓޭޖުގެ މެޗުތައް\n8:30 ސެންޓްރަލް އޭރިއާ ވެޓްރަންސް - ތުނޑީ އޯލްޑް ބޯއީސް\n9:30 ޓީމް މާވަށް - ޓީމް ޖޭމް\n10:30 ކިއުއެމް ސްޕޯޓްސް - އެފްއެމްއެސްސީ\nގުޅޭ ޓެގު ފުޓްސަލް ލ. އަތޮޅު ލ. ފޮނަދޫ ލީޑް 16 އަހަރުން ދަށުގެ ފުޓްސަލް ފިއެސްޓާ\nއަލް މުދިޝް ލީޑް ވެޓްރަންސް ފުޓްސަލް: ފޯރިގަދަ ސެމީ ފައިނަލް މެޗުތަކަށް ތައްޔާރުވެއްޖެ\nއަލް މުދިޝް ލީޑް ވެޓްރަންސް ކަޕް: އެފްއެމްއެސްސީއާއި މާވަށް ހަމަހަމަ، ސެންޓްރަލް އޭރިއާ ސެމީއަށް\nބްލޫޕްރިންޓް ހަބް: ހަސް އެފްސީ އަތުން ފަސޭހަ މޮޅެއް, ޗެމްޕިއަންކަން ސްޕާޓަންސްއަށް


Kukulhakaai Haaleh Vagah Negi Meehaku 21600 Rufiyaa Joorimanaakoh Jalah Laifi - Vaguthu\nކުކަޅަކާއި ހާލެއް ވަގަށް ނެގި މީހަކު 21600 ރުފިޔާ ޖޫރިމަނާކޮށް ޖަލަށް ލައިފި\nކުކުޅު ކޮށްޓަކުން ކުކުޅަކާއި ހާއްޔެއް ވަގަށް ނެގި ކަމަށް ތުހުމަތު ކުރެވޭ މީހަކު 21،600 ރުފިޔާއިން ޖޫރިމަނާ ކުރުމަށާއި ތިން މަހާއި 18 ދުވަހަށް ޖަލަށް ލާން ހުކުމްކޮށްފިއެވެ.\nސ. ހިތަދޫ، ޚަރުދަލުގެ އަނަފް އަބްދުﷲ ގެ މައްޗަށް މި ހުކުމް ކޮށްފައި ވަނީ މިދިޔަ ބުދަ ދުވަހުއެވެ. އޭނާގެ މައްޗަށް ދައުލަތުން އުފުލާފައިވަނީ ވައްކަން ކުރުމުގެ ކުށުގެ ދައުވާއެވެ.\nމިއީ އޭޕްރީލް 27، 2018 ގައި އަނަފް އަބްދުﷲ ސ. ހިތަދޫ، ސަންޝައިންވިލާ ގޯތި ތެރެއަށް ވަދެ އެ ގޭގެ ތެރޭގައި ހުރި ކުކުޅު ކޮށިން ހުދުކުލައިގެ ކުކުޅަކާއި، ރަތްކުލައިގެ ހާލެއް ވަގަށް ނަގާފައިވާ ކަމުގެ ތުހުމަތުގައި އޭނާގެ މައްޗަށް އުފުލި ދައުވާއެކެވެ.\nމި މައްސަލާގައި ބޭއްވި ޝަރީއަތުގެ އަޑުއެހުންތަކުގައި އަނަފް އަބްދުﷲ ވަނީ ކުށަށް އިއުތިރާފްވެފައެވެ. އެހެންކަމުން އޭނާގެ މައްޗަށް ހުކުމް ކުރީ އަވަސް ނިޔާގެ ދަށުންނެވެ. މި ގޮތަށް ހުކުމް ކުރަނީ ކުށަށް އިއުތިރާފް ވެފައިވާތީ ގާނޫނުގައި ބަޔާން ކުރާ އެންމެ ލުއި އަދަބު ދިނުމުގެ ގޮތުންނެވެ.\nމެއި 11, 2021 15:27\nވ.ސަޅި ކޮބާ ދަޢުލަތް ދަވާލި މީހުން ނިކަމެތި މީހާޔައ ވ.އަވަހައް ހުކުމްޖަހާލާނެ. ބޮޑެތި ވަގުންނައް އެފައިސާ ބެނުންކޮށްގެން ސަލާމަތް ހޯދެނީތާ. މަޖްލީހުގަވެސް ވަގުން ސަރުކާރުގަ ވެސް ވަގުން އެމީހުން އއަދިވެސް ދައުލަތުން މުސާރަދީފަ ފުލުހުންނާ ސިފައިންގެ ހިމާޔަތުގެ މިއީވާ ޤަޢުމެއް.\nމެއި 11, 2021 15:38\nބޮޑެތި ވައްކަންތައް ފޮރުވާފައި ކުދިކުދި ވައްކަންތަކަށް ތި ޙުކުމްކުރަނީ. ހުތުރު ކަމެއް!\nމެއި 11, 2021 15:56\nމުޅި ގައުމުގެ ބައިތުލް މާލު ވަގަށް ނަގައިގެން ކައިގެން އުޅޭ ޕޮލިޓީޝަނުންނަށް ހައްްގުވާ ޞައްޙަ ހުކުމެއް އިއްވާ ތަންފީޒުކުރެވޭނެ ދުވަހެއް އަންނާނެބާ؟؟؟؟ މީ ހަމަ އަދުގެ ސަދޫމު ސިޓީ.\nމެއި 11, 2021 16:18\nހަމަ ހިނިއަންނަނީ.. ކުކުޅު ކަތިލާހެން މީހުންމެރިމީހުންް ކޮބާ!\nމެއި 11, 2021 17:29\nކުކުޅު ކޮށްޓަކުން ކުކުޅަކާއި ހާއްޔެއް ވަގަށް ނެގި\nމެއި 11, 2021 17:38\nތިޔަކަހަލަ ހުކުމް ބުނީމަ ލިބޭނީ ކޯޓު\nދަށު ކޯ ޓު\nމެއި 11, 2021 18:55\nވަގަށް ނެގި މައްސާލާގައި އެ ހާލާއި ކުކުޅު މިހާރު ވަނީ ވަރިވެފައި\nމެއި 11, 2021 19:00\nތިޔަވާނީ މިގައުމުގަ އެއްމެ އަގުބޮޑުކޮއް ވިކުނު ކުކުޅާ ހާ.


Thutthu Zainab Ge Gaathil Dhan Jassanee - Vaguthu\nކޮވިޑްގެ ފައްސިއަށް މަޑުޖެހުމެއް، ވެކްސިން ޖެހުން ބާރަށް ކުރިއަށް - 23 މިނެޓް ކުރިން\nޕާކިސްތާނުގެ ކަސޫރު ސިޓީއަށް ނިސްބަތްތާ އުމުރުން ހަތް އަހަރުގެ ޒައިނަބް އަންސާރީ ރޭޕްކޮށް އަނިޔާވެރި ގޮތަކަށް މަރާލި އިމްރާން އަލީ، އަންނަ ހަފްތާ ތެރޭގައި ދަންޖައްސާ މަރާލުމަށް ތައްޔާރުވެއްޖެއެވެ.\nއުމުރުން 24 އަހަރުގެ އިމްރާނުގެ މައްސަލަ ބަލަމުން ދިޔައީ، ސްޕެޝަލް އެންޓި ޓެރަރިޒަމް ކޯޓުންނެވެ. އެ ކޯޓުގައި އެންމެ ފަހުން ބޭއްވި އަޑުއެހުމެއްގަައި މި މަހުގެ 17 ވަނަ ދުވަހު އޭނާ ދަންޖައްސާ މަރާލާނެ ކަމަށް ވަނީ ބުނެފައެވެ.\nމި އަހަރުގެ ޖެނުއަރީގެ މަހުގެ ހަތަރު ވަނަ ދުވަހު ކަސޫރުގައި ހުންނަ ޒައިނަބުގެ އާއިލާ މީހެއްގެ ގެއިން، ޒައިނަބު ގެންގޮސް ރޭޕްކޮށް މަރާލާފައި އޮއްވާ ފެނުނީ ކުނިގޮނޑަކުންނެވެ. އެ މައްސަލައިގެ އިމްރާންގެ މައްޗަށް ސާބިތުވީ ޑީއެންއޭ ދިމާވުމާއި ގުޅިގެންނެވެ. އެ މައްސަލާގައި އިމްރާން ހައްޔަރުކޮށް އޭނާއާ ސުވާލު ކުރަން ފެށުމުން ފަހުން ވަނީ އެކަމަށް އެއްބަސްވެސް ވެފައެވެ.\nއިމްރާނަކީ އެހެން ކުދިންތަކަކަށް ޖިންސީ ގޯނާކޮށް މަރާލާފައިވާ މީހެއްކަން މި ތަހުޤީޤަށް ވަނީ ހާމަވެފައެވެ. އޭގެ ތެރޭގައި ޒައިނަބްގެ އިތުރުން، އަށް އަހަރުގެ އެހެން ކުއްޖަކާއި، އަދި އިތުރު ދެ ކުދިންވެސް ހިމެނޭކަމަށް އޮފިޝަލުންނާއި ހަވާލާދީ ރިޕޯޓްތައް ބުނެއެވެ.\nޒައިނަބް ރަހީނުކޮށްގެން ގެންގޮސް ރޭޕްކޮށް މަރާލިއިރު، އޭނާގެ މައިން ބަފައިން ތިބީ އުމްރާގެ އަޅުކަމަށް މައްކާގައެވެ. ޒައިނަބްގެ މަރާއި ގުޅިގެން އެ ދުވަސްވަރު ޕާކިސްތާނުގައި ހަމަނެޖެހުންތަކެއްވެސް ހިނގިއެވެ. އަދި ޒައިނަބުއަށް އިންސާފު ހޯދައިދިނުމަށް އެދި އެތައް ބަޔަކު ދިޔައީ އަޑު އުފުލަމުންނެވެ.\nޕާކިސްތާނުގައި ފަހަކަށް އައިސް ރޭޕް ކުރުން ވަނީ އާންމުވެފައެވެ. އެގޮތުން ފާއިތުވީ ދެއަހަރުގެ ތެރޭގައި ކަސޫރު އަވަށުގައި ކުޑަކުދިން ރޭޕްކޮށް މަރާލުމުގެ އިތުރު ހާދިސާތަކެއްވެސް ދާދިފަހުން ހިނގާފައި ވެއެވެ.\nއޮކްޓޯބަރ 12, 2018 17:31\nރޭޕިސްޓު އިންޑިއާ ކައިރިން ދަސްކުރީ ދޯ\nއޮކްޓޯބަރ 13, 2018 04:22\nއަހިވަކާ އަހިވަކެއް ޖެހި ފާވީ\nއޮކްޓޯބަރ 12, 2018 18:30\nކޮބާ އެމްނެސްޓީ ؟ މިކަލޭގެ ދިފާކުރާކަށް ނުގޮވާނަންތަ؟\nއޮކްޓޯބަރ 12, 2018 18:47\nއޮކްޓޯބަރ 12, 2018 18:48\n"ޕާކިސްތާނުގައި ފަހަކަށް އައިސް ރޭޕް ކުރުން ވަނީ އާންމުވެފައެވެ." މި ޢިބާރާތަށް ބާރުލިބޭ އެއްވެސް ޤަރީނާއެއް އެބައޮތްތޯ؟\nއޮކްޓޯބަރ 12, 2018 19:12\nގަރީނާއެއް ނެތަސް އެ ޤައުމުގަ ކުޑަކުދިން ރޭޕް ކުރާކަން ޚަބަރުތަކުން ވަރަށް ސާފުކޮށް އިނގެން އެބައޮތް. ފާއިތުވި ދުވަސްތަކުގެ ޚަބަރުތައް ބަލާލުމުން ހެއްކަކަށް ފުދޭނެ.\nއޮކްޓޯބަރ 13, 2018 02:31\nރޭޕްކުރުމުގެ ކޭސް ހުށަހެޅުނު އަދަދު ފާއިތުވި އަހަރުތަކާއިއެކު ލިޔެފަ ދެން ބުނެވޭނެ އިތުރު ވިއާ އަދި މަދީއާ މަދޭ...


August 31 ah Afghanistanun meehun baalai nunimeyne: German FM - vNews.mv\nއޮގަސްޓް 31 އަށް އަފްޣާނިސްތާނުން މީހުން ބާލައި ނުނިމޭނެ: ޖަރުމަނު\nސައިފް އަޒްހަރު 24 August 2021, 19:54\nހިމާޔަތާއި ރައްކާތެރިކަން ބޭނުންވާ އަފްޣާނިސްތާނުގެ ހުރިހާ ރައްޔިތުން އޮގަސްޓް 31 ގެ ކުރިން އެގައުމުން ބޭރުކޮށް ނުނިމޭނޭ ކަމަށް ޖަރުމަނުން ބުނެފިއެވެ.\nޖަރުމަނުގެ ޚާރިޖީ ވަޒީރު ހެއިކޯ މާސް މިއަދު ވިދާޅުވީ، އަފްޣާނިސްތާނުން އެމެރިކާ ސިފައިން ފައިބައި ނިންމަން ކަނޑައަޅާފައިވާ އޮގަސްޓްމަހުގެ 31 ގެ ސުންގަޑީގެ ކުރިން ހުޅަނގުގެ ގައުމުތަކަށް އަފްޣާނިސްތާނުން މީހުން ބޭރުކުރުމުގެ މަސައްކަތްކޮށް ނުނިންމޭނޭ ކަމަށެވެ.\nމާސް ވިދާޅުވީ، އޮގަސްޓް 31 އަށްވިޔަސް އަދި އެއަށްފަހު އިތުރު ދުވަސްކޮޅެއް ދިން ނަމަވެސް، ހުޅަނގުގެ ގައުމުތަކުންނައި އަދި އެމެރިކާއިން ބޭނުންވާ އަފްޣާނިސްތާނުގެ ހުރިހާ ރައްޔިތުން އަފްޣާނިސްތާނުން ބޭރުކޮށް ނިންމުމަކީ ވާނޭ ކަމެއް ނޫންކަމަށެވެ.\nއަފްޣާނިސްތާނުގެ މައްޗަށް މިހާރު އަތްގަދަ ކޮށްގެންތިބި ތާލިބާން ޖަމާއަތުގެ ތަރުޖަމާނު ޒަބީހުﷲ މުޖާހިދު މިއަދު ވަނީ، އޮގަސްޓް 31 ގެ ކުރިން އެމެރިކާއިން، އަފްޣާނިސްތާނުން ބޭރުކުރަން ބޭނުންވާ ބަޔަކު ބޭރުކޮށް ނިންމުމަށް ގޮވާލައްވާފައެވެ.\nކާބުލްގައި މިއަދު ބޭއްވި ޕްރެސް ކޮންފަރެންސެއްގައި ޒަބީހުﷲ ވިދާޅުވީ، އެމެރިކާ ސިފައިން އަފްޣާނިސްތާނުން ފައިބައި ނިންމަން އެމެރިކާގެ ރައީސް ބައިޑެން ކަނޑައަޅުއްވާފައިވާ އޮގަސްޓް 31 ގެ ތާރީޚް އިތުރުކޮށް ނުދެވޭނެ ކަމަށާއި، އެ މުއްދަތުގެ ކުރިން ކުރަންބޭނުންވާ ކަމެއްކޮށް ނިންމަންޖެހޭނެ ކަމަށެވެ.\nޒަބީހުﷲ ވިދާޅުވީ، އަފްޣާނިސްތާނުގެ ކަންކަން މިހާރު އާންމު ހާލަތަށް ރުޖޫއަވަމުން އަންނަ ކަމަށާއި، ނަމަވެސް ކާބުލް އެއަރޕޯޓްގައި ހިނގަމުންދާ ކަންތައްތަކުގެ ސަބަބުން ބޮޑެތި މައްސަލަތަކެއް ނުކުންނަ ކަމަށެވެ.\nތާލިބާނުންގެ ކިބައިން ސަލާމަތްވުމަށް ކަމަށްބުނެ، އަފްޣާނިސްތާނުގެ އެތައްހާސް ބަޔަކު އަދިވެސް ތިބީ ކާބުލްގެ ހާމިދު ކަރްޒާއީ އިންޓަރނޭޝަނަލް އެއަރޕޯޓް ސަރަހައްދަށް ތޮއްޖެހިފައެވެ.\nއެމެރިކާއާއި، އެމެރިކާގެ ބައިވެރިންގެ ބޯޓުތަކުން އާންމުން ބޭރުކުރުމުގެ މަސައްކަތް ކުރަމުންދާއިރު، އެއަޕޯޓުގެ ބޭރުން މީހުން މައިތިރިކޮށް ތަރުތީބުކޮށް ކިޔޫ ހެދުމަށް ތާލިބާން ހަނގުރާމަވެރިންވެސް މަސައްކަތް ކުރަމުން ގެންދެއެވެ.\nއެކަމަކު، އަފްޣާނިސްތާނުގައި އެމެރިކާގެ ހައެއްކަހާސް ސިފައިން އަދިވެސް ތިބުމާއެކު، އޮގަސްޓް 31 އަށް އާންމުންނާއި އަދި ސިފައިން ބޭރުކޮށް ނިންމޭނެ ކަމާއެކު ހުޅަނގުގެ މަސްއޫލުވެރިން ގެންދަވަނީ ސުވާލު އުފައްދަމުންނެވެ.\nއަދި މުއްދަތު ފަސްކުރުމަށް އަފްޣާނިސްތާނުގައި އެދުމަށް ހުޅަނގުން ގެންދަނީ އެމެރިކާއަށް ގޮވާލަމުންނެވެ.\nނަމަވެސް، ތާލިބާން ޖަމާއަތުން ބުނެފައިވަނީ، އެއީ ވާނޭކަމެއް ނޫންކަމަށެވެ.